
BEVEZETÉS 

Ez  a  kis  könyv  egy  nagy  forradalmár  válo- 
gatott írásait  nyújtja  az  olvasónak.  Mindjárt 
elöljáróban  és  büszkén  mondhatjuk :  nemcsak 
az  olvasónak,  de  elégtételül  az  elfelejtett  Vasvári 
Pál  emlékének  is.  . 

Mert  Budai  Nagy,  Dózsa,  Martinovics,  sőt 
még  Lovassy  László  képe  is,  jól-rosszul,  ott  ét 
a  magyar  olvasóközönségben,  de  Vasváriról  még 
a  műveltebbek  is  alig  tudnak  valamit.  Pedig  még 
a  nagyok  közül  is  kiemelkedik,  23  évének  fiatal- 
ságával,  meg  nem  torpant  forradalmiságával, 
úttörő  tudományos  munkásságával  s  a  többi 
nagyhoz  nem  méltatlan  mártírhalálával. 

Az  első  és  mindmáig  utolsó  Vasvári  életrajz 
több  mint  félévszázaddal  ezelőtt  jelent  meg  és 
süllyedt  el  a  magánkönyvtárak  és  múzeumok 
mélyére.  Ez  a  néhányoldalas  bevezetés  természe- 
tesen nem  pótolhatja  az  olvasó  számára  700  év 
történetírásának  rosszándékú  mulasztását  —  nem 
is  az  a  célunk  vele  — ,  csupán  segíteni  akarunk  az 


olvasónak  azzal,  hogy  felidézzük  Vasvári  rövid 
életének  legfontosabb  eseményeit. 

1826-ban  született  egy  rutén  (esetleg  román  ?) 
származású  görögkatolikus  pap  fiaként.  Család- 
neve eredetileg :  Fejes.  1843-ban  került  fel  a 
pesti  egyetemre.  Egy  év  múlva  Kossuth  eszméit 
terjeszti  az  egyetemen  s  1845-ben  már  Paris  felé 
figyel  ő  is,  mint  barátja  és  harci  társa,  Petőfi 
Sándor.  Szülőapjától  örökölt  Bécs  és  úrellenes 
kurucsága  ekkor  telítődik  meg  a  Grandé  Révolu- 
tion  elveivel.  Szenvedélyes  szorgalommal  veti  rá 
magát  a  jezsuita  tanárai  által  elátkozott  francia 
könyvekre.  17  éves  s  már  eredetiben  olvassa 
Lamartine-t,  Mirabeau-t  s  a  Nagy  Tanító, 
Robespierre  Mémoires-jait. 

1845-ben  alakul  ki  életcélja  is:  a  magyar 
történetírás  forradalmasítása.  Forradalmisága 
vezeti-e  a  történethez,  vagy  a  történet  tanulmányo- 
zása teszi  forradalmárrá  ?  Mindkettő  igaz.  Kuruc 
jakobinizmusát  a  történelemmel  igazolja  s  törté- 
neti tanulmányait  a  forradalom  harci  szellemével 
telíti  meg.  Meg  akarja  írni  a  magyar  történelmet 
s  m  világtörténetből  az  első  franczia  forradalom 
terjedelmes  kidolgozását. « 

Történelmi  tanulmányaival  egy  időben  két  éven 
keresztül  ő  az  egyetem  legjobb  tanulója,  az  egye- 
temi ifjúsági  mozgalom  vezetője,  az  első  gyorsíró 
kör  szervezője,  *a  honfiak  részére  állíttatott  vívó- 


kön  legügyesebb  tagja,  könyvet  ir  a  magyaros 
táncról  —  s  végre  7847-ben  megjelennek  első 
történelmi  tanulmányai,  majd  1848  első  hónap- 
jában első  komoly  könyve  is,  a  Történeti  Névtár. 
Már  mindenütt  úgy  emlegetik,  mint  az  akkor  diva- 
tos magyar  történész,  Horváth  István  méltó 
utódát,  amikor  beköszönt  1848  márciusa. 

Már  előzőleg  megteremtette  az  értelmiségi  ifjú- 
ság egységét,  amikor  1847  telén  Petőfivel  közösen 
egyesítette  az  egyetemi  ifjúság  élcsapatát  a 
Pilvaxban  szervezkedő  » Fiatal  Magyarország* 
írói  kicsiny,  de  jelentős  táborával.  A  nemzetközi 
forradalmi  események  nem  érték  váratlanul. 
Áhítozta,  óhajtotta  a  forradalmat,  mert  tudta, 
hogy  Ksak  a  jelen  teljes  lerombolása  után  kez- 
dődhet el  egy  egészen  új  élet.«  1848  januárjában 
a  forradalmárok  előrelátásával  írta  be  naplójába : 
»Sziczilia  a  rakéta,  mely  felrobbantja  egész 
Európát .« 

A  pesti  forradalom  kirobbantásában  Petőfi 
mellett  neki  van  a  legnagyobb  szerepe,  márciustól 
szeptemberig  ő  és  Petőfi  képviseli  az  ingadozó 
Batthyány-kormány  jakobinus  ellenzékét  s  szep- 
temberben ő  vezeti  a  pesti  utcát  a  forradalom 
második  rohamára.  Szeptember  után  pedig  elsők 
között  jelentkezik  a  frontra. 

A  forradalmi  népfelkelés  híve,  nem  áll  be  a 
reguláris  seregekbe,  szabadcsapatot  alakít.  A  kor- 


mány  olyan  megyében  engedélyezi  számára  a 
toborzást,  ahonnan  java  újoncait  már  régen 
kiválogatta,  de  az  ifjú  kapitány  tüneményesen 
rövid  idő  alatt  összetoborozza  és  felszereli  seregét. 

Amikor  1849  áprilisában  a  liberális  nemesség 
felszámolja  a  forradalom  baloldalát,  Vasvári 
elkeseredetten,  betegen,  a  biztos  halál  tudatában, 
de  kemény  elszántsággal  Erdélybe  vonul  s 
^Rákóczi  szabadcsapatán  élén  Bem  hadseregéhez 
csatlakozik.  Erdélyben  ekkor  lángol  fel  újra  a 
borzalmas  kegyetlenséggel  vívott  magyar-román 
harc. 

A  román  népfelkelők  a  Marucelli  hegyek  közé 
szorítják  és  körülzárják  Vasvári  kis  seregét. 
Tisztjei  visszavonulást  tanácsolnak.  De  Vasvári 
a  sorozatos  katonai  vereségek  mögött  már  látja 
a  forradalom  bukását  és  nem  akar  hátrálni. 

» Inkább  kész  vagyok  —  mondja  katonáinak  — 
áldozatul  hozni  életemet  a  kétes  kimenetelű,  de 
dicsőséges  harcban,  készebb  vagyok  az  ellenség 
golyózáporát  egymagam  felfogni,  mintsem  be- 
szennyezzük azt  a  zászlót,  amelynek  dicsőséges 
lobogtatására  eskünk  kötelez  /« 

Ott  halt  meg  a  marucelli  hegyek  között,  1849 
júliusában,  alig  23  éves  korában,  az  egyik  leg- 
nagyobb magyar  forradalmár,  aki  egyszemélyben 
volt  gyakorlati  politikus  és  történetfilozófus, 
tudós  é  s  pedagógus,  agitátor  és  katona  :  igazi 
forradalmár. 


Halála  után  az  Országos  Levéltárba  rejtették 
kéziratait  s  100  éven  keresztül  gondos  igyekezettel 
kisebbítették,  hamisították  alakját  azzá  a  rejtélyes 
ködképpé,  amely  ma  Vasvárit  jelenti  még  a 
történelem  iránt  érdeklődök  számára  is. 

Ezek  a  porbasüllyesztett  kéziratok  körülbelül 
a  20-szorosát  tennék  ki  e  könyvnek  —  ha  az  idő 
elérkezett  volna  Vasvári  összes  iratainak  rende- 
zésére és  publikálására.  A  negyedik  szabad 
magyar  könyvnap  alkalmával  azonban  meg  kel- 
lett elégednünk  azzal,  hogy  leglényegesebb  írásait 
a  már  megjelentekkel  együtt  olyan  könyvvé  szer- 
kesszük össze,  amelyet  haszonnal  forgathat  a  szak- 
történész  is,  de  mégis  elsősorban  a  100  év  előtti 
magyar  forradalom  iránt  érdeklődőknek  szól. 

E  kötet  első  és  második  részét  Vasvári  történe- 
lembölcseleti írásai  és  politikai  jegyzetei  teszik  ki. 
Akadnak  majd  valószínűleg  olyanok,  akik  naiv 
és  romantikus  írásként  lemosolyogják  ezeket  az 
elmélkedéseket  —  de  nem  lesz  igazuk.  Ezeket  a 
100  év  előtti  írásokat  akkor  tudjuk  megérteni, 
ha  visszahelyezzük  őket  a  korukba  s  akkor  tudjuk 
érdemükben  megbecsülni,  ha  nem  feledkezünk 
meg  arról,  hogy  a  tudományos  szocializmus  elmé- 
lete az  ilyen  és  ezekhez  hasonló,  sokszor  tényleg 
kezdetleges,  de  mindig  bátor,  becsületes  és  forra- 
dalmi írásokból  nő  ki  s  tör  utat  magának  száza- 
dunkig. Ez  a  helyes  módszere  a  Vasvári-iratok 


olvasásának,  —  s  ez  a  méltó  is  hozzá,  hiszen  ő 
maga  hitt  legerősebben  az  emberiség  fejlődésének 
korlátlanságában,  eszmei  téren  is. 

»Ki  tudja  —  írja  —,  nem  fog-e  felmerülni  egy 
hatalmasabb  század,  melynek  elvei  tisztábbak, 
nagyobbszerüek  lesznek  a  mieinknél  is?  és  jól 
fog-e  nekünk  esni,  ha  e  század  visszanézve  a  XIX. 
század  sírhantjára,  azt  mondaná :  »Ezek  apró- 
ságokkal bíbelődtek . . .  elveik  nagyrészint  hibá- 
sak, nem  úgy  gondolkodtak,  mint  mi,  tehát 
legyenek  elfelejtve,  nem  érdemlik  figyelmünket 
sem.«  Nem  fognának-e  ily  ítélet  hallására  föl- 
kelni árnyaink ;  nem  mennének-e  el  azon  új  kor 
ítélőszéke  elébe,  hogy  hibáinkat  kimentsék,  hogy 
jószándékunkról,  őszinte  törekvésünkről  bizony- 
ságot tegyenek?...  Nem  fognánk-e  sírunkból 
felkiáltani,  hogy  e  kor  irányunkban  méltány- 
talan, kíméletlen,  s  nem  veszi  tekintetbe  körül- 
ményeinket, melyek  közt  élénk  ?« 

Milyenek  is  voltak  azok  wz  körülmények*, 
amelyek  közt  Vasvári  felnőtt  ? 

Nyugaton  a  legfejletteb  országokban  már 
diadalmaskodott  —  és  lelepleződött  a  kapita- 
lizmus, amikor  Keleten  még  csak  most  kezdtek 
a  politikai  hatalomra  is  gondolni  az  egyre  szapo- 
rodó gyárak  és  bankok  ügyes  tőkései.  S  a  filo- 
zófia ?  Európa  szellemi  élete  sohasem  volt  olyan 
kaotikus,  mint  akkor,  a  XIX.  század  első  har- 

madában.  Keleten  még  hazaárulásszámba  ment 
a  feudalizmus  kritikája,  de  már  győzedelemre 
készülődött  a  liberalizmus,  Nyugaton  a  kapita- 
lizmusgyőzelmi kórusaiba  még  bele-bele  sírtak 
a  középkor  után  sóvárgó  elégiák,  amikor  a  jako- 
binusok vörös  sipkáiban  megjelentek  az  utópista 
szocialisták,  lkáriáikkal,  Falansztereikkel  és 
Bibliás  Kommunizmusaikkal.  Három  társadalmi 
rend  eszméi  csaptak  össze  ekkor,  míg  lenn  a  társa- 
dalomban új  erők  fenyegették  a  feudalizmust  és 
kapitalizmust  egyaránt. 

Vasvári  hangja  az  egymás  ellen  rikoltó  filo- 
zófiáknak ebben  a  hatalmas  kórusában  nem 
utolsó  —  s  ezt  itt  az  ideje  kimondani  —  még 
európai  viszonylatban  sem. 

Annak  a  polgári  forradalmárnak  a  filozófiája 
szólal  meg  vele,  amelyik  a  feudalizmus  megdön- 
tését az  egész  nép  javára  kívánja  s  a  népet  tartva 
szem  előtt,  még  a  polgársággal  is  szembekerül,  ha 
az  önérdekből  le  akarja  fékezni  a  forradalmat. 
Azé  a  polgári  forradalmáré,  amelyik  megsejti, 
hogy  a  polgárság  uralma  csak  újfajta  elnyomását 
teremti  meg  a  népnek  s  ezért  magával  a  polgári 
társadalommal  kerül  szembe,  polgári  forradal- 
márból utópista  szocialista  lesz. 

Vasvári  tudta,  hogy  a  Cabet-i  Ikária  nem  idő- 
szerű (eltekintve  most  attól,  hogy  egyáltalán  meg- 
valósíthatatlan), de  nem  akart  megragadni  a 

közönséges  polgári  rendnél.  Olyan  állam  után 
vágyott,  amelyben  nincs  uralkodóosztály  (gon- 
doljunk a  Horváth  Istvánnal  való  vitájára!), 
amelyben  m  kegyetlen  pénzarisztokrácia*  meg- 
semmisül, amely  maga  ^tökéletes  köztársaság  a 
Ezért  hirdette  az  emberiség  ^végtelen  fejlődések, 
ezért  vallotta  századáról,  hogy  r>csak  lépcső, 
amelyen  a  világszabadság  megteremtői  föllebb 
lépnek* 

Vasvári  idealista  fejlődéseivé  a  Michelet  által 
közvetített  és  megcsonkított  hegeli  dialektikából 
s  méginkább  a  rousseau-i  történetfilozófiából  szár- 
mazik. Nincs  meg  benne  az  ellentétekben  való 
fejlődésnek  az  a  tiszta  képlete,  ami  a  hegeli 
filozófiát  kiemeli  kortársai  közül,  de  nincs  meg 
benne  Hegel  korlátoltsága  sem,  aki  hajlandó  volt 
az  emberiség  fejlődésének  végpontjául  odabigy- 
gyeszteni  a  frigyesvilmosi  rendi  monarchiát. 

Vasvári  kevesebb  és  több  is  Hegelnél  s  ez  nem 
csak  qualitásaik,  de  a  magyar  és  német  társa- 
dalom fejlődése  közti  különbségekből  is  adódik. 
Vasvári  (és  Petőfi)  azért  egyedülálló  jelensége  a 
filozófiatörténetnek,  mert  a  magyar  társadalom 
kapitalista  fejlődése  is  sajátosan  egyedülálló. 

Hogy  Vasvárinak  e  könyv  első  két  fejezetében 
idézett  eszméi  hogyan  kényszerültek  megalkudni 
a  nemesi  liberálisok  által  vezetett  forradalommal, 
azt  mutatja  be  a  könyv  harmadik  és  negyedik 

része :  Vasvári  48-as  szónoklatainak  és  tanul- 
monyainak  a  gyűjteménye. 

Vasvári  —  s  ez  emeli  magasan  az  utópisták 
fölé —  reálpolitikus  volt.  Sok  minden  kifogásolni 
valója  volt  a  forradalomban,  de  sohasem  fordult 
ellene,  mert  tudta,  hogy  7848  nem  végcél,  csak 
átmenet  m  teljes  szabadság  felé  a  Rá  is  illik,  amit 
Petőfi  sajátmagáról  irt :  úgy  bírálta  a  forra- 
dalmat, mint  ahogyan  a  kocsis  üti  a  lovát, 
amelyet  gyorsabb  ügetésre  akar  bírni,  de  nem 
akar  gyengíteni.  A  belülről  való  kritikának,  a 
forradalmi  ékesszólásnak,  a  mély  kritikai  elem- 
zésnek nem  egy  örökbecsű  írását,  szónoklatát 
alkotta  meg  Vasvári  s  ezeknek  a  legjavát  külö- 
nösebb kommentár  nélkül  ma  is  élvezheti  az  olvasó. 

Befejezésül  még  valamit. 

Bizonyára  fel  fog  tűnni  az  olvasónak  az  a 
szenvedélyes  tartalmi  és  formai  páthosz,  amely 
annyira  jellemzi  Vasvári  írásait.  Ennek  a  pate- 
tikus forradalmiságnak  —  nemcsak  nála,  de 
minden  hozzá  hasonló  hivatásos  forradalmár- 
nál —  annak  a  felismerése  az  oka,  hogy  a  jako- 
binus forradalmár  céljai  csak  egy  távolabbi  jövő- 
ben valósulhatnak  meg,  hogy  a  jakobinus  forra- 
dalmár eleve  csak  az  utókor  számára  harcol. 
Robespierre,  Vasvári  és  Petőfi  közös  érzése  ez. 
Emlékezzünk  »Az  Apostok  híres  monológjára. 
Szilveszter  így  kiált  fel : 

*Csak  egy  napig  tart  a  sugár  élete, 
Tudom,  hogy  a  midőn  megérkezik 
A  nagy  szüret, 
Akkorra  én  már  rég  lementem.* 

Ehhez  az  érzéshez  párosul  a  néptől  való  elszige- 
telődésnek a  tragikuma.  A  jakobinusok,  nálunk 
is,  Franciaországban  is,  a  népet  képviselik, 
azonban  szilárd  és  állandó  kapcsolatuk  nincs  a 
tömegekkel.  A  népért  harcolnak,  de  a  népet 
r>gyermeknek«  tartják  (gondoljunk  Petőfi  és 
Marat  nyilatkozataira!),  amely  nem  képes 
—  ahogyan  Vasvári  írja  —  »f  elfogni  az  emberi- 
ség magasabb  cél  ját. a 

A  néptől  való  elszigetelődésből  származó  tragi- 
kum, a  harci  céloknak  csak  egy  későbbi  jövőben 
bekövetkező  győzelmének  a  tudata  teremti  meg  azt 
az  önfeláldozó,  saját  érdekeivel  nem  törődő,  meg- 
vesztegethetetlenül jellemes,  csak  a  célra  tekintő 
forradalmárt,  akinek  pátosszá  emelkedik  a  szava, 
ha  ír  vagy  beszél.  Robespierre,  a  legjellegzetesebb 
képviselője  ennek  a  típusnak,  így  ír : 

*Ekkor  értettem  meg,  mennyi  fájdalmat  kell 
elszenvedni  annak,  aki  életét  az  igazság  harcának 
szenteli . . .  Az  erényes  ember  jutalma  maga  a 
tudat,  hogy  jót  akar . . .  a  népek  hálája  nem 
marad  el,  emlékét  megbecsülik  az  utódoké 

Vasvári  más  szavakkal  ugyanezt  mondja  : 

»Az  ember  letűnik  az  élet  színpadáról,  de 
tettei  fennmaradnak . . .  Az  ember  ezt  tudja. 
S  ismét  több  van  egy  erkölcsi  rugóval,  mi  őt 
erényre  buzdítja.  Tudja,  hogy.. .  a  jók  az  utókor 
hálás  emlékében  fognak  élnÍA 

Ez  a  belső  páthosz  így  csúcsosodik  ki  az  erköl- 
csiségben, így  válik  a  nagy  emberek  mozgató- 
erejévé  az  erkölcsi  meggyőződés  —  Vasváriék 
szerint.  Petőfi  —  ebben  a  kérdésben  nincs  különb- 
ség  köztük  —  így  ír  magáról :  » . . .  szigorú 
erkölcsű  ember  valék,  ami  egy  szóval  annyi,  mint 
republicanus « 

Ez  a  magyarázata  annak,  hogy  Vasvári  törté- 
nelembölcseleti írásai  miért  annyira  moralizá- 
lok :  számára  a  történelmi  cselekvés  elsősorban 
etikai  kérdés  volt. 

Vasváriék  patetikus  forradalmiságát  egészen 
a  vallásossághoz  hasonló  fanatizmusig  fokozza  a 
társadalmi  fejlődés  mozgató  erejének  nem  isme- 
rete. Azt  a  cselekvésbiztonságot,  amit  például  a 
kommunista  forradalmár  a  társadalom  fejlő- 
désének a  tudományából  merít,  ők  a  történeti 
haladás  mitológiájával  támasztják  alá. 

A  francia  (orradalom  UEtre  Supréme-e, 
Petőfi  és  Vasvári  Világszelleme,  amelynek 
parancsára  áldozatul  kell  hozni  az  életet  egy 
távoli  jövő  érdekében,  nem  szólam,  nem  frázis  sem 

Robespierre,  sem  Petőfiék  számára,  ez  tölti  ki  azt 
az  ürt,  amely  az  osztályhelyzetükböl  s  a  sokszor 
tényleg  értelmi  és  erkölcsi  meggyőződésükből 
kinövő  forradalmi  szándék  határozottsága  és  az 
értelem  kétségei  közt  fennáll. 

Ez  a  belső  tartalmi  pátosz  annyira  lényege  a 
jakobinus  forradalmárnak,  hogy  formailag  is 
jelentkezik,  áthevíti  szavait,  írását,  szónoklatait. 
A  tartalomnak  ez  a  formába  való  átforrósodása 
igen  határozottan  figyelhető  meg  Petőfinél,  aki 
a  köztudomás  szerint  is  m  népi  közvetlenség  és 
egyszerűség  költője.n  Forradalmi  versei  egy- 
szerűek, a  néphez  szólóak,  szinte  pátoszellenesek 
—  addig,  míg  a  jelen  harcairól  van  szó  bennük. 
De  mihelyt  például  »Az  Apostok-ban  a  jövőre, 
a  nagyobb  távlatokra  próbál  fényt  deríteni,  ellen- 
állhatatlan sodorral  kapja  el  a  vers  sorait  a 
tartalomból  önkényt  következő,  egészen  magas- 
rendű pátosz. 

Szilveszter  és  Vasvári  pátosza  ugyanaz, 
hiszen  a  Szilveszter  élete  a  Vasvári  élete  is. 

S  ezért  nem  lemosolyogni  való  az  a  pátosz, 
amely  a  következő  oldalról  már  áradni  fog  az 
olvasó  felé,  hanem  kegyeletes  megemlékezésre 
késztő :  Vasvári,  a  vasvárik  tényleg  apostolok 
voltak,  a  mi  ügyünk  nagy  előkészítői. 

Fekete  Sándor 

I.  TÖRTÉNELEMBÖLCSELETI  ÍRÁSOK 
1.  A  természet  és  történet 

Az  emberi  kebelben  egy  kiolthatatlan  vágy 
van  a  boldogság  után.  Földi  boldogságról  szó- 
lok. Majd  mindenik  máskép  akar  boldog 
lenni,  de  mindenik  akar.  E  vágyat  a  természet 
oltá  az  ember'  kebelébe,  s  útnak  inditá  őt  a 
föld'  tekervényes  ösvényein,  hogy  keresse 
boldogságát.  És  az  emberek  évezredek  óta 
bolyonganak  az  élet  utain,  a  boldogságot 
keresik.  —  S  olvassuk  a  világtörténet'  köny- 
vét :  az  emberiség  nagyobb  része  kezdet  óta 
boldogtalan  ;  nyomorúságban  sanyarog,  s  a 
mit  hallani  szörnyű!...  az  emberiség  jobb, 
erényesebb  része  sanyarog. 

Pedig  e  boldogságvágyat  a  természet  nem 
azért  oltá  kebelünkbe,  hogy  azt  soha  ki  ne 
elégítse  :  az  igazság'  napjainak  meg  kell  jőni! 

Az  ember  szomjazza  a  boldogságot,  és  nem 
boldog.  —  Mi  ennek  az  oka?  talán  a  természet? 
—  az  anya  lehet-e  kegyetlen  gyermekei  iránt? 

Nézzünk  szét  a  természetben.  Gátol-e  ez 
minket  boldogságunk'  elérésében?  Ha  valaha 
gátolt  is  némileg :  ezen  akadályok  végkép 
megszűntének.  A  tűzokádó  hegy  nem  borit 
többé  el  városokat,  a  vízözön  nem  nyeli  többé 
el  a  világot,  a  villám  nem  sújtja  többé  le  az 
embert,  a  hideg,  a  meleg  nem  öli  többé  meg  : 
mindez  ellen  óvszert  talált  fel  az  emberi  ész. 

Honnan  tehát  e  gátok,  ez  akadályok  az 
emberiség  útjában?  ki  akadályozza  a  halandót 
boldogsága  elérésében?  Nem  a  természet,  nem 
a  föld,  nem  az  ég  ;  hanem  az  egyesek  rósz 
akarata,  mely  a  világszellemet  tisztán  kifej- 
lődni nem  engedé.  A  természet  akadályaival 
megküzdénk,  s  legyőztük  azokat ;  mert  ezek 
mindig  ugyanazok,  mindig  változatlanok. 

Az  emberi  rósz  akarat'  szörnyeit  a  jobb  rész 
e  mai  napig  le  nem  birta  győzni ;  mert  a  mint 
egy  szörnyeteget  legyőzött,  azonnal  egy  ujat 
teremtett  a  rósz  akaratuak  elméje,  s  az  embe- 
rek jobb  része  évezredek  óta  birkózik,  vias- 
kodik a  gonoszokkal . . . 

A  küzdelem  még  nincs  bevégezve,  de  annyit 
előre  tudunk,  hogy  az  igazságnak  győzni  kell : 
az  akadályok  le  lesznek  küzdve!  a  boldogság 
napjainak  meg  kell  jőni. 

S  hogy  a  nemzetek  ujabb  akadályok,  ujabb 
átok  ellen  biztosithassák  magukat :    tudniok 

kell,  mi  történt  már  a  világon?  micsoda 
viszonyokkal  küzdöttek  az  ősi  nemzedékek'? 
mikép  törekedtek  a  boldogság  után,  s  mért 
nem  lehetett  azt  elérniök?  Főczélja  a 
történetírásnak  :  megvizsgálni  a  leviharzott 
századokat  s  tanulni  azoknak  a  tényeiből, 
botlásaiból. 

A  rövid,  de  tanulságos  megjegyzések  szel- 
lemét teszik  a  történetírásnak.  E'  tanulság 
azon  zsákmány,  melyet  a  múlt  idők  küzdelmei- 
ből, csatáiból  magunkhoz  ragadunk.  —  Aesop 
mesét  ír,  hosszú  sorokban,  s  végére  teszi  egy 
pár  szóval  a  tanulságot :  ezen  egy  pár  szó 
lelke  az  egésznek.  Mi  nem  meséket,  hanem 
valóságos  tényeket  beszélünk  el,  s  följegyezzük 
utánok  a  tanulságot,  hogy  az  emberek  mások 
példáján  okuljanak.  —  Először  meg  kellett 
ismernünk  a  természet  titkait,  ki  kellett 
kutatnunk  erejét,  működését,  hatalmát,  csak 
azután  győzhettük  le  az  akadályokat,  melye- 
ket az  emberiség'  haladási  útjába  a  természet 
gördit.  Az  óriás  hatalmú  természeti  elemeket 
legyőztük,  s  le  fogjuk  győzni  az  emberi  rósz 
akarat  által  utunkba  gördített  akadályokat  is, 
ha  előbb  kitanuljuk  ezeknek  természetét, 
erejét,  működését.  S  erre  megtanít  bennünket 
a  történetkönyv.  Ezt  kell  olvasnunk,  s  ha 
olvastuk,  elmélkedjünk  a  tények  fölött. 

2.  A  történeti  események* 
kifejlődési  folyama 

Ne  felejtsük  el,  miszerint  az  emberiség  nem 
született  bölcscsé  :  a  bölcseség'  kövét  hosszas 
századok'  keserű  tapasztalatain  kellett  meg- 
vásárolnia. Vannak  dolgok,  vannak  intéz- 
vények  a  történetek'  eseményfolyamában, 
melyek  saját  korukban  szükségesek,  czél- 
szerüek,  elkerülhetetlenek  voltak :  később 
pedig  megszűntek  azok  lenni.  Sok  intézvény- 
nek  meg  van  a  saját  korszaka,  melynek 
lejártával  túlélte  magát.  Mert  az  emberiség 
magas  czéljainak  elérésére  hatalmas  eszközökre 
van  szükség  :  évek,  évtizedek,  századok  csak 
eszközül  szolgáltak  egy  boldogabb  jövő'  elő- 
idézésére. Innen  van,  hogy  a  mely  eszméknek 
egyik  század  hódol,  azoknak  oltára  egy  fel- 
világosultabb században  romba  dől,  azoknak 
bálványa  szétomlik,  s  a  kor  új  istent  emel  a 
század  oltárára.  S  ámbár  ezen  uj  korszak  már 
felvilágosultabb  az  előbbinél :  mert  ez  lép- 
csőül szolgált,  melyen  az  uj  század  magasbra 
léphete.  Fatörzsre  van  szükség,  hogy  abból 
ágak  sarjadozzanak,  ágakra  van  szükség,  hogy 
azokból  bimbók  fejlődjenek,  bimbókra  van 
szükség,  hogy  virágok  nyíljanak,  s  virágokra 
van  szükség,  hogy  azokból  gyümölcs  teremjen. 

És  ha  a  gyümölcs  már  megérlelődött,  nincs 
többé  szükség  a  bimbókra,  ágakra  és  fatörzsre, 
—  mert  mind  ezeknek  magva  a  gyümölcsben 
foglaltatik,  —  de  azért  ki  merné  azt  állítani 
a  gyümölcsözés'  korszakában,  hogy  »mig  e 
fának  törzse  nőtt,  mig  ágai  fejledeztek,  mig 
virágai  nyiltak :  az  mind  felesleges,  haszon- 
talan korszak  volt?«  —  A  természetben  nincs 
ugrás.  —  A  mi  később  megszűnt  szükség  lenni : 
az  a  maga  idejében  szükséges  és  elkerülhetet- 
len lehetett.  És  a  mi  a  világnak  roppant  szín- 
padán kezdet  óta  megtörtént,  az  mind  egy 
czélra  vezet,  az  mind  az  emberi  nem'  felvilá- 
gosodását mozdítja  elő.  A  halandók'  szemei 
századokon  át  jogtipró  zsarnokságot  szemlél- 
tek, s  szinte  azt  lehete  hinni,  hogy  már  meg- 
szokták e  százados  helyzetet.  Pedig  nem  úgy 
van.  A  zsarnokság  véres  képei  megutáltatják 
ezt  az  emberiséggel,  de  megkedveltetni  aligha 
fogják.  A  nyomorba  süllyesztett  nemzet  saját 
kárán  okul ;  s  intő  például  áll  más  nemzetek 
szemei  előtt.  A  mi  csak  történt,  jó  vagy  rósz, 
az  mind  az  emberiség'  felvilágosítására  szolgál. 
S  a  világtörténet'  kezdete  óta  már  annyi 
esemény  ment  véghez,  hogy  nem  messze  van 
az  idő,  melyben  az  emberek  nem  lesznek 
kénytelenek  saját  keserű  tapasztalásaikon 
okulni. 

A  bécsi  Congressus  Európának  békét  adott. 
E'  békeidő  alatt  a'  nemzetek'  főnyeresége  az, 
hogy  gondolkodhatnak,  elmélkedhetnek,  nem 
háborgatja  őket  a  csatazaj.  S  a  gondolkodó 
népek  már  nagyobb  részint  tisztában  állnak 
önmagukkal,  s  jövőjük  biztosításáról  gondos- 
kodnak. »Véges  ne  korlátozzon  végtelent* . . . 
igy  énekel  Szelestey. 

Ez  a  helyes  szempont,  melyből  a  múlt 
századok'  eseményeit  tekintenünk  szükség. 
Nem  mindig  kell  elátkoznunk  a  multak' 
embereit,  ha  azok  tévedtek,  hibáztak,  botiá- 
nak :  minket  illethet  teljes  joggal  a  szemre- 
hányás, ha  elődeink  botlásain,  tévedésein 
nem  okulnánk. 

Midőn  én  a  nemzetek'  kifejlődéséről  beszé- 
lek, mindig  igyekszem  magamat  velők  egy 
korba  helyezni,  mert  a  tények  fölött  tisztán 
ítélni  csak  igy  lehet. 

Ha  a  kertész,  a  természet  lépcsőzetes  hala- 
dásának menetét  fel  akarja  fogni :  a  fa  kifej- 
lődési  történetét  ismernie  kell.  Örül,  ha  az 
elvetett  famag  a  földből  kibúvik,  örül,  ha  e 
csirából  levél  fejlődik  ki,  örül  ha  a  levelek 
közöl  gyenge  ág  nyúlik  fel,  örül  ha  e  törzság 
később  uj  ágakat  hajt,  örül,  ha  ezen  ágak 
virágoznak,  és  legjobban  örül  ha  e  virágokból 
gyümölcs  fejlődik  ki. 

így  vagyok  én  a  nemzetélet'  vizsgálatával. 
Ismerem  a  nemzetek'  életfajának  kifejlődési 
történetét.  S  azért  rokonszenvemet  gyakran 
a  legparányibb  uj  fejlődés  szemlélte  is  meg- 
nyeri, mert  előre  tudom,  mi  fog  ebből  ismét 
tovább  fejlődni. 

A  természetben  ugrás  nem  történt.  Egyik 
nemzet  gyorsabban  halad  fel  a  lépcsőn,  mint 
a  másik,  de  lépcsőket  keresztül  egyik  sem 
ugorhat. 

E  szabályt  a  természet  tanítja. 

S  vajha  megtanulnák  ezt  mindazok,  kik  a 
nemzetéletek  fölött  ítélni  mernek,  s  azoknak 
kifejlődési  iépcsőzetét  nem  ismerik. 

Ezek  aztán  vagy  nincsenek  megelégedve  a 
nemzetek'  előhaladásával,  vagy  korálják  a  ki- 
fejlődést. 

Nem  nevetséges-e  a  kertész,  ki  gyümölcsöt 
vár,  mielőtt  a  fa  virágzott  volna? 

És  nem  nevetséges-e  azon  másik  is,  ki  a 
fejlődő  virágokat  vissza  akarná  erőszakolni  a 
bimbódzás'  korszakába? 

Vétek  a  nemzetfa'  kifejlődését  gátolni,  de 
vétek  a  gyenge  csemetét  idétlen  virágzásra 
erőszakolni  is! 

Hol  a  szabad  kifejlődés  gátoltatik,  ott  a 
gyümölcs  a  virág'  bimbajában  meg  lesz 
fojtva. 

Hol  a  fa  időelőtti  virágzásra  erőszakoltatik  : 
ott  a  hirtelen  fejlesztett  virágok  csak  a  szemet 
fogják  pillanatiglan  kápráztatni,  de  gyümöl- 
csöt nem  teremhetnek. 

Olvassuk  a  világtörténet'   szentirását. 

Ebből  tanulhatni  meg  a  nemzetéletek'  hév- 
mérőjének szabályait. 

E  hévmérő'  fokai  szerint  kell  vizsgálnunk 
saját  nemzetünk  történetét. 

Ezt  ismerve  örülni  fogunk  nemzetünk'  leg- 
parányibb előhaladásán  is.  És  sokszor  fogunk 
helyeselni  tényeket  az  előbbi  századokban, 
melyek  a  jelenkor  igényeit  ki  nem  elégíthetik. 
Mert  e  tények  mind  egyes  lépcsőkül  szolgáltak 
melyeken  a  XlX-ik  század  oltárához  feljut- 
hatánk. 

3.  A  vezéreszmék1  czélja 

Világnézeteket  kell  szereznünk. 

Emberre  nézve  a  helyes  vezéreszme  az,  mi 
madaraknál  a  repülő  szárny. 

A'  világnézet  szárnyat  ad  az  embernek, 
mellyek  vitorláival  a  lég'  magas  hullámain 
sajkázhat. 

E  szárnyak'  segélyével  a  világ  fölébe  emel- 
kedhetünk. 

Egy  pillanattal  beláthatjuk  a  föld'  nagy 
részét. 

Ki  világnézetekkel  nem  bír :  az  egy  szűk 
völgy'  rejtekéhez  van  lánczolva,  s  keskeny 
látkörén  tul  nem  hatnak  szemei,  mert  maga- 
sabbra emelkedni  nem  bir,  nem  képes. 

Hasonlít  a  tollatlan  madárfiuhoz,  melly 
csak  a  fészket  látja,  mellyhez  tehetlensége  lán- 
czolja,  s  ha  föltekint,  legfölebb  egy  darabka 
eget  pillanthat  meg  a  faágak  között. 

De  ha  e  madárnak  szárnyai  megnőnek,  föl- 
reppen kisded  fészkéből,  s  a  lég  birodalmában 
fog  andalogni.  Maga  fölött  teljes  nagyszerű- 
ségében látja  ekkor  kiterjedni  a  roppant  eget, 
és  alant  látja  sötétülni  a  fél-föld'  téres  vidékeit. 

E'  világnézeti  szárny  különösen  szükséges 
a  történet'  árnyékbirodalmában. 

Ki  magasabbra  emelkedni  tud,  az  nincs  az 
események'  százalaku  változataihoz  csatolva, 
az  felül  tudja  szárnyalni  a  tények  halmazát, 
s  egy  magasabb  ponton  állapodik  meg. 

Alant  viharzani  engedi  a  tények'  folyamát, 
a  nélkül,  hogy  azok  hullámai  által  elhagyná 
magát  sodortatni.  Az  események'  egyes  bubo- 
rékjait nem  veszi  tekintetbe,  hanem  itél  az 
összes  cselekvények'  folyama  felől. 

Ki  a  pacsirtával  igy  fölemelkedni  nem  tud  : 
az  alant  a  tények'  karfáiba  kénytelen  fogódzni. 

Pedig  ha  Aeneas  Trójából  Itália  felé  evez  : 
nem  szükség  bele  ülnünk  sajkájába,  nem  szük- 

ség  vele  együtt  apró  zátonyokhoz  ütődnünk, 
ha  szárnyainkon  a  sajka  fölött  bírunk 
lebegni. 

E  világnézeti  hatalom  megóv  bennünket  a 
multak'  aprószerű  fájdalmaitól. 

Ki  az  emlékezet'  pályáján  a  lezajlott  szá- 
zadok virágai  közt  andalog,  s  minden  bokorról 
egy  emlékszálat  akar  szakasztani :  az  könnyen 
áldozata  lehet  a  túlbuzgó  részvétnek. 

A  kevés  örömrózsák  között  sok  a  bu,  a  fáj- 
dalom', a  szenvedés'  hervatag  virága. 

Ezeknek  illata  kedves  a  rokonérzők  előtt,  de 
lassú  méreg,  lassú  halál. 

Ha  a  világtörténet'  minden  mártírjai  fölött 
könnyeket  hullatunk  :  nem  marad  szemeink- 
ben egy  csepp  se,  melylyel  ön  sorsunkat 
könnyezhessük. 

Ha  az  ártatlanul  szenvedettek'  mindegyike 
felé  a  szánalom'  a  rokonérzet  'egy-egy  sóhaját 
bocsátnók  :  kimentjük  kebelünkben  a  sóhaj* 
forrását,  s  önszenvedéseink  fölött  nem  fogunk 
tudni  sóhajtozni.  Pedig  e  sóhaj  a  szenvedő 
kebel  galambpostája.  Fájdalmaink'  panasz- 
levelét magával  viszi,  s  e  néma  panaszlás 
megkönnyíti  a  kebel'  kinait. 

Ne  álljunk  hát  meg  a  múlt  kor*  minden 
tényeinél,  ne  szakítsunk  minden  bokorról 
buvirágot. 

Emelkedjünk  föl  a  magasabb  légvonalba, 
s  fogjuk  látni,  mint  terül  el  alattunk  a  múlt- 
nak' szőnyege. 

Ha  a  lezajlott  idők'  eseményeinek  tarka 
virányai  fölött  végig  repülünk  :  szinte  érezni 
fogunk  rokonszenvet  az  alant  halványuló  bus 
liliomok  iránt. 

De  legalább  nem  szakítjuk  azokat  le.  Nem 
rejtjük  keblünkre  örök  emlékül  a  kinok'  sötét 
virágait.  Magasba  repülve,  összefutnak  sze- 
meink előtt  a  szinek,  a  buvirágok  egybefoly- 
nak az  öröm  rózsáival. 

Egészen  fogjuk  látni  az  emberiség  szenvedé- 
seinek, s  örömeinek  vegyületét. 

Ezt  főleg  a  világtörténeti  eseményeknél  czél- 
szerü  tennünk,  mellyeket  hontörténeti  esemé- 
nyeinknél egybehasonlitás  végett  idéznünk 
szükséges.  Sokszor  századok',  sőt  évezredek' 
eseményeit  is  egy  kisszerű  képben  ábrázolva 
fogjuk  szemlélni. 

A  történetíró'  szilárd  jelleme,  erélyes  ön- 
állása  abból  tűnik  ki,  ha  a  multak  változatos 
képei  fölött  egy  határozott  irányban  bir 
lebegni,  s  a  sokféle  tényekről  a  sok  századokról 
szólva,  soha  e  tényekhez  nem  ragad,  soha 
magát  a  multak'  homályvölgyeiben  nem  felejti. 

A  történetbuvár  bányász,  ki  a  múlt  száza- 
dok' aknáiban  nemes  érczeket  keres.  De  ezen 

érczeket  ki  kell  hoznia  a  bánya  sötét  üregeiből, 
s  a  felvilág'  fényénél  czélszerü  megvizs- 
gálnia. 

A  történetirónak  a  jelen  kor'  világító  nap- 
fényénél kell  a  multak  tényeit  megbírálni! 

Az  események'  folyama  lezug  a'  magas 
bérczekről,  s  tekervényesen  andalog  a  sziklák' 
völgyeiben.  Ha  mi  nem  tudunk  felülemelkedni 
e  fényhullámokon  :  ugy  soha  meg  nem  ismer- 
hetjük az  egész  folyam'  főirányát.  Csak  a 
völgyet  fognók  így  látni,  ennek  szűk  látkörén 
túl  tekintenünk  nem  lehetne. 

Egy  magasabb  sziklatetőre  kell  tehát  álla- 
tiunk, mert  csak  igy  láthatandjuk  az  alattunk 
viharzó  folyam  egész  menetét,  és  iránya  fölött 
csak  ekkor  Ítélhetünk. 

Ugyanazért : 

Világnézeteket  kell  szereznünk,  mellyek 
iránytűül  szolgáljanak  az  események  hullámai 
között!  E  vezérnézetek  szerint  fogjuk  magun- 
kat a  tények  zavaros  tengerén  tájékozhatni. 

4.  Jránynézetek  életrajzi  történetünk  felett 

Vannak,  kik  a  magyar  nemzet'  múlt  száza- 
daiban élt  nevezetes  férfiak'  és  hölgyek  életét 
azért  nem  méltatják  komoly  figyelemre  ;  mert 
azok  cselekvényeikben  az  emberiség'  legszen- 

tebb  érdekeit  nem  mindenkor  tudták  szemök 
előtt  tartani. 

E  mellőzés,  e  méltánytalanság  nagy  elfogult- 
ságra mutat.  Pálczát  törni  a  leviharzott  szá- 
zadok férfiai  felett  azért,  mivel  az  emberiség 
szent  érdekeiről  nem  ugy  gondolkodtak,  mint 
a  19-ik  század  :  igazságtalanság  az  elhunytak 
iránt ;  tiszteletlenség  századok  előtt  élt 
őseink'  irányában. 

Szabad-e  azt  jogszerüleg  követelnünk  az 
elmúlt  századok'  férfiaitól,  hogy  ezek  korukon 
fölülemelkedjenek?  lehet-e  szemökre  vetnünk, 
hogy  a  kort,  melyben  éltek,  századokkal  meg 
nem  előzték? 

Hisz  azt  bámuljuk,  azon  csudálkozunk,  ha 
találunk  egyeseket,  kik  századuk'  sötét  eszme- 
körét túlhaladva  állanak  a  homályboritott  kor 
felett,  s  ez  valóban  csoda,  ezen  méltán  álmél- 
kodhatunk. —  De  ezt  csak  egyes  lángeszek 
tehetik,  kiknek  szabad  lelke  túlszárnyal  ködös 
századunk'  homálykörén,  kik  sóvárogva  eped- 
nek egy  szebb  jövő  után,  melynek  egykori 
eljövendéséről  meg  vannak  győződve,  de  mely- 
nek megéréséhez  nekik  nem  lehet  reményök  a 
mostoha  körülmények  miatt. 

Az  ember  uralkodik  a  természet  fölött,  az 
ember  fölött  pedig  uralkodik  a  korszellem. 
A  kor'  elvei,  eszméi,  fogalmai  adnak  irányt  az 

emberek'  cselekvényeinek.  Az  uralkodó  elvek, 
eszmék,  fogalmak  vitorlái  az  emberi  élet- 
sajkának, s  ha  ezen  eszmék  sötétek,  ha  ezen 
elvek  fonákok,  ha  e  fogalmak  homályosak : 
annak  a  tanítók  az  okai,  kik  a  század  számára 
hamis  elveket,  s  áleszméket  hirdettek.  —  Sok- 
szor egész  korszakok  szelleme  az  előbbi  szá- 
zadoktól függ ;  mert  azok  hintek  el  az  elvek 
magvait,  mellyek  a  jövő  évszázad  kárára  sar- 
jadoztak  fel. 

Ha  tehát  van,  ki  a  sötét  századok  eszme- 
körén fölülemelkedett,  az  bámulatunkat  mél- 
tán igényli :  de  a  ki  a  kor'  uralkodó  eszméinek 
tömkelegéből  kiszabadulni  nem  tud,  nem 
képes  :  azt  jogszerüleg  elkárhoztatnunk  nem 
lehet,  az  ilyenre  átkot  mondani  méltatlanság. 
Az  uralkodó  eszmék'  folyama  rohanva  vihar- 
zik át  a  föld'  kerekségén,  s  hatalmas  hullámai 
magukkal  ragadják  az  embereket.  Szemre- 
hányásunk ne  érje  az  egyéneket,  kik  saját 
koruk  eszméi  szerint  működtek.  Tényeiket 
kárhoztatni  fogjuk,  ha  hibásak,  de  jó  szán- 
dékuk iránt  kegyelettel  kell  viseltetnünk,  ha 
csak  az  ellenkezőrül  meg  nem  győződünk. 
Ostorozzuk  inkább  azokat,  kik  a  korszellem 
vezérei  voltak,  kik  a  század  szellemének  irányt 
adának.  Roszalásunk  csak  azokat  sújtja,  kik- 
nek tényeiből  gonoszság  tűnik  ki,  kik  a  sötét- 

séget  terjesztek,  hogy  a  sötét  éj'  baglyai 
lehessenek,  s  csak  ók  legyenek  kizárólagos 
birtokában  a  világosságnak. 

Gyakran  fogunk  látni  egyéneket,  kik  sokat 
tettek,  kiknek  működése  messze  terjedett,  kik 
bámulásra  ragadnak  bennünket  eredményes 
tényeik  által,  de  ne  hagyjuk  magunkat 
elámittatni.  Cselekvényeik  kútfejét  mélyebben 
kell  vizsgálnunk,  s  ha  tényeik'  leple  alatt  ott 
találjuk  az  önérdek,  a  haszonlesés  álnok  kígyó- 
ját, ki  kell  azt  mutatnunk  minden  himezés 
nélkül,  hogy  az  önérdek'  munkáit  megkülön- 
böztessük az  erény  cselekvényeitől. 

5.  A  nagy  férfiak  osztályzata 

Az  emberi  élet  oly  rövid,  hogy  ezt  méltán 
keveselli  a  halandók'  legnagyobb  része.  S  itt 
rejlik  oka  azon  gyarló,  de  mégis  magasztos 
szenvedélynek,  miszerint  az  emberek  a  siron 
tul  is  élni  akarnak  —  az  utókor'  emlékében. 
E  szép  vágy  egyik  alapja  az  erkölcsiségnek. 
Mindenki  tenni  akar  oly  valamit  embertársai 
számára,  mi  által  azokat  maga  iránt  szellemileg 
hálára  kötelezze.  —  Ha  a  földmivelő  egy  kis 
házat  épit  öreg  napjaiban,  s  munkaközben 
betegségbe  esik,  e  szavak  fakadnak  fel  őszinte 
kebeléből :  »Csak  ezt  a  kis  házat  építhettem 

volna  föl  gyermekeim  számára,  hogy  legalább 
megemlegetnének  unokáim.«  íme!  ő  számol  az 
utókor'  emlékére,  pedig  tudja,  érzi  önparányi- 
ságát,  de  legalább  kevés  rokonai  emlékében 
akar  fenmaradni.  —  Az  utókor  viszont  örö- 
mest emlékezik  elhunyt  jobbjaira  ;  a  gyer- 
mekek és  unokák  virágot  ültetnek  atyjok 
sírjára  ;  a  testvér,  a  barát,  a  szerető  könnye- 
ket hullat  kedvese  után  az  emlékezet  szent 
óráiban.  —  Se  viszonylagos  gyöngédség,  e 
szent  láncz  az  élők  és  elhunytak  közt  nem  a 
tulmivelt  divatvilág'  találványa  :  a  romlatlan 
emberi  kebel  egyik  érzeménye  ez,  melynek 
alapja  a  halandói  természet'  édes  titkai  közt 
rejlik.  Nem  csak  a  műveltség  által  finomított 
sziveknél,  hanem  a  nép  között  is  feltaláljuk 
ezen  érzelmeket ;  a  nép  között,  mely  megőrizte 
az  emberi  természetet  tiszta  eredetiségében. 
Egy  jó  erkölcsös  embert  évtizedeken  át  meg- 
emleget a  nép,  s  jól  esik  árva  lelkének,  ha 
olyakat  talál  körében,  kik  érdemesek  a  meg- 
emlegetésre.  S  innen  magyarázható  meg,  hogy 
midőn  a  népnek  nagy  emberei  nincsenek, 
—  vagy  ha  vannak,  azokat  nem  ismeri  — 
a  rabló  haramiákat  énekli  meg,  s  mellőzve  az 
erkölcsiség'  szabályait,  a  haramia-jellem'  szi- 
lárdságát dicsőíti,  és  Sobrinak,  meg  társainak 
reményt  nyújt  a  halhatatlanságra  : 

»Hirök  nevök  fenmarad. 
Mert  vitézül  harczoltak, 
Kivált  Sobri  Józsinak.*  sat. 

Kiket  a  sors-szeszély  kedvezőbb  körülmé- 
nyek közé  juttatott,  azok  a  nagyobbszerü 
tények  által  igyekeztek  kivívni  nevök'  hal- 
hatatlanságát. Az  ó-kor  hóditóinak  világ- 
renditő  csatái  trónokat  döntenek  meg,  nem- 
zeteket törültek  el  a  föld  hátáról,  országokat 
sülyesztének  el,  s  mindennek  kútfeje  legtöbb- 
nyire  a  dicsvágy,  a'  hirszomj  volt.  Azt  hivék, 
hogy  az  utókor  őket  fogja  a'  világ'  legnagyobb 
embereinek  tartani,  mert  legvéresebb  csatákat 
vivtak,  s  más  alakot  adának  a  félvilágnak.  — 
Csalatkoztak.  —  Ők  szabad  népeket  igáztak 
meg,  önálló  országok'  függetlenségét  ásták 
alá,  lábbal  tapodák  a  népjogokat,  rontottak 
jobra-balra  szakadatlanul :  az  utókor  bámu- 
lattal emlékszik  földrenditő  csatáikra,  de 
tisztelni  őket  soha  nem  fogja.  Sírjaikon  átok 
fekszik  —  az  eltiport  népek  súlyos  átka  — 
s  az  utókor  csak  mások  rettentő  példájára 
emiege  tendi  őket.  —  A  nép  érzé  elnyomatását, 
és  föl-föllázadt  ellenök.  De  ők  az  elégületlenség 
szavaiból  nem  akarák  megérteni,  hogy  itt  a 
lealacsonyított  emberi  méltóság  lázadt  fel 
ellenök,  még  zsarnokabbul  dermeszték  rideg 

kezeiket  az  elnyomott  népekre,  és  nem  volt 
keblökben  semmi  tisztelet  az  emberi  jogok 

iránt 

Voltak,  kivált  a  zsarnokság  kebellázító 
századaiban,  kik  elzárkozának  az  elnyomott 
nemzet'  szine  elől,  s  minthogy  a  nemzet  hálá- 
jára nem  számolhattak,  hízelgőket  vettek 
trónjaikhoz,  hogy  ezeknek  kibérlett  ajkairól 
hallják  a  magasztalás'  szépen  hangzó  szavait. 
Csakhogy  ezen  dicséretek,  e  tömjénező  magasz- 
talások nem  eredtek  a  közhála  forrásából ; 
magukon  viselek  az  erőltetés'  nyilvános  bélye- 
gét, s  a  zsarnokok  maguk  se  hivék,  a  mit  a 
bérlett  hízelgők  füleikbe  suttogtak.  Nero  maga 
is  meg  sokallá  a  tömérdek  aljas  hizelgést, 
mellyel  a  bérlett  lelkű  hízelgők  őt  eláraszták, 
s  midőn  minden  parancsait  vakon  teljesítek, 
minden  szavát  bölcsnek  hirdetek,  egy  alka- 
lommal így  kiáltott  fel :  »o  ember!  mily  szolgai 
barom  vagy!«  —  Az  ily  hízelgők  magasztalása 
csak  a  koporsóig  tart.  A  sírnál  elnémul  a 
hízelgés'  ajka  :  itt  a  történet'  komoly  múzsá- 
jának országa  kezdődik.  Voltak  hatalmasok  is, 
kik  nevök  fenmaradását  óriási  müvek  által 
akarták  meg  örökíteni.  Ott  állnak  Egyiptus 
és  Nubia  téréin  az  örök  idővel  versenyt  élő 
gúlák,  és  obeliszkok,  mosolyogva  a  vészt  és 
vihart.  E  piramisokon  4000  év  moha  ülepedett 

meg,  s  az  alant  andalgó  vándor  fejszédülve 
pillant  föl  rajok ;  azért  monda  vitézeinek 
Napóleon  ezen  óriási  szobrok  alatt :  »E  rop- 
pant kőtömegekről  négyezer  év  néz  le  reátok, 
's  azt  várja,  mit  tudnak  a  francziák?«  Mörisz 
és  Ozimandiás,  meg  a  többi  királyok  örök 
időkig  fenmaradó  betűkkel  vésették  ezen 
óriási  szobrokra  neveiket,  fennen  hirdetve  a 
világnak,  hogy  ők  a  királyok'  királyai,  és  azt 
hitték:  minden  ivadék,  minden  század 
bámulni  fogja  őket  roppant  műveikben,  s 
nevök  fenmaradása  örök  időkre  biztosítva 
van.  —  Rémitően  csalatkoztak.  —  Ha  ők 
méltók  akartak  lenni  a  nagy  királyok'  nevére, 
igyekeztek  volna  megnyerni  népök  bizalmát, 
szeretetét ;  mert  csak  azon  szobor  teszi  halha- 
tatlanná az  elhunyt  nevét,  melyet  a  közhála, 
a  közméltány  emelt.  A  szoborral  jelöltet  nem 
teszi  halhatatlanná  a  szobor  nagysága,  hanem 
azzá  teszi  a  nemzet-hála,  a  nép-méltány,  mely 
fölibe  e  szobrot  emelé.  És  ki  merné  mondani 
ma,  hogy  az  egyiptomi  roppant  kőtömegek 
az  egyiptomi  királyok'  nagyságát  hirdetik? 
a  nép  hálája,  a  nemzet  szeretete  emelte  tán 
e  roppant  emlékeket?  a  közelísmerés,  a  köz- 
méltány tolmácsai  ezek?  —  Épen  nem. 
Egyiptom  büszke  királyai  erővel  akarták 
kicsikarni  a  sors'  kezéből  a  halhatatlanság' 

a-  35 


koszorúját ;  érdemet  akartak  tenni  nevök* 
örökítésére :  de  a  czélhoz  vezető  eszközöket 
rémitően  eltévesztek,  s  elfelejtek,  hogy  egy 
királyt  naggyá  csak  a  nemzethála,  csak  a  nép- 
bizalom tehet.  Ők  elnyomói  voltak  a  népnek, 
ők  milliókat  áldoztak  fel  büszke  czéljaiknak, 
s  ha  e  kőtömegek  beszélni  tudnának,  tanul- 
ságot fognának  tenni  a  népmilliók'  nyomorá- 
ról, kik  ennek  építésére  erőszakoltattak ; 
tanulságot  a  roppant  munkában  elvérzettek- 
ről, kiknek  ártatlan  vére  boszuért  kiáltott  a 
nemzetekhez,  a  földig  tiport  emberiség'  nevé- 
ben. E  kövekrül  nem  a  királyok'  nagyságát, 
hanem  azon  népek  átkát  olvashatjuk  le,  kik 
egy  ember'  bitor  önkénye  alá  görnyesztve, 
lélektelen  eszközök  gyanánt  használtattak  föl 
egy  ember  büszke  czéljaira. 

így  itél  a  multak'  embereiről  a  század,  s  a 
mai  kitisztult  eszmék  szerint  három  osztályát 
ismerjük  a  nagy  férfiaknak. 

Az  első  osztályba  azon  kevesek  tartoznak, 
kiknek  kebelében  az  emberiség  boldogításának 
nagy  eszméje  megérlelődött,  s  nagyszerű 
tényeket  visznek  véghez  a  világszabadság, 
a  világboldogitás  érdekében.  —  Ezeknek  karja 
egy  egész  világot  átkarol,  ezeknek  szive  az 
egész  emberi  nemzetért  dobog :  ők  teremtő- 
ként lebegnek  a  földteke  fölött,  hogy  újra 

alkossák  a  világot,  melyet  az  emberi  gonosz- 
ság, s  bitor  önkény  siralomvölgygyé  változ- 
tatott. 

Az  ily  férfiak  száma  igen  kevés ;  mert  itt 
nem  csak  emberre  van  szükség,  ki  a  világ- 
boldogitás  roppant  eszméjétől  át  legyen  hatva; 
itt  nem  csak  kebel  kell,  mely  az  emberi  nem' 
boidogitásáért  forróan  érezzen  :  itt  óriási  erő 
is  kívántatik,  hogy  az  ily  férfiú  a  világ'  rom- 
lott rendszerének  nyűgeit  széttéphesse,  s  meg- 
oldozza az  iga  alatt  nyögő  emberiség  rab- 
lánczait.  Ő  a  föld'  mindenhatója. 

Az  ily  férfiú  pályája  nehéz.  —  Ha  szeren- 
cséjében bizakodva,  merészen  rohan,  s  meg 
akarja  előzni  az  időt :  az  elemek  összeesküsz- 
nek ellene,  s  tervei  porba  hullottak.  Ha  az 
égiekhez  akar  emelkedni :  az  emberek  irigy 
kezei  visszarángatják  őt ;  mert  megsérté  az 
emberi  méltóságot.  Ha  az  emberekkel  szövet- 
kezik :  gyarlóságon  kell  építenie ;  ha  ég' 
kegyébe  támaszkodik  :  előbb-utóbb  meg  fog 
rendülni  bizodalma.  —  Szép  napon  indul 
pályájára,  s  azt  véli,  örökké  így  fog  tartani, 
pedig  bekövetkezik  a  kétségek  éje,  a  nap 
elenyészik,  s  ő  ott  áll  a  fekete  éjben,  kezében 
tartva  a  pislogó  szövétneket,  melynek  fénye 
csak  rémes  alakot  ad  a  sötétéjnek,  de  a  kétely 
fekete  fellegeit  el  nem  oszlatja.  —  Ily  férfiak- 

nak  frigyet  kellene  kötni  a  szerencsével,  szö- 
vetségre kellene  állani  az  elemekkel :  de  ez 
lehetetlen.  Mit  tegyen  tehát  az  ily  magas 
hivatásu  férfiú?  Fogadja  szövetséges  társává 
az  örök  igazság  halhatatlan  szüzét,  és  ez  által 
szövetségese  leend  az  ég ;  mert  e  szűz  az  ég' 
szülötte,  szövetségese  leszen  az  idő  ;  mert  ez 
testvére  az  örök  igazság'  szűz  hölgyének ; 
szövetségesei  lesznek  az  emberek  ;  mert  ezek 
századok  óta  szomjazzák  az  igazságot.  — 
Az  ily  férfiak  haladjanak  folyvást  az  igazság' 
szent  ösvényén.  Ha  igazi  nagyok  akarnak  lenni 
tiszta  öntudattal  kell  lépni  világboldogító 
eszményök'  létesítésének  pályájára.  —  Gondo- 
lataikban és  fényeikben,  akaratukban  és 
cselekményeikben  gyönyörű  öszhangzatnak 
kell  lenni.  Tisztán  föl  kell  fogniok  czéljaikat, 
s  az  eszközök'  választásakor  nem  szabad  egyik 
következetlenségből  a  másikba  tántorogniuk. 
Sokan  indultak  már  el  az  igazság'  ösvényén, 
de  kevés  példa  van  rá,  hogy  állhatatosak 
maradtak  volna  föltételeikben  :  a  dicsőség  itt 
azon  kévéseké,  kik  le  nem  szédültek  e  magas 
pályáról.  —  Ez  a  nagy  férfiak  első  osztálya. 
Ezektől  jól  megkülönböztessük  az  úgyneve- 
zett cosmopolitákat,  kik  magukat  a  világ 
polgárainak,  az  emberiség  apostolainak  szeret- 
nék neveztetni.  Ezek  el  akarnák  velük  hitetni, 

hogy  a  mit  ők  tesznek,  azt  mind  az  emberiség 
szent  ügyéért  teszik,  ha  ők  fáradoznak,  azt 
mind  a  nagy  világ  érdekében  cselekszik. 
Utoljára  még  azt  is  fogják  állítani,  miszerint 
ha  ők  esznek,  és  sétálnak,  még  azt  is  mind  az 
emberiség'  magasztos  érdekéért  teszik.  Min- 
denkor kerültem  az  ily  embert.  —  Ez  nyugod- 
tan nézi  a  honfitársain  csörgő  rablánczokat, 
s  azon  okoskodik  nagy  komolyan  és  nagy 
bölcsen,  vájjon  mily  arányban  áll  azon  nyo- 
más, melyet  a  lánczok  jelenleg  gyakorolnak 
bizonyos  számú  embereken,  azon  nyomáshoz, 
melyet  kétszer  és  egy  félszer  súlyosabb  lánczok 
fognának  gyakorolni  ugyanazon  idő  alatt 
félannyi  emberen  stb.?  s  midőn  ezen  okos- 
kodik, s  a  kétszer  kettőt  forgatja  :  azt  hiszi, 
hogy  ő  az  emberiség'  érdekében  működik. 
Az  ily  embernek  szive  köbül  van,  esze  pedig 
vasból,  melyet  a  rozsda  emésztend  meg.  Az  ily 
ember  végre  önmagáról  is  megfelejtkezik,  s 
nem  tudom  igaz-e,  de  beszélik,  hogy  midőn 
egy  ily  cosmopolita  fölött  a  ház  égett :  saját 
jó  akaratából  ki  nem  szaladt,  s  midőn  a  szom- 
szédok ki  ragadák  a  tűzből,  s  kérdezek  :  miért 
nem  futott  hamarább  ki?  azt  feleié,  hogy  ő  e 
tűzvész  által  alkalmat  nyert  egy  újonnan 
létesítendő  tudományos  fölfedezésre,  s  azért 
ült  oly  türelemmel  az  égő  szobában,  »hogy 

mérlegelhesse  :  hány  foknyi  melegséget  képes 
az  ember  eltűrni  egy  égő  szobában,  s  mily 
arányban  van  az  emberi  test  melegülése  a 
szobai  levegő  melegüléséhez?«  s  e  fölfedezést 
szinte  az  emberiség  boldogitására  akará  léte- 
síteni. —  Bizton  hihetjük,  miszerint  az  ily 
cosmopolita  azért  vallja  magát  az  emberiség' 
apostolának,  a  nagy  világ  polgárának,  hogy 
körülötte  lévő  szegény  honfitársaival  ne  kell- 
jen jót  tennie  ;  azért  akar  fölülemelkedni 
saját  hazáján,  hogy  a  honfikötelességektől  föl- 
oldozza magát.  0  erőnek  erejével  a  világot 
akarja  boldogítani  —  mely  neki  hasznát  aligha 
veszi  —  de  hónáról  elfelejtkezik,  s  minthogy 
az  emberiségnek  használni  nem  képes,  honá- 
nak pedig  használni  nem  akar,  nem  hajlandó  : 
utoljára  nyomtalanul  enyészik  el  élete.  Ezekről 
szokta  a  magyar  mondani :  »sem  országa,  sem 
hazája.« 

A  nagy  férfiak  második  osztályába  azok 
tartoznak,  kik  legalább  egy  ideig  ringatják 
a  szenvedés  bölcsőjében  siró  emberi  nemzetet, 
hogy  ringatásaik  közt  felejtse  kinait.  Ezek 
tudják,  hogy  az  emberiség  nemzetcsaládokból 
áll,  s  tudják,  hogy  ha  egy  ily  családnak  hasz- 
nálnak, használtak  közvetve  az  emberiségnek 
is.  —  Ezeknek  keblében  magasztos  láng  lobog 
az  emberiség  szent  ügyei  iránt,  szivök  a  nagy- 

szerű  eszmékre  földobog  :  de  elég  erejök  nincs 
a  magas  czélért  sikerrel  küzdeni.  Sokan  voltak 
ezen  osztályból,  kiket  a  kor,  melyben  éltek, 
nem  ismert,  nem  fogott  fel :  nagy  elégtét 
ezekre  nézve,  ha  legalább  az  utókor  elismeri 
törekvéseiket,  s  méltányolni  tudja  tényeiket. 

—  Sokaknak  küzdelemben  kellett  elvérzeni ; 
de  méltatlanság  volna  tőlök  megtagadnunk  az 
érdemet,  mert  törekvéseiket  fényes  siker  nem 
koronázta.  Övék  a  szándék,  és  ez  tiszta  volt : 

—  az  eredvény  legtöbbnyire  a  körülményektől 
függ.  —  Voltak,  kik  hazájokat  siraták,  kik 
a  szenvedő  emberiség  fölött  könnyeztek  :  de 
kortársaik  nem  tudák,  miért  hullanak  e 
könnyek?  —  Ha  talán  néha  pillanatnyi  meg- 
indulást idéztek  elő  az  énekes'  szomorú  szavai, 
s  az  őt  környezők  szánalomból  a  részvét'  és 
sajnálkozat'  koszorúját  aggaták  homlokára, 
. . .  e  koszorú  nem  enyhité,  hanem  égette  a 
dalnok  homlokát,  nem  szünteté  meg,  hanem 
kétszerezé  fájdalmait.  Ezeknek  hamva  elisme- 
rést vár  a  tisztább  fölfogásu  utókortól,  ezek- 
nek mi  nyújtsuk  engesztelő  jobbjainkat,  hogy 
kimentsük  hideg  keblű  őseink'  hibáit,  s  ki- 
béküljünk az  alacsony  sírban  szendergő  dal- 
nok' megsértett  árnyával.  —  Ezen  osztályba 
tartoznak  a  honszerető  irók,  kik  magányban 
működtek  nemzetök'  javára,  és  ide  tartoznak 

mindazok,  kik  hazájok'  javán  munkálkodtak  ; 
mert  a  ki  hónáért  tesz,  az  tesz  az  egész  emberi- 
ségért, melynek  családai  nemzetekből  állanak. 
Az  egész  világnak  igen  kevés  ember  szolgálhat: 
honának  mindegyik.  Hazafinak  lenni  nem 
nehéz.  Vannak  ugyan  az  ezen  osztályhoz 
tartozó  férfiaknak  egyes  léptei,  melyek  némileg 
ellenmondanak  életelveiknek,  de  ily  egyes 
botlások  meg  nem  fosztják  fényétől  a  jellemet. 
Volt,  a  ki  sok  jót  tett,  mert  lelkében  élt  a  haza- 
szeretet' nagy  eszméje,  és  tettei  nagy  hazafi- 
nak mutatják  őt,  de  ugyanez  néha  botlott  is, 
hibázott  is.  Itt  jusson  eszünkbe  mentségére, 
hogy  mielőtt  ő  nagy  hazafi  lett  volna,  emberré 
született. 

A  nagy  férfiak  harmadik  osztályába  azok 
tartoznak,  kiknek  keblében  sok  világszerelmi, 
sok  emberbaráti  érzelem  honol,  de  ezen  érzel- 
mek nincsenek  kifejlesztve,  s  nem  eszményül- 
tek életczéllá.  Ezeknek  keblében  van  hajlam 
a  szépre,  nemesre,  jóra  ;  csakhogy  e  hajlam- 
nak nincs  irány  adva.  Van  bennök  fogékony- 
ság a  cselekvésre,  csakhogy  e  cselekvés*  szá- 
mára nem  tudnak  pályát  nyitni.  Bennök  nem 
él  egy  magasb  eszmény,  mely  életpályájuk 
vezérlené,  tényeikben  nincs  bizonyos  irány, 
mely  egész  pályájukon  átszövődnék,  s  magán 
viselné  az  emberszeretet,  a  világegyenlőségi 

vágy'  szép  zomáczát.  —  A  keblökben  szen- 
dergő jobb  érzelmek  pillanatiglan  fölhevítik 
őket,  s  e  perczben  nagyszerű  tényekre,  nagy- 
szerű áldozatokra  képesek. 

A  történetkönyvből  egy  lapot  olvasnak, 
melyen  egy  hős  tűnik  föl  teljes  nagyságában, 
bezárják  a  könyvet,  s  kardot  ragadnak 
kezökbe,  és  óriási  elszántsággal  képesek  küz- 
deni. Egy  másik  olvas  egy  szép  korról,  mely- 
ben egy  nemzet  boldognak  érezte  magát,  s 
keblében  is  vágy  keletkezik  e  jobb  kor'  vissza- 
varázslására,  s  midőn  óriási  tervével  föllép, 
kezében  a  jog  és  szabadság'  szent  zászlóit 
tartva,  azt  vélnők  messiása  lesz  nemzetének  ; 
de  a  fény  melly  őt  körülsugárzá,  csak  hamar 
eloszlik,  a  lelkesület  pillanata  lejár ,  s  ő  vissza- 
sülyed  a  köznapiság  emberei  közé  ;  elmúlik  az 
elragadtatás,  mely  vágyát  folébreszté,  s  a 
nagyság  mely  örök  tartósságot  látszék  ígérni, 
lehanyatlik ;  mert  őt  e  lépésre  nem  a  benső 
meggyőződés,  nem  a  szabadságvágy'  megérlelt 
eszménye,  hanem  a  pillanatnyi  fölhevülés 
lelkesité.  A  föllépés,  mely  külszinleg  nagyszerű- 
nek látszék,  tartóssággal  nem  bír,  mert  alapja 
a  képzelet  fölhevülése  volt,  melynek  álma 
hirtelen  elrepül,  s  ő  ott  nem  marad  pályája' 
közepén,  s  az  óriási  müvet  tovább  folytatni 
nem  bírja  ;  mert  cselekvényeinek  indoka  nem 

saját  meggyőződése,  nem  keble  örökigazság- 
érzetének sugallata,  hanem  egy  elragadó 
példa,  egy  pillanatnyi  lelkesület  volt,  melynek 
álomképei  hirtelen  eltűntek.  —  Az  ily  ember 
nem  küzd  egy  magasztosabb  eszméért.  A  mit 
tesz  hona  javára,  azt  mintegy  természeti 
ösztönszerűleg  teszi  amit  tesz  az  emberiség 
javára,  azt  teszi  mert  mások  is  tették,  s  ő 
természetszerű  jó  haj  laminál  fogva  nem  akar 
rosszabb  lenni  a  többieknél. 

Vannak  azonban  idők,  midőn  az  ily  emberek 
nagy  szolgálatot  képesek  tenni  hazájoknak. 
Hol  a  pillanatnyi  lelkesülés  határoz,  hol  egy 
percztől  függ  minden,  hogy  egy  órától  függ 
egy  ország  megszabadítása,  vagy  megdöntése  : 
ott  sok  ily  férfiakra  van  szükség,  mert  ha  van 
ember,  ki  őket  e  pillanatban  lelkesítse,  óriási 
munkákat  képesek  véghez  vinni.  Ily  férfiú 
igen  sok  szokott  lenni  egy  honszerető  nemzet- 
ben. Ezek  hivatással  birnak  a  legnagyobb 
emberek'  szerepére,  s  csak  azért  kell  minden 
jó  szándékuk  mellett  is  szűk  körben  marad- 
niok  ;  mert  a  keblökben  szendergő  szép  tehet- 
ségeknek nem  volt  irány  adva  ;  mert  termé- 
szeti erejök  czélszerü  nevelés  által  ki  nem  volt 
müveive.  Ők  neveletlen  fiai  a  jó  természetnek, 
s  ha  fényeikben  nincsen  is  határozott  irány, 
nagy  szolgálatokat  képesek  tenni  nemzetüknek. 

Itt  ugyan  egyedül  a  férfiak. osztályzatáról 
szóltunk,  mindazáltal  áll  ez  gyöngédszerü 
alkalmazásban  a  hölgyvilágról  is.  Voltak  höl- 
gyeink, kiknek  neve  örök  időkig  ragyogó 
betűkkel  van  felírva  hontörténetünk  köny- 
vébe :  nevöket  nem  engedhetjük  a  feledés' 
sötét  tengerébe  merülni. 

A  gonoszok  osztályzatát  bajos  lenne  meg- 
határozni, ők  az  alvilág'  fajzati.  —  Az  alvilá- 
got sötétnek  festi  a  képzelet ;  itt  a  rangokat 
igen  nehéz  megkülönböztetni.  —  ők  hóhérai 
valának  az  emberiségnek :  életöket  csak 
mások'  rettentő  példájára  fogjuk  festeni,  hogy 
kitűnjék,  mikép  intézi  az  ember'  ügyeit  egy 
titkos  hatalmú  kéz,  mely  a  földön  nem  hagy 
bűnt  boszulatlanul. 

Ha  ezen  osztályzatot  szemünk  előtt  tartjuk, 
látni  fogjuk,  hogy  nem  az  a  legnagyobb  férfiú, 
ki  legfényesebb  csatákat  vívott,  se  nem  az, 

kinek    lábainál    milliók    tömjéneztek 

A  történetirónak  nem  szabad  elálmélkodni  a 
ragyogó  csaták  fölött,  nem  szabad  külragyog- 
ványok  bámulójává  alacsonyodnia  ;  minden- 
kor és  mindenütt  a  tények'  kutforrását  für- 
készsze  :  az  indok  nyomja  le  a  tények  erkölcsi 
becsének  mérlegét. 

Mind  a  három  osztályzatú  nagy  férfiak  jel- 
lemének fölfogása,  s  érdemeinek  méltánylata 

végett  szükséges,  hogy  midőn  felölök  ítélni 
akarunk,  gondoljuk  vissza  magunkat  azon 
századba,  melyben  ők  éltének.  —  Midőn  Zách 
Bódog,  az  erkölcstelenséget  utáló  magyar, 
becsületének  omladékain  áll,  s  a  hongyászló 
hazafi,  és  leányában  meggyalázott  apa  a  meg- 
fertőzött hölgyerényért  egy  királyi  családot 
akar  eltörölni,  midőn  Bánk  bán,  méggyalázott 
nője  és  földúlt  hona  nevében  boszut  esküszik 
egy  királyné  ellen,  ki  a  magyarok  jogaiba 
kíméletlenül  belemarkolt,  s  férje  pálczáját 
szeszélyes  kezébe  ragadta,  midőn,  egy  Szé- 
kelyről, Csákról,  Rákócziról  van  szó  :  nem 
elég  ugy  ítélnünk  felettök,  mintha  e  században 
éltek  volna  ;  vissza  kell  magunkat  helyeznünk 
a  korba,  és  körülmények  közé,  melyek  által 
környezve  valának,  s  ha  puszta  tényeiket 
halljuk  a  nélkül,  hogy  a  korszellemet  ismernők, 
mely  századaikat  átlengé  :  egy  hajóst  muta- 
tánk  elő,  a  nélkül,  hogy  a  tengert  lefestettük 
volna,  melyen  áll,  a  nélkül,  hogy  a  viharokat, 
hullámharczokat  leírtuk  volna  ;  pedig  ezektől 
függ  a  hajós  kedvező-  vagy  balszerencséje. 
Ki  fogná  egyenlően  méltányolni  azon  két 
hajóst,  kiknek  egyike  vihartalan  tengeren 
evezett  a  kedvező  szelek  lenge  szárnyain, 
másika  pedig  hegyekbe  tornyosuló  hullám- 
tömegekkel küzdött,  szélfergeteggel,  s  szikla- 

torlaszokkal  daczolt?  —  Ki  ily  körülmények 
közt  szerepelt,  csak  arra  lehet  mondanunk, 
hogy  ez  szilárd,  rendületlen  jellemű ;  mert 
állhatatossága  volt  a  horgony,  mely  gyökeres 
sziklába  ragaszkodék,  s  el  nem  hagyá  sodor- 
tatni a  hajót  vad  örvények  által,  el  nem  hagyá 
temettetni  a  háborgó  hullámok  tengersírjába. 
Sokszor  fogunk  találkozni  jellemekkel, 
melyek  ma  tán  már  elvesztenék  nagyszerű- 
ségüket, minthogy  alapjok  nincs  e  század' 
elvtárczájából  kiírva  :  de  azért  méltánylattaí 
kell  lennünk  az  ily  férfiak  iránt,  mert  ők 
századuk'  szellemével  megegyezőleg  akartak 
működni  az  emberiség'  javán  ;  a  mit  tettek, 
azt  tiszta  meggyőződésből  tevék,  s  fájdalom 
dúlt  leikök  végsohaja  is  a  haza  boldogsága 
volt.  Ha  a  múlt  századok'  férfiait  uj  korsza- 
kunk magas  elvei  szerint  birálnók,  le  lenne 
törülve  e  századokról  azoknak  szelleme ; 
a  múlt  kor  meg  lenne  fosztva  zománczától,  s  a 
századok  előtt  élt  férfiú  behozatnék  egy  egé- 
szen uj  korszak  körülményei  közé,  hogy 
érdemei  elhomályosittassanak  az  uj  időszak 
fénycsarnokában.  —  Ők  nem  vittek  annyit  ki, 
igaz,  mint  az  újkor  hatalmas  szelleme :  de 
ne  felejtsük,  hogy  ők  saját  korukban  eleget 
tőnek  egy  akkori  jó  honfi'  kötelességének, 
s   előkészítek   az    utat,    melyen    az    utókor 

tovább  haladhasson.  Az  emberiség'  pályája 
végtelen  ;  ki  tudja,  hová  fog  jutni  egy  uj 
évezred  alatt?  És  büszkeség  volna  kiczégérez- 
nünk  a  jelenkor'  elveit,  mint  legjobbakat, 
mint  csalhatatlanokat,  s  azt  mondani :  »a  ki 
ezen  elveket  nem  követé,  az  nem  volt  hazafi, 
az  nem  volt  az  emberiség'  barátja.« 

Ki  tudja,  nem  fog-e  fölmerülni  egy  hatal- 
masabb század,  melynek  elvei  tisztábbak, 
nagyobbszerüek  lesznek  a  mieinknél  is?  és  jól 
fogna-e  nekünk  esni,  ha  e  század  visszanézne 
az  19-ik  század'  sírhantjára,  s  azt  mondaná  : 
»Ezek  apróságokkal  bíbelődtek,  foltozgattak, 
javítgattak  ;  elveik  nagyrészint  hibásak,  nem 
ugy  gondolkodtak,  mint  mi :  tehát  legyenek 
elfelejtve,  nem  érdemlik  figyelmünket  se.« 
Nem  fognának  e  ily  ítélet'  hallására  fölkelni 
árnyaink  ;  nem  mennének-e  el  azon  újkor 
ítélőszéke  elébe,  hogy  hibáinkat  kimentsék, 
hogy  jószándékunkról,  őszinte  törekvéseinkről 
bizonyságot  tegyenek? 

6.  Az  érdem  és  utóhir 
Hazánkban  az  erény  méltányolva  nincs. 
Őseink  a  középkor  védfalai  voltak  a  vadőr 
ozmanhatalom  ellenében,  őseink  védek  meg  az 
európai  civiíisátiót,  a  kereszténység'  ügyét ;  és 
a  világ  hirü  csaták'  mezői,  hol  ők  a  félvilág' 

ügyeért  küzdöttek,  pusztán  jeltelenül  állanak. 
Csak  egy  kőlap  sem  emelkedik  a  diadalmasan 
elhunyt  hősök'  sirja  felett,  mely  az  alant 
nyugvó  ezrekről  spártai  hidegséggel  elmon- 
daná, hogy  »ezek  a  törvény'  parancsa  szerint 
hullottak  el!«  Dicső  hadvezéreink'  lakhelyei, 
sírboltjai  leomladoztak,  s  a  sziklavárakról 
völgybe  gördült  kődarabok  hidak'  és  kéjlakok' 
építésére  használtatnak.  E  hidegség  nagy 
polgári  bün,  ezen  érzéketlenség  nagy  átok 
nemzetünkön.  Az  ivadék,  mely  elhunyt  ősei 
iránt  kegyelettel  nem  viseltetik,  mely  a  múlt 
századok'  emlékdarabjait  szentségtelen  kezek- 
kel szétdúlja,  nem  méltó  arra,  hogy  az 
elhunyt  apák  ivadékának  neveztessék. 

Mi  tehát  az  őskor  emlékdarabjait  is  szét- 
romboljuk, nem  hogy  uj  emlékeket  emelnénk 
nemzetünk'  elhunyt  jobbjainak!  —  Más 
hazákban  szoborcsarnokok  léteznek,  s  a  nem- 
zet jobbjainak  emléke  megörökíttetik  :  nálunk 
nyilvános  szobrokat  csak  a  vakbuzgalom,  és 
hivatalos  kötelesség  emel :  pedig  nem  ily 
szobrok  előtt  szoktak  hazafiérzelmekre  hevülni 
a  hon'  reményei!  nem  ily  szobor  előtt  hullatott 
könnyeket  Themistocles! 

S  ily  csüggesztő  körülmények  közt  mi  lelke- 
sítse nagyszerű  polgári  erényekre  a  hon' 
szülötteit?  mi  ébreszszen  kebleikben  magas 

vágyakat?  mi  tegye  őket  honszeretőkké, 
áldozatkész  polgárokká? 

Ha  költészetünk  árva  lantjának  húrjai  néha 
meg  nem  zendülnének  a  múlt  kor'  eseményei- 
nek eléneklésére  :  azt  lehetne  vélni  hazánk- 
ban, hogy  e  nemzetnek  múltja  sincs ;  hogy 
e  népre  nézve  a  haza  nem  egyéb,  mint  legelő, 
melyen  karavánjaival  egy  időre  letelepedett.... 

Eddig  még  majdnem  kizárólag  költészeti 
irodalmunkból  gyaníthatjuk  nemzetünk'  múlt 
életét.  Minden  országnak  szokott  lenni  egy 
korszaka,  melyben  a  legegyszerűbb  igazságo- 
kat, a  legtisztább  eseményeket  is  nagyított 
költői  képekben  szereti  szemlélni ;  később 
következik  a  gondolkodás,  az  elmélkedés' 
higadtabb  korszaka,  mely  a  valót  az  ábrándtól, 
az  igazat  a  költöttől  meg  szereti  különböztetni. 
És  én  azt  hiszem,  miszerint : 

»Nemzetünk  már  e  korszak'  küszöbén 
keresztül  lépett«,  s  meg  van  érve  arra,  hogy  a 
komolyabb  hangon  ejtett  szavakat  is  meg- 
értse. 

7.  Életünk  és  a  történet 

Fölmerültünk  az  élet  tengerén,  hogy  meg- 
nézzük a  természet  roppant  templomát.  A  sors 
játszi  mosollyal  pillant  ránk  gyermekségünk 
éveiben,  s  vágyakat  hint  a  gyengéd  kebelbe 

az  élet  iránt.  E  vágyakkal  csalja  fel  a  sors  az 
ifjút  az  élet  szűk  ösvényére,  s  megmutatja 
neki  a  szerelem  csarnokát,  mely  távol  a  hegy- 
tetőn áll . . .  és  ez  elég!  —  Az  ifjú  e  szűk 
ösvényen  küzdeni  fog  és  tűrni,  csak  hogy 
feljuthasson  a  magas  tetőn  díszelgő  szerelem- 
csarnokba, így  csal  be  minket  a  sors  az  élet 
sötét  tömkelegébe.  —  Ha  a  ma  született  gyer- 
mek tudná,  hogy  sírással  kezdett  élete  mennyi 
gyötrelemmel  lesz  megkeserítve,  újra  be- 
hunyná felnyitott  szemeit,  hogy  ne  lássa  e 
fekete  földet.  —  De  a  természet  reményt  és 
hitet  adott  a  kisded  keblébe,  éleíismeretet  nem 
s  a  csecsemő  mosolyog,  mert  remél,  mert  nem 
ismeri  az  élet  gondjait.  —  Ha  a  gyermek 
ismerné  a  f  áradalmas  életút  nehézségeit,  nem 
válnék  meg  gyermekjátékaitól,  nem  indulna 
el  a  komoly  élet  tövis  lepte  göröngyös  ösvé- 
nyére. —  De  a  természet  eddig  nem  érzett 
vágyakat  ébreszt  keblében,  s  az  ifjú  sóhajt,  és 
elindul  a  magános  pályán,  mert  a  távolban 
élte  üdvét  véli  feltalálhatni. 

Az  életnek  aranyszaka  a  szerelemkor. 
Rózsákkal  hinti  ez  be  az  ifjú  szerelmes  utait, 
hogy  kellemes  legyen  a  felmenet  az  életczél 
rejtelmes  oltárához.  így  csalogatja  fel  az  ifjat 
az  ujratermő  természet  az  élet  tetőpontjára, 
honnan   többé  feljebb   haladni    nem    lehet, 

honnan  csak  le  felé  kell  lépdelni.  Oh,  ha  a 
viruló  éltü  ifjú  tudná,  hogy  a  magas  oltárnál 
az  élet  tetőpontját  éri  el,  s  ezentúl  nem  fog 
élni,  ezentúl  haldokolni  fog,  csakhogy  e  haldok- 
lás lassú  leend,  mint  a  nyűtt  rózsa  hervadása... 
Ha  ezt  tudná,  mennyire  fogna  gazdálkodni  a 
rózsanapokkal!  Pedig  ugy  van!  Az  örökké 
teremtő  és  romboló  természet  kezeiben  csak 
eszköz  az  ember,  melyet  a  természet  felhasznál 
és  eldob  ;  csak  üres  hajlék  az  ember,  melyben 
az  élet  egy  időre  megpihen,  hogy  tovább  szár- 
nyalhasson! A  természet  az  életet  akarja 
örökre  fentartani,  de  nem  az  egyes  embereket! 
—  Az  élet  folyama  foly  és  folyni  fog  örökkön 
örökké :  az  emberek  hullámok  e  folyamon, 
melyek  feltűnnek,  megnézik  a  szép  természetet 
és  újra  lemerülnek.  A  habok  érintkeznek,  s 
egymásban  vesznek  el! 

S  ezen  épen  ne  ütődjünk  meg  :  igy  megy  ez 
az  egész  nagy  természetben. 

A  cserge  patak  lezug  a  bérezek  tetejéről  s 
oly  gyorsasággal  rohan,  hogy  azt  vélnéd  :  ez 
soha  ki  nem  fog  fáradni.  Nézd  e  folyót  a 
pusztai  síkság  lapályain  már  elfáradt,  már 
mogorva  hangon  beszél,  s  ha  a  természet 
szavait  meg  tudod  érteni,  e  szavakból  ki 
veheted,  hogy  e  folyó  már  meg  van  törődve, 
s  óhajtva  vágy  a  nyugalom  csendes  kebelére. 

A  folyók  temetője  a  végtelen  tenger,  ennek 
kebelén  aluszszák  örök  álmaikat! 

Nézd  a  világot.  Lassan  fejlődik  a  kedvező 
tavaszi  napokon,  minden  uj  levele  egy-egy  uj 
díszlapul  zöldellik  a  természet  hímzett  sző- 
nyegén. A  levelek  után  bimbó  fakad  fel,  s  ha 
e  bimbó  kinyílt :  a  természet  elérte  czélját,  s  a 
gyönyörű  virágot  hervadásnak  hagyja  indulni! 

De  nagy  a  természetben  a  visszateremtő  erő, 
s  a  mit  mi  elhervadni  látunk,  a  minek  enyésztét 
megsajnáljuk :  a  természet  mind  azt  uj, 
ifjabb  alakban  fogja  előmutatni. . —  A  tenger 
által  elnyelt  zavaros  folyam  kristálytiszta 
cseppekben  fog  ismét  a  bérezek  között  meg- 
jelenni, s  újra  meginduland  a  hosszú  pályára  ; 
az  elvirágzott  növény  magvakat  hint  el, 
melyekből  gyermekeink  fognak  felsarjadozni! 

A  természet  örökifjuságot  akar.  Hol  az  élet 
hanyatlani  kezd,  hol  az  élet  haldoklik,  ott 
varázsol  ő  elő  uj  életet,  ifjat  és  szépet  a  porla- 
dozó hamvakból. 

S  a  természetnek  választott  teremtményei 
nincsenek.  A  mi  a  földön  mozog,  az  mind  csak 
eszköz  a  természet  kezeiben.  Az  élet  örökös 
fentartása  a  czél :  s  ami  él  és  mozog,  az  mind 
alá  van  vetve  a  halandóságnak. 

E  szerint  tehát  a  természet  nem  a  legigazsá- 
gosabb alakban  tűnnék  fel ;   mert  becsalja  a 

gyermeket  az  életbe,  vágyakat  önt  az  ifjú 
keblébe,  hogy  csalódjék,  s  az  ifjú  vágyai, 
reményei  ne  teljesüljenek,  a  férfiú  törekvései 
zátonyokra  találjanak  . . . 

Ezzel  ne  merjük  vádolni  a  természetet ; 
mert  az  anya  ily  kegyetlen  nem  lehet  keble 
szülöttei  iránt . . .  Ezt  csak  a  középkori 
mysticus  képzelheté  igy,  ki  magái  a  legna- 
gyobb gonosztevőnek  tartá,  istent  pedig  a 
legnagyobb  zsarnoknak,  ki  az  emberek  gyöt- 
relmeiben örömét  találja!  —  E  század  hite 
nem  ez!  mi  a  földet  nem  tartjuk  siralom- 
völgyének, s  ha  tettleg  az  volna,  ennek  okát 
nem  a  természetben,  hanem  a  természet  ellenes 
társadalmi  viszonyokban  kellene  keresnünk. 

Az  ember  elhagyá  a  természet  paradicsomát, 
s  önszorgalma  által  akart  magának  ujat  terem- 
teni :  az  ember  tehát  megvált  a  természetes 
állapottól,  s  a  mit  most  tesz,  a  hová  most 
halad,  azt  mind  saját  vezérlete  alatt  cselekszi. 
A  természethez  többé  ne  sóhajtozzunk :  ezt 
ne  átkozzuk ;  mert  mi  önként  váltunk  meg 
anyai  kebléről.  Az  útnak,  melyen  haladunk, 
az  irányt  mi  emberek  magunk  adjuk,  s  ha 
ezen  irány  ferde,  annak  okát  önmagunkban 
kell  keresni,  mert  midőn  az  emberiség  sorsáról 
volt  szó :  hiányzott  bennünk  az  akarat 
mindenhatósága!  —  A  földi  nyomorok  okát 

nem  a  természetben,  hanem  a  tökéletlen  világ- 
szerkezetben kell  keresni! 

8.  Az  ember  és  tényei 

Minden  ember  élete  önmagában  van  bevé- 
gezve. De  e  bevégzés  csak  olyan,  mint  az  egyes 
lánczszemé.  Önmagában  egészet  képez,  de 
azért  szoros  egybefüggésben  áll  az  emberiség 
hosszú  életlánczának  többi  szemeivel. 

Az  ember  szabad  akaratától  függ  ugy 
végezni  be  az  élet  lánczszemét,  hogy  ez  teljes 
egészet  képezzen  a  maga  helyén. 

S  minél  tökéletesebben  viszi  ezt  véghez, 
annál  több  érdeme  van  az  emberiségre  nézve. 

A  világtörténet  az  emberiség  életlánczának 
vizsgálatával  foglalkozik. 

Meg  szemlél  minden  lánczszemét ;  megnézi 
annak  erősségét,  értékét. 

És  e  szerint  bírálja  az  emberi  tényeket. 

Mert  az  emberiség  véghetetlen  magas  czél- 
jainak  elérésére  milliók  és  milliárdok  tény- 
ereje,  közre  munkálása  szükséges. 

S  e  magas  czél  elérésére  egyes  emberek  élete 
csak  eszköz,  csak  pillanatnyi  közremunkáló. 

Az  életfolyam  viharzik  s  benne  egyes  habok 
élete  igen  rövid  ;  de  azért  mindenik  teljesíté 
kötelességét,  ha  e  pillanat  alatt  előre  töre- 
kedett. 

Az  ember  életének  csak  eredménye  az  embe- 
riségé. Egy  franczia  iró  azt  monda,  miszerint 
»az  embert  az  ő  tényei  teszik.« 

Az  egész  emberiségre  nézve  ez  tagadha- 
tatlan. 

Egyesek  életét  csak  annyira  becsülheti  a 
világ,  a  mennyire  ezek  fényeikkel  az  emberiség 
ügyét  —  ha  bár  parányi  körben  is  —  elő- 
mozdíták. 

Az  emberiség  tehát  egyes  emberek  felől  csak 
azoknak  tényeiből  Ítélhet ;  mert  ezek  az 
emberiség  tulajdonai,  ezek  vannak  Ítélőszéke 
elé  terjesztve. 

Az  ítélőszék  fogalma  minden  értelmezés 
nélkül  kifejezi,  hogy  itt  a  tények  vizsgáltatnak 
meg  ;  mert  a  veséket  vizsgálni  embernek  nem 
adatott  s  nem  adatott  az  emberiségnek  össze- 
véve sem. 

Az  itélő  bírák  vonhatnak  következtetést  a 
lelkületre  a  tényekből ;  mert  fönebb  láttuk, 
hogy  az  embert  némi  tekintetben  öntényei 
teszik.  —  Ha  a  becsület  virágait  látjuk  és 
látjuk  annak  gyümölcseit  is,  szabad  következ- 
tetést vonnunk,  miszerint  e  gyümölcsök  a 
becsület  fáján  termettek. 

De  ha  a  becsületes  gyümölcsök  közt  egykét 
gyanúsat  látunk,  akkor  tízszeres  figyelmet  kell 
fordítani  a  jellem  kifürkészésére ;    mert  a 

becsület  szűz  fáján  csak  annak  gyümölcsei 
teremhetnek. 

A  jellemek  árnyéklatait  a  tényekből  vizs- 
gálni a  történetíró  lélektani  tapintatához 
tartozik. 

Azonban  az  emberiség  fő  bírószéke  csak  az 
emberi  tényeket  vizsgálja,  nem  pedig  azoknak 
indokát.  És  nem  is  szükség  azt  vizsgálnia ; 
mert  ennek  megítélésére  van  egy  másik  ítélő- 
szék ;  a  lelkiismeret  l 

Ennek  törvényszéke  csalhatatlan. 

Kicsin,  de  szigorú  birószéke  az  emberi 
kebelben  van.  Maga  vádol,  maga  itél,  és  ön- 
maga hajtja  végre  az  Ítéletet  is :  de  azért 
soha  nem  hibáz  ;   mert  csalhatatlan. 

Ez  a  tények  kútfejének,  indokának  bírálatára 
van  rendelve,  azért  folyvást  őrködik  a  kebel- 
ben, hol  a  tények,  szándékok,  feltételek  fogam- 
zanak,  s  vizsgálja  azoknak  erkölcsi  indokát. 

A  zsarnok  magányba  vonul,  s  tervet  készít, 
mint  fogja  megbuktatni  a  népet  önmaga  által, 
mint  fogja  magát  a  tömeg  előtt  a  legcsalárdabb 
képmutató  alakjában  előtüntethetni,  s  szá- 
nalmat, részvétet  mutatand  a  milliók  nyomora 
iránt,  holott  ő  maga  akarja  őket  ily  örökös 
nyomorra  kárhoztatni,  hogy  puszta  gépek 
legyenek  embertelen  kezeiben. 

Es  a  tervet  elkészíti. 

Rá  a  gyanúnak  csak  árnya  sem  fog  eshetni. 
A  terv  kigondoltakor  ördögül  felkaczag,  s 
körülnéz  az  elzárt  teremben,  valljon  nem 
hallotta-e  meg  valaki  e  kaczajt,  s  ezen  egy 
hang  el  nem  árulta-e? 

Senki  nem  hallá  őt.  Nincs  mit  aggódnia. 

De  e  pillanatban  néma  szavakat  hall  kebe- 
lében, az  igazságos  lelkiismeret  éles  szemre- 
hányásait. 

Igyekszik  e  vádszavakat  meg  nem  érteni. 
Figyelmét  más  tárgyakra  csavarja. 

De  a  kebel  óriása  nem  hagyja  őt  nyugodni. 

Igyekszik  szórakozottságot  keresni  a  tömeg- 
ben, a  külvilágban  :  de  a  lelkiismeret  mardosni 
kezdi  őt,  fellázítja  ellene  a  kebel  minden  szebb 
érzelmeit.  E  belféreg  szünet  nélkül  rágdossa  az 
élet  fáját,  s  a  zsarnok  élet  napáit  lassú  de  kínos 
gyötréseivel  keseríti  meg. 

Halványulni,  fogyni  látjuk  a  gonosztevőt, 
az  emberek  elől  magányba  vonul ;  mert  retteg, 
hogy  a  világ  szemeiből  kiolvassa  gonosz  tetteit. 

Másokkal  nem  akar  érintkezni,  magányba 
zárkózik  :  de  e  szobából  ki  nem  tudja  csukni 
az  üldöző  hóhért.  Tengerre  száll  a  dulongó 
vihar  közepette,  s  a  töredékeny  sajkán  ismét 
ketten  vannak :   ő  és  a  mardosó  lelkiismeret. 

Meg  kell  jegyeznem,  miszerint  a  bűn  fogalma 
előttem  igen  relatív,  s  az  emberi  tények  rop- 

pánt  és  változatos  tömegéből  én  a  bűnök  név- 
sorába igen  keveset  igtatok.  Mert  a  bűn 
eszméje  is  nagyon  relatív,  mint  a  gyarló 
ember  igen  sok  fogalma.  E  kevesekre  nézve  áll, 
mit  a  lelkiismeretről  beszéltem. 

Az  emberi  bűnöket  tehát  maga  a  lelki- 
ismeret  rosszalja,  s  ezek  miatt  üldözője  lesz 
az  embernek,  gyötrője  a  kebelnek,  gyökérrágó 
férge  az  életnek. 

Valamint  az  emberi  élet  egyes  lánczszem- 
ként  önmagában  el  van  végződve  :  ugy  az 
emberi  kebelben  be  van  végezve  az  élet  feletti 
ítélet  is. 

A  lelkiismeret  teszi  menyországgá  vagy 
pokollá  az  életet.  Ebben  van  a  jó  tények 
jutalma  és  a  bűnök  büntetése. 

Az  ember  letűnik  az  élet  színpadáról,  de 
tettei  fenmaradnak,  mert  ezeknek  eredménye 
örök  sajátja  az  emberiségnek. 

S  az  ember  ezt  tudja,  ezt  tudnia  kell. 

Kik  ezt  nem  értik,  vagy  nem  hiszik,  azok 
nem  tudják,  nem  ismerik  az  emberiség  vég- 
czélját. 

S  kik  ezt  nem  ismerik,  azoknak  élte  el  van 
veszve  a  világra  nézve. 

Azok  mindennapi  kosztosai  a  természetnek 
minden  magasabb  czél  s  törekvés  nélkül. 
Sorsuk  épen  nem  irigylendő. 

Fölmerülnek  az  élet  folyamán  s  nyomtalanul 
ismét  elenyésznek. 

Sorsuk  a  jelentől  közöny ;  az  utókortól 
feledés.  Összevéve  :  közönyös  feledés. 

Nem  irigylendő  sors! 

De  kik  az  emberiség  magasabb  rendeltetését 
tudják,  értik,  felfogják,  azok  tényeiket  egy 
magasabb  czélra  fogják  irányozni,  s  életök  nem 
öntudatlan  növényéleti  tengődés,  hanem 
őszinte  törekvés  és  határozott  elszántság  küz- 
delmeiből, fáradalmaiból,  tényeiből  fog  állani. 

Még  jelenleg  csak  egyesek  keble  dobog  az 
egész  emberiségért,  de  meg  fog  jőni  az  idő, 
midőn  az  öntudatlan  milliárdok  is  felfogandják 
az  emberiség  magasabb  czélját,  s  nem  leende- 
nek  az  ösztönök  állatai ;  sem  a  körülmények 
vagy  éghajlat  rabszolgái. 

Az  öntudatos  ember  magában  a  lelkiismeret 
nyugalmában  föltalálja  tettei  jutalmát :  de  a 
lelkiismeret  az  élettel  együtt  eltűnik,  mert 
nincs  többé  mi  felett  ellenőrködnie  . . . 

És  a  tények  holtunk  után  is  fenmaradnak. 

Az  ember  ezt  tudja. 

S  ismét  több  van  egy  erkölcsi  rugóval,  mi  őt 
erényre  buzdítja. 

Tudja,  hogy  a  gonosz  tettekért  nem  csak 
életében  szenvedi  a  lelkiismeret  mardosásait, 
hanem  ínég  elhunyta  után  is  meg  fogja  róni 

az  emberiség,  a  közvélemény,  a  világtörténet 
szigorú  Ítélőszéke  . . .  »Die  Weltgeschichte  ist 
das  Weltgericht.«  így  szól  Schiller. 

A  jók  pedig  az  utókor  hálás  emlékében  fog- 
nak élni. 

Ezen  eszmék  tudata  nagy  hatással  van  az 
emberi  kebelre. 

Az  embert,  kivált  mostani  helyzetében,  nem 
kell  angyalnak  tekinteni,  mely  azért  tesz  jót, 
mert  gonoszat  tenni  nem  képes. 

Az  ember  szabadon  választhat,  s  e  választás 
határozza  meg  az  erényt  és  bűnt. 

És  az  egyéni  jellemet  különböztessük  meg 
a  tényektől. 

Önmagában  véve  lehet  a  jellemnek  árnyéka, 
de  azért  tényei  teljes  összhangzatban  állhat- 
nak az  emberiség  ügyével. 

Például  a  szellemi  önérdekek :  a  dicsőség, 
a  történeti  halhatatlanság  titkos  rugói  lehet- 
nek a  cselekvényeknek  :  de  azért  e  tények 
jótékonyak  maradnak  az  emberiségre  nézve. 

A  szellemi  önérdek  bizonyos  fokig  nincs 
kárára  az  emberiségnek,  sőt  a  történetkönyv 
tanúsága  szerint  nagy  tettek,  s  óriási  erények 
kútforrása  szokott  lenni. 

Míg  az  emberi  társaságban  erényre  van  szük- 
ség, addig  ne  akarjuk  meggyilkolni  a  szép 
tények  egyik  ártatlan  anyját. 

Hitem  szerint  megjövend  az  idő,  midőn  az 
emberiség  ügyének  oltáránál  erényre  nem 
leszen  szükség. 

Az  erény,  mint  a  bün,  az  államszervezet 
hibáinak  mérlege. 

Most  az  erény  jóltevője,  védője  az  emberiség- 
nek :  egykor  az  emberiségnek  nem  lesz  jói- 
tevőkre  szüksége.  A  polgári  jog  és  kötelesség 
mindent  magában  foglaland.  Alkalmazzátok 
e  két  világeszmét  az  emberiségre  és  az  erényt 
nyugalmazni  lehet  eddigi  szolgálatáért.  Az 
emberiség  többé  rászorulni  nem  fog. 

A  jog  és  kötelesség  eszméje  minden  harma- 
dikat kizár. 

Bűnről  és  erényről  ugy  fognak  beszélni  az 
emberek,  mint  mi  jelenleg  a  hajdankor  titok 
teljes  mythoszáról,  melyben  a  valót  a  regétől 
alig  tudjuk  megkülönböztetni.  —  Ezt  remél- 
nünk kell,  ennek  reményére  az  ész  kívánata 
jogosít  fel  bennünket.  Keblünkben  kiolthatlan 
boldogságvágyat  érezünk.  E  vágyat  a  termé- 
szet oltá  keblünkbe,  hogy  záloga  legyen  egy 
paradicsomi  jövőnek.  —  A  szív  vágyódik,  az 
ész  utat  mutat :  az  erőnek  akarni  kell,  s  a 
világszellem  újjá  születik. 

II.  POLITIKAI  ÍRÁSOK  1848-BÓL 

7.  A  márcziusi  ifjúság 
I. 

Hazánk  több  vidékein  keserű  kifakadások 
történnek  a  pesti  fiatalság  ellen.  Zavargás  és 
rendtörésről  vádolnak  bennünket.  A  mint 
magasztalják  a  márcziusi  napokat :  úgy 
kárhoztatják  a  pestieknek  minden  utóbbi 
lépéseit. 

E  két  korszakot  én  is  meg  akarom  egymástól 
különböztetni.  Márcziusban  zászlót  ragadánk 
nemzeti  önállóságunk  kivívásáért,  s  e  törek- 
vésben vezérszerepet  játszott  a  pesti  ifjúság. 
—  Utóbb  a  magyar  felelős  kormány  szeme- 
láttára csak  egyes  kitörések  történtek.  Ezek 
csak  utóhangjai  az  előbbi  mozgalomnak. 

A  romboló  vihart  egy  intéssel  le  nem  lehet 
csillapítani.  A  nyargaló  szelet  nem  egykönnyen 
lehet  visszaerőszakolni  Aeolus  barlangjaiba! 

így  történt  ez  a  pestiek  felizgatott  kedélyé- 
vel is. 

S  mi  természetesebb,  mint  hogy  az  ifjúság 
legtovább  ringatódzott  a  lelkesültség  szép 
mámorában?  Az  ifjú  kebel  szent  oltára  az 
öröktüznek.  Ez  kiolthatatlan  lobog  minden- 
kor. —  Csoda-e,  hogy  ezen  ifjak  nemzetünk 
gyökeres  átalakítását  óhajtották,  még  pedig 
rögtön,  haladéktalanul? ...  Az  idő  nem  vár, 
nem  kérd  senkit.  Sebes  szárnyakkal  repül 
felettünk.  —  Mi  Európa  drága  pillanatait  nem 
akartuk  elszalasztani.  A  percekben  évtizedeket 
kellé  keresztül  élni! 

A  márcziusi  ifjak  fódicsősége  az,  hogy  keb- 
leikben meg  vannak  érve  a  szabadságeszmék. 
Sőt  azt  hitték,  miszerint  eljött  az  idő,  melyben 
az  igazság  eszméi  megtestesüljenek . . . 

II. 

A  márcziusiak  felizgatták  halálos  nyugal- 
mából a  népet,  hogy  akarjon  és  követeljen. 

Rést  kellett  törni,  hogy  a  hegyi  sziklák 
közé  zárt  tó  szabad  hullámokban  hömpölyög- 
jön le  a  jólét  kies  völgyeibe. 

De  találkoztak  oly  sötét  lelkűek,  kik  a  zajgó 
néphullámokat  szentségtelen  célokra  használ- 
ták fel.  S  történtek  véres  botrányok.  Egyik 
osztály  a  másikat  üldözé. 

Oka-e  ennek  a  márcziusi  ifjúság? 

Semmi  tisztább  fénnyel  nem  bir,  mint  a  nap. 

És  e  nap  mégis  fogyatkozást  szenved. 

Az  irigy  hold  fekete  árnyékot  borit  rá  és 
fénye  elhomályosul. 

A  márcziusi  mozgalmakra  ily  sötét  árny- 
ként borul  néhány  sötét  botrány  :  de  ez  a 
márcziusiak  tiszta  lelkületét  nem  homályo- 
sítja meg . . . 

III. 

A  középponti  ifjúság  egyetlen  hibát  köve- 
tett el. 

Tovább  akart  menni  a  tények  mezején, 
mint  mennyire  nemzetünk  el  volt  készülve. 

Elejénte  országos  rokonszenvvel  csatlako- 
zott hozzánk  a  hon  minden  vidéke.  Pest  lön 
a  vezérlobogója.  Mindnyájan  lépteinkre  figyel- 
tek s  hiven  követének  bennünket. 

De  a  pesti  ifjúság  a  vezérszerepben  messze 
előhaladott.  A  sereg  nem  birta  őt  követni. 
Elvesztette  a  láthatárról. 

így  szakadt  el  egymástól  a  pesti  ifjúság  és  a 
nemzet. 

IV. 

Az  ifjúság  magára  lőn  hagyatva. 

A  pesti  ifjúság  elszakadt  tőle. 

A  nemzet  tovább  menni  nem  akart. 

Sokan  mondták,  miszerint :  »a  felelős  minis- 

terium  tenger,  s  ezt  birva,  bírjuk  a  halakat  is, 
melyek  után  sovárgunk« . . . 

A  forradalom  ifjú  pártja  rögtön  akart  sokat, 
mindent.  Mert  a  hazát  féltette. 

S  ki  rója  fel  nekünk  bűnül  a  szenvedélyt, 
a  honszeretet  magasztos  szenvedélyét? 


Azonban  a  vészharang  megkondult. 

»Külellenség  fenyegeti  a  hont!  Árulókat 
ápol  keblein  Hunnia  földje !«  e  rémes  szavak 
hangzottak  hozzánk. 

S  az  ily  szavak  rögtöni  egyesülést  parancsol- 
nak. Veszély  idején  a  nemzet  erejének  meg 
nem  kell  szakadni.  Mikor  Franciaországot 
külellenség  fenyegette  a  nagy  forradalomkor  : 
egybeolvadt  minden  jó  honfi,  és  kötelességét 
teljesítette. 

Tudta  ezt  a  pesti  ifjúság  is. 

S  kész  volt  mindent  tenni,  mit  a  rideg  körül- 
mények parancsoltak. 

Mert  minden  pártkérdésen  felül  áll  e  ma- 
gasztos szó  :    nemzetegység! 

Ha  mi  egymás  között  birkóznánk :  ellen- 
ségeink kacagnának  s  bátorságot  nyerné- 
nek. 

Megosztatlan  ridegséggel  kell  állnunk,  mint 
a  sziklaszál. 

Véleménykülömbség  lehet,  de  pártoskodás- 
nak lenni  nem  szabad! 

VI. 

A  pesti  ifjúságnak  önáldozattal  kellett 
minden  szerepről  lemondani. 

Kicsavarták  kezéből  a  nemzetőri  fegyvert. 

Pedig  az  ifjúság  uj  fegyverek  kiosztását 
várta  és  sürgeté  a  ministériumnál. 

Az  egyetemi  ifjúságnak  nem  engedtetett 
meg  önálló  sereg  alkotása.  Sőt  maga  az  ifjúság 
is  szétbocsáttatott. 

Voltak  gyanakodók,  kik  azt  mondták,  mi- 
szerint :  »az  egyetemi  ifjak  azért  oszlottak 
szét,  hogy  haljon  ki  kebleikből  a  márcziusi 
napok  diadalérzete,  s  térjenek  vissza  a  köz- 
napiság szokott  medribe« . . . 

De  azért  az  ifjúság  ezt  is  megtéve.  Szét- 
oszlott. »Legyen  meg  a  te  akaratod!  —  igy 
szóit  a  ministeriumhoz  —  mi  nem  tanulunk 
és  nem  viselünk  fegyvert,  ha  ezt  kívánja  a 
nemzet  egysége.* 

S  ezen  ifjúságot  nevezitek  ti  rakoncátlannak, 
rendzavarónak,  lázitónak? 

Ez  letevé  a  fegyvert,  melyet  nem  isten 
kegyéből  nyert,  hanem  maga  ragadott  meg  a 
forradalom  napjain.  Ez  szét  hagyta  magát 
szóratni  az  egész  hazában,  s  lemondott  közép- 

ponti  szerepéről.  Pedig  a  történet  azt  tanítja, 
hogy  a  hatalommal  birok  nehezen  tudnak 
attól  megválni. 

VII. 

A  magyar  ifjúság  önmegtagadással  bír. 

A  bécsi  tanulók  nagyszerű  müvei  által  sem 
engedé  magát  uj  forradalmi  mozgalmakra 
vezettetni. 

S  ez  által  mutatá  meg,  hogy  lelkesedését 
mérsékelni  is  tudja,  midőn  ezt  kivánja  a 
nemzetegység. 

S  ezért  ne  vádoljátok  tulságról  ezen  ifjú- 
ságot. 

Ez  csak  a  márcziusi  napokban  emlegette  a 
legvégsőket,  akkor  készült  minden  lehetséges 
esetre. 

S  ne  felejtsétek,  hogy  a  szélsőség,  melyre  az 
ifjúság  vetemült,  csak  dicsőségére  válik. 

Hibája  abban  áll,  hogy  tovább  fejtegette 
a  szabadság  eszméit,  mint  nemzetünknek  bár- 
mely forradalmi  mozgalmában  történt. 

Dugovics  Titusz  felment  a  belgrádi  torony 
tetejére.  Azt  vélte,  hogy  sokan  fogják  őt 
követni.  —  Senki  utána  nem  lépett  bajtársai 
közül  a  keskeny  faltetőre. 

De  éppen  ez  az  ő  dicsősége.  Onnan  lebukni 
is  magasztos! 

Ilyen  volt  nálunk  a  repubiicanus  párt 
helyzete ! 

Ne  gúnyoljátok  ezeket ;  mert  ők  öndicsősé- 
gök  martyrjai! 

VIII. 

A  pesti  forradalom  merészebbjei  ezen  alter- 
natívát vallották :  »vagy  vér  nélkül  felelős 
ministerium  a  király  mellé  :  vagy  ha  vért  kell 
ontani,  ez  folyón  a  respublicáért.«  —  Az  előbbi 
teljesült. 

A  második  csak  egy  terroristicus  eszme, 
mely  Damocles  kardjaként  függött  a  bécsi 
bureaucrátia  hatalombitorlói  felett! 

S  azért  vidéki  atyámfiai !  miért  ijedtek  el  oly 
iszonyúan  ezen  egy  szótól? 

Szilágyi  Mihály,  Mátyás  királlyá  választá- 
sakor akasztófát  állított  a  Rákosra.  Ezt  azért 
tévé,  hogy  a  honárulókat  megrettentse.  És 
Mátyás  királlyá  lőn  választva . . . 

IX. 

S  ha  kérditek,  mit  tesz  most  a  márcziusi 
ifjúság?  elmondom. 

Az  egyik  rész  bureauba  ment,  s  részt  vesz 
a  honkormánylat  ügyeiben. 

A  másik  rész  visszatért  előbbi  életfoglalko- 
zásához, s  a  kedvezőbb  időkre  vár. 

A  harmadik  rész  a  hadi  nemzetőrök  közé 
állott,  s  az  uj  seregbe  átvivé  a  szabadság- 
szeretet magas  szellemét.  Ezek  vagy  győzni 
fognak,  vagy  az  első  ágyuk  előtt  halomra 
hullani.  A  hány  kebel,  annyi  isten,  annyi  meg- 
győződés. Ezeket  keblök  szent  érzelme  lelke- 
síti. Ezek  nem  élő  gépek  leszenek,  hanem  a 
szabadság  oroszlányhősei.  A  márcziusi  napok 
alatt  fővárosunkban  nem  találtak  ellenséget, 
most  mennek  a  harcmezőre,  ott  keresik  azt. 

Az  ifjúság  negyedik  része  szétoszlott  az 
egész  hazában.  Ezek  hirdetik  országszerte  az 
igazság  szavait.  Mind  megannyi  apostola  a 
szabadságnak.  —  Krisztusnak  12  apostola 
volt,  s  ezek  elterjesztek  szavait  az  egész  vilá- 
gon :  a  középponti  ifjúság  is  így  fogja  terjesz- 
teni hazánkban  a  márcziusi  elveket.  —  Az  el- 
vetett mag  előbb-utóbb  meg  fogja  teremni 
gyümölcseit. 

A  márcziusi  ifjúság  tehát  pesten  többé 
összpontosítva  nincs. 

Menjünk  a  forradalmi  csarnokba,  s  alig  talá- 
lunk közülök  egyet-kettőt.  Mind  idegen  arc, 
mind  uj  ember,  akivel  itt  most  találkozunk. 

X. 

A  pesti  ifjúság  azt  tévé,  mit  tőle  idő  és  körül- 
mény követeltek. 

S  a  vidéki  honfiak  mégis  oly  óriásilag  félre- 
értenek bennünket. 

Krisztus  az  igazságot  hirdeté,  s  a  nép  egy 
része  őt  megfeszítette! 

De  eljött  a  tisztább  felfogású  kor . . . 

Talán  nálunk  is  eljövend. 

XI. 

Ne  vitatkozzunk  e  kérdés  felett :  ki  adott 
a  népnek  szabad  földet  és  jogot?  —  El  fogja 
ezt  mondani  a  história,  se  nem  Európa  szel- 
leme, se  nem  Pozsony,  se  nem  Pest ;  hanem 
mind  a  3  összetéve. 

Franciországban  az  augusztus  4-iki  éjen 
(1789)  lemondott  az  aristocratía  minden  elő- 
jogáról . . .  Miért?  mert  hírül  jött  hozzá  Ver- 
saillesba,  miszerint  a  nép  a  várakat  meg- 
rohanta, s  a  földesurak  ellen  dühöng ... 

És  nálunk? 

Itt  is  megtörtént,  aminek  történni  kellett. 

Nemzetünk  mozgalma  egy  órához  hasonlí- 
tott, mint  egy  barátom  elméncen  jegyzé 
meg. 

Az  óra  kerekei  Pozsonyban  voltak  az  ország- 
gyűlésen, de  nem  igen  akartak  forogni . . . 

Rugóra  volt  szükség,  mely  a  kerekeket  gyors 
mozgásba  hozza.  S  e  rugó  volt  a  pesti  forra- 
dalom. 

Ekkor  a  kerekek  gyorsan  és  sebesen  kezdtek 
forogni . .  . 

Az  óramutató  Bécsbe  nyúlt,  s  a  Metternich 
politikájának  végperceire  mutatott. 

Az  óra  ütött  300  éves  hallgatás  után,  s  ez  lőn 
a  bécsi  cabinet  halálharangja. 

Most  még  közel  állunk  az  eseményekhez.  Ne 
vizsgáljuk  mindennek  a  kutforrását.  De 
jegyezzük  a  tényeket.  A  történet  komoly 
múzsája  itélni  fog. 

XII. 

Pest  Magyarországnak  szive.  Érzelmei  álta 
hat  ki  az  egész  hazára.  Attól  függ  minden 
váljon  ezen  érzelmek  viszhangra  találnak-e  az 
országban? 

A  pesti  nép  márcziusban  a  tactust  véré, 
s  intéseire  az  egész  hon  figyelt. 

Utóbb  a  vidék  a  pesti  mozgalmakat  meg- 
sokallá,  s  ellene  kezdett  nyilatkozni.  Ez  sza- 
bott határt  a  mozgalmaknak.  —  Azóta  mi 
borzasztóan  nyugodtak  vagyunk. 

Nincs  közöttünk  Ledru-Rollin,  ki  az  utcát 
akarná  a  parlament  ellen  vezetni.  Nincs 
Barbés,  aki  a  népet  eszközül  használná  fel 
saját  hiúsága  kielégítésére. 

Nálunk  a  csoportozatok  is  eltiltvák.  ^Nekünk 
rend  kell!«  ezt  kiáltja  Kossuth,  ezt  kívánják 

a  veszély  nehéz  percei,  ezt  óhajtja  a  polgárság, 
ezt  követeli  a  vidék.  —  S  azért  mi  borzasztóan 
nyugodtak  vagyunk! 

XIII. 

Az  ifjúság  többé  jelenleg  egy  forradalmi 
lépést  sem  fog  tenni.  —  Mindennek  meg  van 
a  maga  ideje. 

Csak  egyet  akarunk :  A  vélemény  szabad 
nyilatkozatát. 

Ki  ezt  gátolná,  az  gyanúba  fogna  esni 
azonnal. 

Aesop  meséjében  a  szolgálók  megölték  a 
kakast,  hogy  ez  ne  kukorékoljon,  ne  költse  fel 
őket,  hanem  szabadon  alhassanak. 

A  kakas  nem  költé  őket  fel :  de  felriasztá  az 
öreg  asszony,  kinél  laktak,  s  kisérteti  hangjá- 
val már  éjfélkor  fellármázta  őket. 

Ha  mi  barátaink—  honfitársainktól  nem  aka- 
runk ébresztő  szót  hallani:  majd  füleinkbe  dörgi 
az  ellenség.  —  De  akkor  már  talán  késő  lesz! 

2.  A  jobbágyfelszabadításról 
A  jelen  1848iki  hongyülésen  hozott  törvé- 
nyek az  ország  minden  lakosait  meglepték. 
A  felvilágosulatlan  nép  lehetlennek  hiszi,  ami 
történt  és  sorsa  javulását  csak  ideiglenesnek 
tartja  ;  a  nemesség  képzelt  jogok  elvételéről 

panaszkodik ;  mindenik  aggálylyal  néz  a 
jövő  elébe. 

Nekünk,  kiket  a  nemzet  bizalma  hatalom- 
mal ruházott  fel,  jelenleg  főfeladatunk :  fen- 
tartani  az  osztályok  közötti  békét ;  ellen- 
súlyozni a  nyugtalankodók  törekvéseit,  s  a 
honpolgárok  között  szentül  fentartani  az 
egyensúlyt. 

Ezt  mindenek  felett  ugy  eszközölhetjük,  ha 
felvilágosítjuk  a  népet  a  most  hozott  törvé- 
nyek értelméről.  Csak  az  nem  talál  a  t.  czik- 
kekben  megnyugvást,  ki  azokat  nem  érti  vagy 
rosszul  érti.  —  Fel  kell  tehát  használni  minden 
eszközt,  mely  által  a  nép  felvilágosítására 
hatni  lehet.  —  A  törvényczikk  olcsón  árulta- 
tása, az  érdekes  czikkek  népszerű  magyaráza- 
tának terjesztése,  a  nép  előkelőinek  meg- 
magyarázása, a  papi  székbőli  magyarázat 
mind  alkalmas  eszközök  az  előítéletek  s  bal- 
fogalmak megszüntetésére.  Legnagyobb  erély- 
lyel  működhetnek  itt  a  kerületi  tisztviselők. 
Néhol  a  nép  bizalmát  bíró  egyénekből  küldött- 
ség leszen  alapítandó.  E  felvilágosítás  többet 
használ,  mint  az  erőszakos  fellépés.  A  nép  nem 
érti  a  törvény  szavait  s  azokat  balra  magya- 
rázza. De  a  büntetés  a  kételyt  el  nem  oszlatja, 
s  a  lelket  nem  képes  megnyugtatni :  ezt  csak 
czélszerü  magyarázat  által  érhetni  el. 

Különös  felvilágosítást  igényel 

A  VIII.  t.  ez.  a  közös  teherviselésről.  Az  adó 
közössége  f.  é.  november  lén  kezdődik.  Addig 
az  összeírás  megy  végbe  a  pénzügyminister 
által  megküldendő  adókulcs  szerint. 

Önnek  nagy,  és  szép  feladata  e  törvény  ren- 
deletével a  jászokat  és  kunokat  megbarát- 
koztatni.  ök  a  szabadságot  eddig  sem  keresték 
a  nem-adózás-ban,  s  annál  kevésbbé  keresendik 
ezentúl,  midőn  a  közadó  és  minden  országos 
költségről  számot  adand  a  nemzet  színe  előtt 
a  felelős  ministerium.  Adót  fizetni  egy  idegen 
hatalomnak,  a  nélkül,  hogy  tudnók,  mire 
fordítja  azt :  a  szolgaság  jele.  De  részt  venni 
az  ország  közterheiben  :  ez  hazafiúi  köteles- 
ség ;  főleg  midőn  tudjuk  a  czélt,  melyre  az  adó 
fordíttatik,  és  felfogjuk,  miszerint  az  ország 
oltárára  tett  kis  összeget  mi  csak  kamatra 
adjuk,  s  később  az  tizszerezve  fog  hozzánk 
ismét  leszivárogni. 

Innen  van  azon  szokás  több  országban,  hogy 
aki  legtöbb  részt  vesz  a  közteherben,  az  leg- 
több joggal  bír ;  mert  ez  legtöbb  áldozattal 
járul  a  haza  oltárához.  Csak  a  kiváltságok 
szűk  látkörén  kell  felülemelkedni,  és  terjesz- 
szük  figyelmünket  egy  magasabb,  egy  közö- 
sebb  eszmére ;  ez  a  haza.  A  derék  kunok  s 
jászok  egyik  szerencsétlensége  az  volt,  hogy 

a  nemzet  közepette  is  elszigetelten  álltak 
magától  a  nemzettől.  Ők  mintegy  külön  kis 
országot  képeztek  a  hazában.  De  épen  azért 
ugy  bántak  vele  a  rossz  akaratú  fejedelmek, 
mint  külön  töredék  nemzettel.  így  történt, 
hogy  III.  Károly  király  őket  elég  gyalázatosan 
eladta,  s  idegen  hatalom  kezére  akarta  ját- 
szani. És  ezen  égbekiáltó  tényt  a  haza  behunyt 
szemmel  nézte  ;  mert  a  kunokat  külön  népül 
tekinté,  s  veszélyes  helyzetében  majd  egészen 
magára  hagyta.  —  Ez  többé  igy  történni  nem 
fog.  A  haza  minden  polgárai  testvérekül  ölelik 
át  egymást.  Közösen  akarnak  élni-halni. 
S  azért  közösen  kell  részt  venniök  a  haza 
jótéteményeiben  és  terheiben  is.  A  kunok  és 
jászok  különös  szerencséje  az,  hogy  eddig  is 
szabad  földet  bírtak,  és  szabad  emberhez  illő- 
leg  azt  önszorgalmukból  saját  kezökkel  mível- 
ték,  nem  pedig  jobbágyok  és  rabszolgák  által. 
Azért  lesznek  ők  most  felmentve  mindazon 
kellemetlenségtől,  melyet  a  földesúr  és  jobbá- 
gyok közötti  viszony  másutt  előidézhet. 

Figyelmet  igényel  még  a  nemzetőrségről 
szóló  XXII.  t.  ez.  —  A  nemzetőrök  törvény- 
szerű összeírása  a  honvédelmi  minister  rende- 
letére fog  történhetni.  —  De  a  nép  a  nemzet- 
őröket összezavarja  az  állandó  sorkatonák 
fogalmával.  S  azért  szükség  megmagyarázni, 

miszerint  a  nemzetőr  megmarad  polgári  hely- 
zetében, el  nem  szakittatik  az  álladalomtól, 
külföldre  nem  vitetik,  hanem  csak  a  belcsend 
és  rend  fentartására  van  rendelve.  A  nép  jogo- 
kat nyert,  de  ezek  még  nincsenek  biztositva. 
Biztosítva  lesznek  akkor,  ha  minden  szabad 
honpolgár  fegyverrel  bir,  s  azzal  tűzhelyét 
minden  erőszak  ellen  védelmezheti.  —  A  kunok 
és  jászok  ősszázadok  óta  legtöbb  dicsőséget 
szereztek  e  hazának  a  csaták  mezején.  Ok 
most  sem  fognak  iszonyodni  a  fegyvertől. 
Valaha  küzdöttek,  mint  idegen  hatalom  egy- 
szerű eszközei :  mennyivel  inkább  kell  most 
készen  állniok  saját  jogaik,  szabadságaik 
védelmére? 

E  század  szelleme,  a  népek  akarata,  sors, 
végzet  és  körülmény  mind  összeesküdtek 
Európa  újjá  teremtésére.  Szerencsés  nemze- 
tünk, hogy  az  általános  átalakulás  nagy  pilla- 
natát fel  tudta  használni,  s  gyökeres  reformo- 
kat vivott  ki,  melyek  alapkövét  képezendik 
e  hon  szebb,  dicsőbb  korszakának.  A  magyar 
nemzet  hosszú  századokon  át  a  küzdelem, 
a  szenvedés  szánandó  népe  volt :  s  azért  meg- 
érdemli, hogy  a  sötét  gyásznapok  után  a 
szabadság  örömóráit  is  élvezhesse. 

Azonban  a  jelen  évi  hongyülésen  hozott 
sarkalatos  törvények  még  csak  papíron  létez- 

nek.  A  betűket  megtestesíteni,  a  törvényeket 
életbe  léptetni :  ez  a  mi  jelenlegi  legfőbb  fel- 
adatunk. A  törvények  áldásai  árvízként  fog- 
nak az  egész  hazán  szétterjedni,  ha  senki  gátot 
nem  vet  a  hullámok  elébe,  ha  mindenki  elő- 
mozdítja azoknak  terjedését. 

Törvényeink  eddig  gyakran  írott  malaszt 
valának,  s  az  életbe  ki  nem  szivárogtak.  Oka 
ennek  a  végrehajtók  erélytelensége,  és  azon 
bizalmatlan  tartózkodás,  amelylyel  a  nép 
minden  uj  intézvénytől  borzadott.  —  E  nép 
századok  óta  csak  az  elnyomás,  csak  a  zsar- 
nokság rendszerezett  szabályait  hallá  a  magyar 
törvényekben,  s  így  nem  csoda,  hogy  a  tör- 
vényhozástól oly  sokáig  semmi  jót,  semmi 
üdvüset  nem  remélt. 

Most  azonban  minden  megváltozott.  Az  örök 
igazság  diadalmaskodott.  A  honatyák  meg- 
érték e  század  követelő  szavát,  s  meghozták 
gyökeres  átalakulásunk  alaptörvényeit.  Az 
órendszer  végkép  megváltozott ;  a  föld 
szabad,  a  nép  honpolgár,  az  önkény  porba 
hullt.  —  Minden  megváltozott :  csak  a  nép 
bizalmatlansága  nem.  A  százados  előítéleteket 
kiirtani  bajos,  s  azért  e  sarkalatos  törvények 
nagy  rázkódások  nélkül  csak  úgy  léphetnek 
életbe,  ha  a  végrehajtók  munkát  és  fáradságot 
nem  kiméivé ...  (A  kézirat  itt  megszakad.  F.  S.) 

3.  Az  antiszemita  tüntetések  megfékezéséről 

Hazánkban  a  pártok  egyidőre,  ugylátszik, 
megszűntek  :  de  a  kasztok,  felekezetek,  külön 
osztályok  még  egybe  nem  olvadtak,  s  e  nagy 
munka  csak  erélyes  közreműködés  által  esz- 
közölhető. Vannak  felekezetek,  mely  egymás 
ellen  törnek,  s  a  szabadság  magasztos  diadalá- 
nak szép  napjait  sötét  vérfoltokkal  akarják 
beszennyezni.  De  ezt  a  nemzetőrök  nem  fogják 
engedni.  Ők  minden  sorkatonaság  közbejötte 
nélkül  is  fentarthatják  a  rendet,  mert  a  katona 
csak  mint  hideg  gép  cselekszik  :  de  a  nemzetőr 
szóval  és  jó  akarattal  minden  vérontás  nélkül 
is  eredményre  juthat.  Mindenek  felett  a  tör- 
vények szigorú  és  részletes  végrehatását  várom 
öntől.  Ezt  várja  a  haza,  a  nemzet,  s  az  utókor, 
melyeknek  üdvét  megalapítani  tőlünk  függ. 

Emlékezzünk  meg  a  nagy  hivatásról.  A  késő 
ivadék  sorsának  teremtői  mi  vagyunk.  Tőlünk 
függ  ugy  intézni  az  ügyet,  hogy  unokáink 
áldva  emlékezzenek  meg  rólunk,  mert  sorsuk- 
kal könnyelműen  nem  játszottunk.  A  sükert 
fogom  mérlegül  tekinteni.  E  szerint  itélendek 
ön  eljárása  felett.  Rendeletem  folytán  a 
teendőkről,  s  a  ministeri  intézkedést  igénylő 
eseményekről  gyorsan  és  kimeritőleg,  de  rövi- 
den értesítsen  ön. 

79 


4.  Az  ellenforradalom  bujtogatásairól 

A  június  11-iki  véres  éj  eseményei  mindenki 
előtt  ismeretesek. 

E  rendkívüli  tény  felett  elmélkednünk  kell. 
Keresnünk  kell  a  multakban  indokait  és 
sejtelmünk  szárnyain  be  kell  lengenünk  a 
jövőbe,  hol  e  véresemény  fenyegető  következ- 
ményei sötétlenek. 

A  vasárnap  történt  lopás  csak  alkalom  volt, 
melyen  az  ingerült  kedélyek  kitörjenek.  A  föld 
sötét  méhében  fogamzik  a  földrengés  anyagja, 
s  mindaddig  háborog  bent,  míg  alkalmat  talál 
a  kitörésre. 

A  sorkatonák  és  önykéntesek  közötti  villon- 
gás első  alapja  az,  hogy  az  önykéntesek  8  p.  kr. 
napi  díjat  kapnak,  a  rendes  katonák  pedig 
csak  félannyit.  —  Ezért  haliám  az  újépületben, 
miszerint  a  rendes  pattantyúsok  tömegestül  át 
akarnak  menni  az  önykéntesek  seregébe. 

A  sorkatonák  és  nemzetőrök  közötti  vetél- 
kedés majdnem  irigységgé  fejlett.  Mert  az 
önykénteseket  egy  laktanyába  rendelték  a  régi 
katonasággal.  —  A  nemzetőrökben  nagy  volt 
a  lelkesedés  :  a  régi  katonák  több  évi  tapasz- 
talásaikra hivatkoztak. 

E  barátságtalan  viszonyt  saját  malmukra 
használták  fel  némely  gonosz  szándékúak,  kik 

minden  áron  vért  és  zavart  akarnak  előidézni. 

A  régi  katonaság  elzártan  él  a  laktanyák 
falai  közt.  A  néppel  keveset  érintkezik.  Nem 
ismeri  a  közszellemet.  Nem  fogja  fel  a  nemzet 
mozgalmait. 

S  azért  a  bujtogatok  e  gyanakodó,  e  bizony- 
talan testületet  hirtelen  felizgathatják  minden 
kigondolt  álhírek  által. 

A  budai  tisztek  egyike  egy  pesti  grófnőt 
látogatott  meg  a  Léderer  macskazenéje  előtt, 
s  elmondá,  miként  lázítja  ő  a  közlegényeket 
a  pesti  néptömeg  ellen. 

»Katonák!  —  így  szólt  ő  saját  vallomása 
szerint  —  ti  a  nép  fiai  vagytok!  nektek 
s  rokonaitoknak  ezen  országgyűlésen  sok  sza- 
badságot adott  a  király.  De  a  Pesten  levő 
ifjúság  ezt  mind  vissza  akarja  tőletek  venni ; 
mert  ezek  mind  nemesek  fiai,  s  a  parasztot 
ezentúl  is  sanyargatni  akarják.  S  azért  midőn 
ma  Budára  jőnek,  ti  öljétek  őket.«  A  szabad- 
elvű honleány  e  vallomáson  elborzadott, 
s  ingerülten  kérdé  a  tiszttől :  »Hogyan  meri 
ezt  hirdetni,  hiszen  ez  rágalom,  hazugság  ; 
hisz  épen  ezen  ifjak  küzdöttek  a  nép  szabad- 
ságáért . .  .«  »Az  mit  se  tesz  —  válaszolá  a 
tiszt  —  ez  csak  egyszerű  katonai  fogás,  stra- 
tagen,  az  eredmény  mindent  kiment.« 

Nem  iszonyú  ez? 

Midőn  minap  az  alkotmányra  kellett  az 
olaszoknak  esküdni :  a  bujtogatok  ezt 
mondák  : 

»Lássátok!  titeket  újra  esketnek!  —  Ez  azt 
jelenti,  hogy  ti  még  újra  10  évig  fogtok 
Magyarországban  maradni.  Soha  nem  látjátok 
hazátokat !« 

E  bujtogatáshoz  még  egy  más  keser-édes 
körülmény  járult,  s  az  olaszok  vonakodtak 
esküdni.  A  budai  vértéren  csaknem  lázadásra 
került  a  dolog!  S  a  bujtogatok  ezt  akarnák; 
mert  ők  a  reactio  bérleltjei.  Ők  zavart  és  vért 
óhajtanak,  hogy  a  dolgok  régi  állapotát  vissza- 
idézhessék . . . 

De  nem  fogják  soha! 

Nincs  az  az  ember,  nincs  az  a  hatalom,  ki  a 
néptől  a  szabad  földet  elvegye ...  És  ez 
alapja  a  honszabadságnak! 

A  bujtogatok  így  is  ingerlék  az  olaszokat : 

»Ti  olaszok!  azt  hiszitek,  hogy  a  magyar 
őszinte  barátotok.  Pedig  nem  ugy  van.  íme! 
ezen  önykénteseket  azért  gyűjtik,  hogy  föl- 
fegyverezve Olaszhonba  küldjék  őket  a  ti 
testvéreitek  gyilkolására.« 

Mily  hazugság! 

De  épen  ez  mutatja  azt,  hogy  az  olasz 
katonaság  szereti  hazáját,  s  érti  a  szabad- 
ságot. 


Ministereink  forradalmi  időszakunkban  is 
ridegen  ragaszkodnak  a  múlt  hongyülés  heve- 
nyészett törvényeinek  hiányos  szavaihoz. 

S  innen  van,  hogy  a  rendes  katonasághoz 
egy  uj  katonatisztet  sem  nevez,  s  a  régiek 
közöl  egyet  se  mozdít  el.  S  azért  ezek  büntet- 
lenül követnek  el  mindent. 

A  budai  vérbotrány  hőseit  senki  nem 
bünteti . . . 

Ez  ingerelte  a  népet  a  katonaság  ellen. 
A  szabadság  idejében  privilegyumot  nem 
tűrünk! 

Egyes  bujtogató  tiszteket  kellett  volna 
büntetni;  ez  a  népnek  elégtétel  leende. 
A  közkatonákat  pedig  föl  kellett  volna  világo- 
sítani, hogy  a  néppel  fraternisáljon,  s  barát- 
ságos viszonyban  éljen. 

E  mulasztás  okozá,  hogy  az  ingerültség  a 
nép  és  katonaság  között  nyilván  növekedett. 

III.  SZÓNOKLATOK 
7.  Á  petitió   kérdéséhez 

»Az  általunk  választott  elnök  (Fényes)  fel- 
szólítására jelentem,  miszerint  az  ifjúság  egy 
igen  nagy  része  rögtöni  petitiót  sürget. 
Európában  rémítően  komoly  események  tör- 
ténnek, s  cselekvésre  hívnak  fel  bennünket. 
Helyezzük  vissza  magunkat  csak  egy  pár  évvel 
a  múltba,  s  mit  látunk  Európában?  —  Miche- 
let  (1846-ban)  monda  :  »Ki  nem  látja,  hogy 
Európára  Keletről  és  Nyugotról  a  halál 
árnyéka  borul?  hogy  naponta  kevesebb  a 
világosság.  Olaszország  elveszett,  Irland  el- 
veszett, Lengyelország  elveszett ...  és  Német- 
ország el  akar  veszni !« 

Németország  alatt  a  franczia  író  bennünket 
is  ért.  De  mi  másként  van  ez  ma  mind!  e  népek 
újra  felkelnek  sírjaikból,  feltörik  koporsóikat, 
s  dühös  hangon  kiáltják :  miszerint  az 
élőket  elevenen  eltemetni  nem  szabad!  nem 
lehet! 

Egész  Európa  tengere  forr,  s  a  népek  újjá- 
születésének meg  kell  történni! 

Jaj  a  nemzetnek,  mely  még  most  is  közöny- 
nyel tudna  tekinteni  a  nagyszerű  világesemé- 
nyekre ! 

Azt  én  egyenesen  öngyilkossággal  vádol- 
nám. Mi  magyarok  küszöbül  állunk  az  európai 
és  ázsiai  élet  közt.  Tetszésünktől  függ  a  válasz- 
tás. Keleten  a  politicai  ájulásba  szenderült 
népek  tespedő  mocsara  áll ;  nyugoton  :  a  fel- 
ébredt nemzetek  élettava!  Keletről  a  lassú 
halál  csendes  fátyola  borul  ránk,  a  ha  nyugat- 
hoz nem  hajlunk,  ha  az  élő  népek  karjaiba 
nem  fogódzunk,  örökre  elvesznénk.  A  franczia 
kakas  már  harmadszor  is  kukorékolt :  a  hajnal 
minden  életre  való  nemzetnél  kezdődik  . . . 

De  közöttünk  s  az  élő  nemzetek  közt  egy 
sötét  hid  nyúlik  el :  a  halál,  a  merevenség 
rideg  hídja.  Ezen  mi  keresztül  nem  bírtunk 
menni  mindeddig,  hogy  kezet  foghatandánk 
nyugoton  az  élet  embereivel.  Kiterjesztett 
karjaink  el  nem  érnek  hozzájok.  Ugy  vagyunk, 
mint  a  hölgy,  ki  elevenen  kriptába  záraték. 
A  rostélyos  ablakhoz  jő,  s  az  utczán  látja 
elvonulni  az  élet  embereit.  Mindegyik  felé 
epedve  tárja  reszketeg  karjait,  de  kiszabadulni 
nem  tud,  mert  őt  az  élet  embereitől  hideg  vas- 
rostéiyok  választják  el.  Nemzetünk  300  év  óta 

e  sírcsarnokban  kínlódik.  Kiszabadulni  nem 
volt  képes.  A  sírásók,  kik  bezárták,  irgalmazni 
nem  tudtak.  De  itt  az  idő,  melyben  az  élő 
halott  minden  erejét  összeszedje,  s  a  kétségbe- 
esés hatalmával  rázza  meg  e  vasrostélyo- 
kat . . . 

Most,  vagy  soha!  —  Ha  a  kedvező  európai 
eseményeket  elszalasztjuk  :  akkor  ismét  sín- 
lődhetünk  századokon  át,  senki  bennünket 
meg  nem  fog  szánni!  Amely  nemzet  önmagát 
elhagyja,  az  nem  méltó  a  szabadságra.  —  Mi 
elszalasztok  az  alkalmat  1790-ben,  1828-ban, 
1830-ban.  —  Azért  monda  a  magyarról 
Montesquieu  :  »e  nemzetnek  főhibája  az,  hogy 
felejteni  tud.  Van  egy  vonal,  melyen  túl  a  nagy- 
lelkűség haza  elleni  bűnné  válik.« 

A  Metternich  féle  politica  egyenként  gyil- 
kolá  meg  a  birodalom  nemzeteit.  A  nép 
mindenütt  eleven  géppé  lőn  ridegítve.  De 
Magyarhonban  még  ezt  kivinni  nem  sikerült. 
A  kormány  itt  is  pernificálni  akarja  a  nemzetet 
s  ridegen  elmarad  állóhelyében.  —  Azt  véli, 
hogy  hajója  biztosan  áll  a  nép  hullámain  ; 
mert  horgonya  belérágódzott  a  víz  alatti  gyö- 
keres sziklákba ...  De  a  népnek  hulláma 
mindegyre  emelkedik,  s  emelkedni  kell  a 
hajónak  is,  és  fel  kell  szednie  a  mozdulatlanság 
horgonyát,  és  rá  kell  szállnia  a  közvélemény 

huilámaira  ...  Ha  a  hajó  még  most  sem  alku- 
szik a  hullámokkal :  akkor  önmaga  monda  ki 
öntejére  az  Ítéletet.  Az  emelkedő  néphullámok 
előbb  ostromolni  fogják  :  később,  ha  akkor  se 
enged,  összecsapnak  a  mozdulatlan  hajó  felett, 
s  örökre  elnyelik ...  A  mostani  országgyűlés 
nem  képes  a  bécsi  cabinetet  elég  erővel  meg- 
támadni. Mert  e  hongyülés  nem  a  nemzet 
kifolyása  :    ez  csak  egy  kiváltságos  osztály 
képviselete.  S  ezekkel  300  év  óta  folyvást 
álorczásdit  játszik  a  bécsi  politica ...  A  po- 
zsonyi hullám  ostromolja  Bécset,  mi  küldjünk 
utána  egy  másikat  és  utánunk  fog  jőni  száz, 
ezer,  vagy  ha  keJl  egy  millió  . . .  mert  a  nép 
türelmének  is  van  határa!  Mi  tehát  petitiót 
akarunk,  még  pedig  hatalmasat,  hogy  már 
egyszer  legyen  meg,  aminek  lenni  kell! 

Magunk  között  pedig  teremtsünk  egyet- 
értést, összeforrást,  testvériséget;  mert  az 
ember  csak  addig  kicsiny,  míg  egyedül 
van. 

Ha  másokkal  egyesül,  akkor  az  ember  nagy, 
hatalmas  és  az  egeket  is  képes  ostromolni, 
miként  az  őskor  gigasaü...  »Szabadság, 
egyenlőség«  volt  eddig  a  népek  jelszava,  a 
februári  forradalom  e  kettőhöz  még  a  test- 
vériséget adá,  s  igy  lőn  teljes  az  elvek  szent- 
háromsága. 

2.  A  sajtószabadságról  és  a  nemzetek 
közötti  együttműködésről 

»Ha  mi  eddig  imádkozni  akartunk,  nem  volt 
szabad  egyenesen  az  Istenhez  fohászkodnunk. 
Köztünk  és  közötte  a  jezsuita  állott.  Ez  akart 
közvetítő  lenni  az  ég  és  föld  között.  Mintha 
biz  az  imádságnak  posta-állomásokra  volna 
szüksége! .  . .  mintha  az  ég  nem  állna  nyitva 
mindenki  előtt!  —  Ezen  imádkozókhoz  hason- 
lítánk  mi,  a  szabad  eszmék,  a  szent  elvek- 
hirdetői.  De  köztünk  és  a  sajtó  között  ott  állt 
a  censor,  a  jezsuita,  s  meggyilkolá  az  ébredő 
szellemet.  Gondolataink  csak  az  ő  kegyelméből 
jöhettek  napvilágra  ;  eszméinket  meggyilkolá 
vagy  megbénítá  kénye  kedve  szerint.  — 
Nálunk  a  censor  a  szellemnek  vámszedője. 
Vámvonalán  csak  azon  eszmét  bocsátá  keresz- 
tül, mely  chinai  öltözetben  jelent  meg . . . 
a  magyar  és  franczia  eszméket  visszautasítá. 
Innen  lőn,  hogy  a  szabad  elvek  sem  gerjesz- 
tenek figyelmet,  mert  ki  adjon  hitelt  az  eszmé- 
nek, mely  chinai  öltönyben,  csörgősipkában 
jár?!  Mi  a  legegyszerűbb  igazságokat  kény- 
telenültünk hosszú  phrasisokba  burkolni,  hogy 
azokat  a  censor  meg  ne  értse,  s  így  keresztül 
bocsássa.  Ebből  következett,  hogy  a  beburkolt 
igazságot  az  olvasók  század  része  sem  fogta 

fel.  Ki  ismer  rá  a  gondolatra,  ha  az,  mint  a 
múmia,  be  van  göngyölgetve,  s  tarkabarka 
színekkel  ki  van  festve?!  A  helyzetet  meg 
kellett  változtatnunk,  s  mi  polgártársak!  azt 
ezen  órában  végrehajtók.  Nincs  többé  censor! 
köztünk  és  a  sajtó  között  nem  áll  többé 
jezsuita!  —  Bent  a  sajtó  legelőször  mozog 
szabadon.  Egy  pár  perez  alatt  világot  lát  a 
szabad  sajtó  első  szülötte!  —  A  sajtógép  most 
találkozott  először  szűz  kézirattal,  melyet 
semmi  censori  kéz  meg  nem  fertőztetett!  — 
Egy  pár  pillanat  múlva  kihozzuk  a  sajtó  első 
szülöttét.  Az  eső  hull  alá!  —  A  természet 
keresztvizében  fogjuk  az  elsőszülöttet  meg- 
füröszteni ...  Ne  higyjétek,  hogy  a  természet 
a  nagy  jelenetek  iránt  közönyös.  Ezen  eső- 
cseppek a  természet  könnyei ;  —  könnyek, 
melyeket  az  anya  örömében  szokott  gyerme- 
keire hullatni,  midőn  azokat  örvendeni  látja... 
A  februári  napokon  is  szakadatlanul  hullott  az 
eső ;  mert  a  párizsi  nép  barricade-okat  épített 
hogy  a  zsarnokságot  kizárja  a  szellemvilág  fő- 
városából . . .  Legyen  beborulva  a  mi  egünk  is,  s 
csak  akkor  tisztuljon  ki  a  láthatár,  midőn  nem- 
zeti jogainkat  kivívtuk.  A  kiderült  nap  legelső 
sugarai  a  szabadság  új  téréivel  találkozzanak. 
—  Mi  pedig  bátran  tegyünk  mindent!  Minél 
nehezebb  a  küzdelem,  annál  fényesebb  a  diadal. 

Az  európai  mozgalmak  Olaszországban  kez- 
dődtek. Az  olasz  nép  Róma  dicső  romjai 
között  élt,  s  a  nagyszerű  ősemlékeknél  elbor- 
zadt saját  törpeségén  ...  és  énekelt,  hogy  lelke 
az  emlékezet  csendes  tengerébe  merüljön.  Kit 
ily  emlékek  lelkesítenek  :  az  örökké  tétlenül 
nem  vesztegelhet.  Ki  ébren  is  az  ősi  nagysá- 
gokról álmodoz  :  annak  keblében  az  érzelem 
meggyőződéssé  ridegül,  és  ki  fog  lépni  a  tények 
mezejére.  T.  Grachusról  mondja  a  történet, 
hogy  ő  súlyos  álmokkal  küzdött ;  csatákat 
vívott  a  népszabadságért,  s  egy  történetíró  jól 
jegyzi  meg,  miszerint :  ki  ily  álmokkal  küz- 
ködik  az  tétlenül  sokáig  nem  maradhat.  Ilyen 
volt  az  olasz  nemzet.  A  nagyszerű  emlékek 
néma  szavakkal  intek  őt,  s  lelkesítek  a  cselek- 
vésre. —  A  kedélyek  el  voltak  készülve,  csak 
kezdőre  volt  szükség,  ki  elég  merész  legyen  a 
tények  mezejére  lépni.  —  És  ez  volt :  IX-dik 
Pius.  (Éljen !)  Ő  a  népben  ébreszteni  kezdé  az 
önérzetet ;  s  kezébe  merte  venni  a  felvilágo- 
sultság fáklyáját.  E  fáklya  tüzéből  lángra 
lobbant  Sziczilia,  Európa  déli  szegletén,  s 
innen  terjedt  szét  a  tűz  egész  fél  Európára. 
A  népek  egymás  után  lobbantak  fel,  mint 
tűzveszélykor  a  szomszéd  házak. 

A  háztetőket  egymás  után  égeté  le  minden 
nemzet ;    mert  ezek  az  absolutizmus  sötét 

köpenyeiül  szolgáltak.  El  kellett  hamvadni 
mind  ennek,  mit  a  zsarnokság  épített  a  nép- 
szabadság megdöntésére! . . . 

Ezen  általános  reformért  félszázad  óta  imád- 
koznak a  nemzetek.  Az  ausztriai  tartomány 
népei  is  forrón  ohajták  ezen  átalakulást.  Csak- 
hogy e  népek  nem  fogak  fel  e  szónak  értelmét : 
testvériség.  Azért  törekedtek  sikertelenül,  azért 
vérzettek  el  a  küzdelem  napjain.  Mindenik 
nemzet  külön  akarta  kivívni  a  szabad- 
ságot. 

Austriának  pedig  kezdet  óta  ez  volt  poli- 
ticai  fő  elve  :  divide  et  vinces  =  oszd  meg  az 
erőt,  szakítsd  szét  egymástól  a  külön  nemze- 
teket. E  fekete  titok  magyarázza  meg  :  miért 
ápolta  annyira  a  külön  népek  közötti  ellen- 
szenveket. Nemzeti  gyűlölséget  ébresztett  fel, 
egyik  népet  felhasználta  a  másik  legyilkolá- 
sára. Ha  a  lengyel  fölkelt  a  zsarnokság  ellen  : 
a  magyart,  csehet  és  olaszt  küldé  annak  legyil- 
kolására. Ha  az  olasz  mozgott  a  magyar  és 
lengyel  katonákat  gyilkoló  eszközül  használta 
(1828).  S  azért  az  austríai  zsarnokság  ereje 
csak  addig  tart,  mig  a  népek  előtt  e  titok 
kihirdettetik,  hogy  tudják  és  értsék  meg, 
miszerint  ők  testvérgyilkosok,  s  a  zsarnokság 
által  egymás  megölésére  vak  eszközökül  hasz- 
náltatnak. 

Ha  pedig  több  nép  egyszerre  mozgott : 
akkor  az  osztrák  kormány  bevonult  a  bécsi 
falak  közé.  E  város  vén  sziklaként  állott  a 
birodalom  tengerének  közepette.  E  város  soha 
nem  mozdult ;  ezt  fél  ezer  év  alatt  megtaníták 
vak  engedelmességre  a  habsburgiak. 

Ha  a  népek  hullámai  több  oldalról  ostromiák 
e  sziklát,  akkor  az  önkény  emberei  a  mozdu- 
latlan szikla  türelmes  barlangjaiba  rejtőztek, 
s  onnan  egész  nyugalommal  várták,  mig  az 
ostromló  néphullámok  elfáradtak.  Bevárták, 
mig  a  vihar  lecsillapult,  s  ekkor  ismét  kibújtak 
az  üregekből,  s  ördögi  nyugalommal  folytaták 
ismét  a  népgyilkoló  hálók  készítését.  Bécsről 
sohasem  olvastam  a  történetben,  hogy  ez  erő 
teljesen  szembe  mert  volna  szállani  a  zsarnoki 
önkénnyel.  —  Azonban  a  dolog  legújabban 
megváltozott.  Az  önkényes  hatalom  sötét 
apostolai  Bécs  városával  ugyancsak  meg- 
járták! . . .  Sziklahegy  volt  e  város  a  többi 
népek  élő  hullámai  közt ;  de  tűzokádó  hegy! 
Alant  a  hegy  sötét  belsejében  titokban  fogam- 
zott meg  a  népszabadság  villámtüze  :  s  midőn 
Metternich  nem  is  álmodá  :  fölemelkedett  a 
tűzokádó  hegy  ;  megrázkódott  erejének  nagy- 
szerűségében, s  a  mélyen  rejtett  tűz  pusztító 
lángokban  tört  ki . . .  Polgártársak!  a  hall- 
gatag, a  néma  bécsi  nép  fellázadt,  s  megráz- 

kódtatá  Metternich  herczeg  láthatlan  koroná- 
ját.. .  E  nép  századokon  át  hallgatva  tűrt, 
s  keblébe  temeté  élte  fájdalmait!  —  A  kínok 
cseppei  tengerré  dagadtak  a  kebelben,  s  most 
sodró  árvízként  törnek  ki.  A  bécsi  népet  eddig 
két  vonás  jellemzé  :  a  sörivás  és  a  közönyösség. 
De  ők  e  hibát  jóvá  tevék  és  azért  éljenek! 

Az  olaszt  ne  csúfoljuk  többé  sajtkészítésé- 
vel, se  a  csehet  ne  gúnyoljuk  ki.  Mi  mindnyá- 
jan testvérnemzetek  vagyunk.  Egyenként 
gyengék,  de  egyesülve  erősek,  hatalmasak, 
megtörhetetíenek! .  . . 

Ha  a  magyar,  olasz,  cseh,  lengyel  és  austriai 
nép  egyesül  és  egyszerre  mozog :  szeretném 
tudni,  kit  küld  ellene  Metternich?  Ha  e  népek 
testvérekül  ölelik  át  egymást,  szeretném  tudni, 
hol  a  hatalom,  mely  őket  megtörje,  lealázza? 

Az  austriai  cabinet  csak  addig  volt  erős,  míg 
a  külön  népeket  egymás  ellen  ingerelheté.  De 
ha  e  népek  egymással  kezet  fognak,  s  egy 
testté  olvadnak :  akkor  a  cabinet  ugy  fog 
fejükön  állani,  mint  a  csörgősipka.  Puszta 
jelkép,  az  egykori  esztelenség  jelképe.  Az  ész- 
hez jött  ember  szégyenleni  fogja  fején  hordani 
a  csörgősapkát,  s  minden  erőfeszítés  nélkül 
földre  dobja  ...  Ez  a  következmény,  mely  az 
austriai  birodalom  népeinek  egyesüléséből 
ered  . . .  Azért  éljen  a  nemzetek  közötti  test- 

vériség.  Nyújtsuk  oda  őszinte  jobbunkat  a 
szomszéd  népeknek,  s  közösen  törekedjünk 
a  szent  czél  felé  ;  mert  a  mi  küzdelmeink 
czélja  közös,  és  közös!  az  ellenség  is,  mely 
ellen  irtó  háborút  kell  viselnünk.  —  Metternik 
vesszen ! 

3.  A  kormány  üdvözlése 

Tisztelt  Minister  urak! 

A  budapesti  nép  nevében  jelentem  meg  önök 
üdvözletére.  Nem  kaszt,  nem  párt,  nem  fele- 
kezet bízott  meg  a  feladattal,  hanem  a  nép, 
melly  160.000  szabad  honpolgárból  áll. 

E  nép  egész  délután  itt  várakozik  s  ezáltal 
megmutatta,  hogy  nem  csak  lázongani,  hatal- 
maskodni tud  ;  hanem  várni  és  tűrni  is  ott, 
hol  azt  a  körülmények  igénylik.  —  A  Hunya- 
diak őskorában  Szilágyi  Mihály  állt  a  Dunán, 
s  a  negyvenezerből  álló  fegyveres  nép  meg- 
unta a  várakozást,  s  türelem  vesztve  mondta 
ki,  miszerint :  a  sokaság  akarata  szent,  a  nép 
szava  isten  szava,  s  azért  éljen  Mátyás  király! 

Most  e  néptömeg  hasonló  elszántsággal  szen- 
tesíti meg  önöket,  polgártársak!  s  komoly,  de 
szívből  fakadó  szóval  kiáltja  :  éljen  az  első 
magyar  felelős  ministerium! 

Nekem  e  pillanatban  szebb  feladatom  nem 
lehet,  mint  néhány  vonással  ecsetelni  a  nép 

jellemét,  melly  most  önöket  keblébe  fogadja. 
—  E  nép  főérdeme  az,  hogy  nem  csak  tenni, 
nem  csak  cselekedni  bir ;  hanem  a  tettek 
mezején  önmagát  birja  mérsékelni,  s  az 
indulatok  vad  hullámai  által  örvénybe  nem 
sodortatik.  E  nép  törvényeket  hozott  és  végre- 
hajtott önhatalmából,  mert  ez  a  forradalom 
menete,  szokása,  feladata.  S  ha  leende  ember, 
ki  bennünket  e  mozgalomban  gátolni  merjen  : 
az  egy  loyális  népet  ingerelt  volna  a  bosszú- 
állásra,  s   magát  vetendé   oda   áldozatul   a 

tömeg  dühének Azonban  mi  elleneinket 

nem  leküzdeni,  nem  kigyilkolni,  hanem  meg- 
nyerni akarók. 

Vannak  pillanatok,  midőn  meg  kell  szakí- 
tani a  multak  láncait,  midőn  felejteni  kell  az 
aprószerü  sérelmeket,  s  egész  figyelmünket 
egy  magasabb  tárgyra  kell  irányoznunk.  Illy 
pillanatnak  hittük  mi  márczius  tizenötödi- 
két. 

Mi  a  hatalmat  akartuk  a  nemzet  számára 
megragadni,  s  a  bécsi  bureaucratia  bérlett 
szolgáit  s  engedelmes  gépeit  komoly  figyelemre 

sem     méltattuk Veszni     legyőzetve, 

veszni  küzdelem  által  még  nem  szégyen  ;  de 
veszni  elmellőzve,  kigúnyolva,  megvetve  :  ez 
a  halál  legkínosabb,  legnyomorúságosabb 
neme  s  —  ők  igy  vesztek  el ... . 

Mi  nem  akaránk  az  európai  átalakulás 
játékából  kimaradni,  mint  könnyelmű  apáink- 
kal történt  a  nagy  francia  forradalomkor  és  a 
júliusi  napokban. 

A  nemzetben  mindig  szükség  van  termelő 
erőre,  hogy  a  világalkotás  isteni  müvét  foly- 
tathassa :  de  vannak  pillanatok,  midőn  fő- 
szerepet játszik  a  romboló  szellem.  —  így 
történik  ez  magában  a  rendszeres  természet- 
ben is.  E  Duna  vize  most  csendes,  nyugalmas  ; 
habjai  lassan  hömpölyögnek  —  azért  érkezett 
hozzánk  olly  késő  e  mai  gőzös  is.  —  De  e 
folyamnak  is  volt  forradalma,  volt  márcziusi 
korszaka.  —  Élénken  emlékezünk  márczius 
tizenötödikére  (1838),  midőn  e  folyam  kitört 
a  türelem  medréből,  s  hatalmas  árjaival  el- 
özönlé  egész  Budapestet. 

A  zabolátlan  árviz  romba  dönté  Budapest 
ószerü  épületeinek  roskatag  falait,  hogy  azok- 
nak romjain  e  nagyszerű  paloták  emelked- 
jenek, mellyek  szemeink  előtt  fénytengerben 
úsznak ....  A  budapesti  árviz  évtizedes  nap- 
ján az  emberek  imádkozni  szoktak,  hogy  e 
vizözöni  veszedelem  többé  meg  ne  történ- 
jék   

Az  idén  Budapest  lakosai  nem  imádkoztak, 
hanem  a  fény  mezejére  léptek ;  kitörtek  a 
türelem  medréből,  s  hatalmas  hullámaikkal 

megrázkódtatták  egész  Budapestet,  mint  tiz 
év  élőn  a  felbőszült  Duna az  idén  lerom- 
boltattak a  bécsi  bureaucratia  és  absolutizmus 
intézvényei,  földre  sújtattak  mind  azok  mit  a 
zsarnokság  300  éven  át  épített. 

Azt  hisszük  e  városban  a  hatalom  szót  ezentúl 
csak  az  említse,  ki  a  nép  nevében  beszél,  és  csak 
akkor  említse,  midőn  magáról  a  népről  beszél. 

Mi  előkészítők  az  utat,  hogy  ti  polgártár- 
saink, tisztelt  minister  urak!  e  romok  felett 
épitessétek  föl  a  szabadság  dicső  csarnokait. 
Forradalmi  mozgalmaink  éppen  egy  hónapig 
tartottak,  de  a  nép  ugy  tudja  magát  mérsé- 
kelni, miszerint  ezen  éjen  egészen  lecsendesül, 
s  holnap  már  visszatérend  a  polgári  élet  magá- 
nyába. E  nép  most  kezeitekbe  teszi  e  forra- 
dalmi hatalmát,  s  felelőségtökre  bizza  e  nem- 
zet sorsát.  Ti  egy  újjászületett,  egy  hatalmas 
nemzet  előtt  fogtok  számolni  eljárásaitokról. 
S  azért  a  haza  szent  ügyét  figyelmetekbe 
ajánljuk. 

4.  Indítvány  az  iparüző  és  kézműves  ifjúság 
ügyében 
A  mai  és  tegnapi  nap  közt  véghetetlen  nagy 
különbség  van.  Bennünket  a  forradalom  nap- 
jaitól ma  már  egy  kinai  fal  választ  el,  melyet 
mi  magunk  épiténk.  —  Tegnap  e  honnak  még 

nem  volt  kormánya,  s  azért  a  nemzet  életéről, 
vezérléséről  a  mi  forradalmunk  emberei  voltak 
felelősek.  Mi  az  estve  ideiglenes  hatalmunkat  a 
minisztérium  kezébe  adtuk  s  pillanattól  fogva 
a  hon  ügyéről  ők  felelősek.  S  éppen  azért  kell 
föllebbentenem  a  titok  fátyolát  egy  forradalmi 
testületről,  mely  még  tegnap  szükséges  és 
célszerű  volt,  de  ma  többé  nem  az,  ha  csak 
önválasztott  kormányunkkal  vakmerően 
szembeszállani  nem  akar.  Értem  az  iparosok  és 
kézművesek  ifjúságát. 

Kik  a  forradalmak  történetét  olvasták, 
tudni  fogják  mily  különféle  erők  és  elemek 
használtának  ott  fel  egy  magasabb  cél  eléré- 
sére. S  ennek  tulajdonítsák  önök,  hogy  az 
iparosok  és  kézműves  ifjak  clubbjának  egyik 
legőszintébb  barátja  s  ápolója  én  valék.  — 
Az  emberi  kebelben  egy  sóvár  vágy  van  a 
szabaáság  után  és  e  szent  érzelem  minden  jobb 
kebelben  lángolni  szokott.  Kevesen  értik  azt 
tisztán,  mi  az  igazi  szabadság:  de  vágyik 
utána  mindenik  és  titkon  eped  érette,  mint  az 
ifjú  kinek  keblében  az  első  szerelem  lángra  lob- 
bant és  vágyakat  érez  és  sohajtoz  a  végtelen 
felé,  de  nem  (tudja)  ismeri  keble  választott- 
ját....  E  szabadságvágynak  irányt  adni  azok 
feladata,  kik  eszmékért  tudnak  lelkesülni,  kik 
a    szabadság    szó    valódi    értelmét    ismerik. 

98 


S  azért  én  örömmel  üdvözlém  honfitársaimat, 
a  fiatal  kézműveseket,  midőn  forradalmunk 
kezdetekor  rögtön  hozzánk  akarának  csatla- 
kozni. —  Azonban  én  egymagam  nem  határoz- 
tam. A  központi  választmány  mindenek  felett 
a  rendet  sürgeté  s  a  gyanús  erők  felhaszná- 
lásától vonakodott.  És  én  e  tartózkodásnak 
tulajdonítom,  hogy  most  a  külvárosokban 
titkos  mozgalom  keletkezett  a  fiatal  iparüzők 
közt.  Kit  nyilt  barátunkként  el  nem  fogadunk, 
az  titkos  ellenségünkké  szokott  válni.  — 
Szabadjon  e  tényt  mozgalmaink  történetéből 
kissé  felvilágositnom.  —  A  forradalom 
legelső  napján  számos  iparüző  nevében 
jelenté  egy  lelkes  hazafi,  miszerint  ő  a  bizalmát 
biró  kézművesekből  egy  külön  sereget  alkot, 
mely  3  nap  alatt  ágyukkal  bánni  megtanul 
s  akkor  ha  kell,  az  újépületet  a  forradalom  szá- 
mára lefoglalja.  —  Én  a  tervnek  lelkemből 
örvendek,  de  az  akkori  éji  választmány  többsége 
nem  helyeslé,  sőt  veszélyesnek  tartá  s  a  jegyző- 
könyvből is  kitörölteté.  —  Ezalatt  a  nemzet- 
őrség közé  számtalan  iparüző  ifjú  beirta  nevét. 
De  a  választmány  némely  tagjai  ezen  ifjakban 
nem  láttak  elég  garanciát  s  azért  egyszerűen 
mellőzték  őket  s  alig  mertek  néhány  iparos 
ifjú  kezébe  fegyvert  adni ;  a  pattanytyusokról 
nem  is  akartak  hallani. 

S  ezen  előzmények  után  igen  természetes, 
ami  következni  fog.  —  Egy  fiatal  iparüző 
jelenti  nekem,  miszerint  ők  négyszázan  készen 
állnak  s  fegyvert  nem  kapnak.  Én  biztattam 
őket.  —  Jött  később  egy  másik  ifjú  s  félezer 
hasonérzelmüek  nevében  nyilatkoztatá,  mi- 
szerint fegyvert  ők  se  kaptak,  de  azért  készen 
állanak,  s  szükség  esetében  találni  fognak 
ölőszert  is.  —  Én  Carthagóra  emlékezem,  hol 
a  vésznapjain  az  ajtó  sarkok  és  szegekből 
kardot  készítenek  s  a  hölgyek  hajfürtjeiből 
hajókötelet.  —  Megjegyzendő,  hogy  ezen 
iparosok  többnyire  idegen  ajkúak  s  a  magyar 
szabadságról  mégis  a  legnagyobb  elragadtatás- 
sal beszéltek.  Van  egy  fekete  könyvem,  melybe 
a  márciusi  napok  emlékvonásait  jegyzem  fel : 
az  egész  névsora  áll  az  ily  lelkes  honfitársak- 
nak. 

Azt  tudják  önök,  miszerint  a  pesti  lakosok 
egy  része  megtámadott  bennünket  a  veres- 
tollak miatt  s  a  leggyávább  méltatlansággal 
üldözött  uton-utfelen.  Ezen  nem  csodálkozom. 
Mig  közös  jogokért  vívtunk,  addig  összeforrtak 
velünk.  Midőn  eszmékért  kellett  volna  lelke- 
sülni, (midőn)  és  áldozni :  akkor  ők  vissza- 
vonultak, sőt  ellenünk  akarának  szövetkezni. 
»Jobb  nekik  ma  egy  veréb,  mint  holnap  egy 
tuzok«  s  azért  ők  semmit    kockáztatni  nem 

akartak.  Akinek  sok  veszíteni  valója  van,  az  a 
biztos    jelent    nem    igen    veszélyezteti    egy 

bizonytalan  jövő  ábrándképeiért ők 

ideál  után  indulni,  eszméért  barricade-ot 
építeni  nem  fognak  soha!  —  De  a  zsarnoki 
bánásmód,  mellyel  bennünket  a  forradalom 
pályáján  le  akartak  czövekelni :  méltán  fel- 
ingerlé  a  legnyugalmasabb  kedélyüeket  is. 
Ök  a  szabadság  napján  a  legzsarnokibb  cen- 
surát  akarák  felállítani  s  kikiáltani,  miszerint 
»a  rescriptum  a  szabadság  non  plus  ultrája, 
s  aki  ezen  tul  megy  az  eszmékben  s  többről 
mer  gondolkodni,  azt  ok  egyszerűen  megtá- 
madják s  összevérezik . . .«  De  az  ő  terroriz- 
musuk nem  sokáig  tartott ;  mert  ahhoz  erő 
és  bátorság  kell.  A  rettegtető  szavakra  hason 
választ  felelt  egy  barátom  s  baljóslatú  hangon 
monda  egy  mesternek  ki  a  veresszalagosokat 
fenyegeté  :  »Tudja  e  ön,  hogy  életök  kezünk- 
ben van,  s  ha  minket  vérrel  ijesztenek,  mi 
önöket  saját  zsirjokban  fogjuk  megfojtani?« 

»Hogyan?«  kérdé  a  céhes  mester. 

»Önök  a  céh  által  maguk  ellen  bőszítek  az 
egész  iparüző  ifjúságot,  s  ha  mi  a  céhek  eltör- 
lését kikiáltjuk  s  önök  ellenszegülnek  :  saját 
legényeik  által  fogjuk  önöket  legyilkoltatni... « 

Ezen  antidotum  egy  kissé  hatott.  S  a  veres 
tollak    viselését    senki    többé    vérengzéssel 

gátolni  nem  meré.  Pár  nap  múlva  egy 
polgár  panaszlá,  miszerint  »négyezer  mester- 
legény van  munka  nélkül,  egyik  sem  akar 
dolgozni.« 

Mi  tudtuk  az  okát  mindennek.  Ők  vérité- 
letet akartak  tartani  a  céhek  felett  s  erre 
készülének.  Tegnap  előtt  négyezer  rokon 
érzelmű  bajtárs  nevében  jelent  meg  a  forra- 
dalmi csarnokban  néhány  iparos  ifjú,  s  felszó- 
lítanak bennünket,  hogy  »álljunk  az  ő  élőkre, 
ragadjuk  ki  a  céh-ládát  s  a  benne  őrzött  zsar- 
noki céh  törvényeket  égessük  meg  a  szabadság 
terén.«  Az  elkeseredés  lelkesedésével  szóltak 
ezen  ifjak,  az  egyenlőségre  hivatkoztak,  mely 
a  mi  12  pontunkban  áll.  Egyik  közülük  gyil- 
koló dühösséggel  tört  ki  s  szónoklata  halált  és 
vért  tartalmazott.  Én  láttam,  hogy  az  ügy 
tökéletesen  meg  van  érve.  De  mert  ők  gyilkot 
és  bosszút  emlegetének,  fel  kellett  őket  tarta- 
nunk azon  alkalomra,  ha  a  forradalom  2.ik 
felvonása  kezdődnék  —  ők  titokban  szoktak 
összegyűlni,  de  a  szabadságért  mindenre 
készek  s  azért  ugy  álltak  mellettünk  a  forra- 
dalomban, mint  Boscó  mellett  az  asztal- 
szekrény. Egyszerű,  igénytelen  külsejű,  de 
benne  varázsgépek  rejtvék,  melyeket  csak 
használni  kell  tudni,  s  a  mindenhatóság  után- 
zói lehetünk. 

De  Lamartine  bennünket  arra  figyelmeztet 
világhírű  programmjában,  hogy  iszonyodjunk 
a  vértól«  s  ezért  mi  e  sötét  tervet  csak  azon 
esetre  akartuk  használni,  ha  a  reakció  ben- 
nünket arra  kényszerit.  —  Két  véres  tervet 
tartottunk  fel  a  legutolsó  esetre  :  de  mind- 
kettő megrázkódtatná  Pest  városát  s  mi  nem 
akaránk  hálátlan  vendégei  lenni  e  megifjult 
honleány  barátságos  csarnokaiban  . . . 

Azért  tartózkodtunk  elővenni  a  másik  fekete 
tervet  is,  melynek  kivitele  hatalmunkban  állt. 
Ennek  használatát  azon  esetre  tartottuk  fel, 
ha  Radeczkinek  eszébe  jutna  Olaszhonból 
kiűzve  ide  vándorolni,  s  a  kivívott  szabadsá- 
got megtámadja  . . .  Nekünk  mindenre  készen 
kell  lenni,  mert  az  osztrák  cabinet  sem  lelki- 
ismerettel, se  becsülettel,  se  loyalitással  soha 
nem  bírt ....  Ez  végig  akarja  játszani  ördögi 
szerepét  egész  az  utolsó  jelenetig,  mely  nem- 
sokára be  is  következik,  hogy  mi  tapsolhas- 
sunk. ■ 

Hogy  kézműves  polgártársaink  ügyéhez 
térjek  :  némelyek  szerint  ők  most  már  a  zsidók 
ellen  is  demonstrálni  akarnak,  ami  belzavart, 
rendbontást,  féktelenkedést,  kicsapongást  von 
maga  után. 

Nekünk  őrszemmel  kell  minden  ily  mozga- 
lom keletkezését  kisérni.  Pest  e  hazában  a 

forradalom,  az  átalakulás  óramutatója.  Ha  itt 
a  szabadság  napjait  magány  boszszuk  kitöré- 
sére alkalmul  használjuk  :  ugy  mi  gyermekek 
vagyunk  és  késsel  akarunk  játszani.  Röviden 
indítványozom  tehát,  hogy  a  kézművesek 
sérelmei  orvosoltassanak  a  minisztérium  utján. 
A  rend  fenntartására  szólítsuk  fel  a  nemzeti 
őrséget.  A  városi  választmány  pedig  bizzon 
meg  egy  küldöttséget,  mely  a  minisztereknél 
közbenjárólag  hasson. 

5.  Petőfi  köszöntése 

A  világ  tengere  forr :  a  nemzetek  az  örök 
fenállhatás  biztosításáról  gondolkodnak. 

Mi,  a  középponti  fiatalság  képviselői  azért 
jövénk  hozzád,  hogy  téged  mint  nemzeti 
élmozgalmaink  egyik  szerepvivőjét  megtisz- 
teljünk ;  mert  mi  meg  vagyunk  győződve, 
miszerint  nem  elég  a  zöld  asztaloknál  javítani 
a  nép  sorsáról,  hanem  a  nép  kebelét  képessé 
kell  tenni  a  szabadságra,  azon  párthoz  tarto- 
zunk, mely  szinte  egy  szebb  jövő  után  sóvárog, 
s  egy  cseppet  akar  képezni  a  világszabadság 
tengerében. 

E  párt  hajnalt  akar  deríteni  Hunniára, 
melyre  eddig  az  éjféli  sötétség  komor  fátyola 
borult. 

E  párt  a  nagy  eszmék  mythológiájában  él  s 
te  vagy  a  jósló,  ki  a  boldogabb  jövő  nagyszerű 
képeit  élőnkbe  mered  rajzolni. 

Mások  éreznek,  sejdítenek,  gyanítanak  :  te 
beszélni  és  írni  mersz,  s  azért  imádjuk  mi 
benned  a  lélekfüggetlenség  félistenét. 

S  a  mi  után  te  sóvárogsz,  az  szent,  annak 
teljesedni  kell. 

Te  a  népet  karoltad  fel,  ezt  akarod  polgár- 
jogokkal felruházva  látni. 

Te  a  fellegekig  emelkedtél  az  éjnek  magas 
szárnyain,  de  azért  vagy  nagy,  hogy  a  magas- 
ban el  nem  felejtkezel  a  föld  népéről,  mely  . . . 

Te  a  fellegekből  tekintél  e  népre,  figyelmezel 
szavaira,  könyörgésére,  imájára,  s  azt  tapasz- 
talad, miszerint  a  porember  imája  a  fellegekig 
se  hat,  nem  hogy  az  egeket  meg  tudná  nyitni, 
s  azóta  hirdeted  te,  miszerint  a  nép  támasz- 
kodjék önerejére,  s  ne  várjon  kegyelmet  sem  a 
földtől,  sem  az  égtől,  mert  aki  más  kegyéből  stb. 

Te  azt  mondod  :  nép !  akarj !  és  a  nehézségek 
leomolnak  utaidból ;  nép!  nyilatkozzál  és 
szavaidat  meg  fogják  hallgatni ;  mert  elmúlt 
a  kor,  melyben  elég  volt  hallgatag  várakozás- 
sal nézni  az  idő  folyását,  s  a  kegyelemtől  várni 
sorsunk  javulását. 

Te  elmondod  mind  ezt ;  mert  tudod,  mi  a  nép 
más  országokban  és  tudod,  mivé  fog  nálunk  is 

lenni,  ha  erejéhez  aránylagos  akaratja  van. 

Vannak  országok,  melyekben  a  felséges  czí- 
met  akkor  említik,  midőn  a  nép  vagy  az 
úristen  van  szóban  :  nálunk  a  nép  a  rabszolga- 
ság egyik  nemére  van  kárhoztatva  ;  nyomor- 
ban, elhagyottan  él,  és  csak  kötelességeket 
ismer,  jogokat  nem! 

Azért  volt  e  haza  sötétség  hazája.  Egy 
óriási  börtönhöz  hasonlított,  melyben  milliók 
csörgetek  a  rablánczokat,  s  azon  egy  néhány, 
ki  e  börtönöket  őrizé,  azt  nevezi  szabadságnak, 
hogy  e  rabszolgák  bilincseit  tarthatá  irgalmat- 
lan kezeiben  . . .  stb.  A  szabadság  napfényhez 

hasonlít,   melynek  sugarai  egyformán 

hona  millióknak. 

És  mégis  vannak  e  hazának  oly  vértagadó 
fiai,  kik  a  sötétségi  kort  fen  szeretnék  tartani, 
minél  tovább,  hogy  baglyai  legyenek  az  éjnek  ; 
mert  ők  csak  sötétben  mernek  repdesni,  s 
dicsőségnek  tartják  magukat  a  sötétség  urai- 
nak nevezhetni . . . 

De  a  vak  éjek  homálykora  lejárt.  A  hajnal 
hasadni  kezd,  s  a  nap  fel  fog  derülni,  akár 
akarják  a  baglyok,  akár  nem  . . .  stb. 

S  a  sötétség  terjesztői  vigyék  Grönlandba  az 
ő  fekete  ponyvájukat,  melyet  a  nemzet  egére 
akartak  felvonni,  vigyék  az  emberevők  hazá- 
jába :    ott  még  egy  ideig  kiterjeszthetik  a 

butaság  felett :  de  e  hazából  eltakarodhatnak; 
mert  e  hazában  jövőjük  nincs!  vagy  ha  van, 
nem  irigylem  tőlük  e  jövőt.  —  Meggyőzetni 
csatákban,  az  még  némi  erőre  mutat,  de  hide- 
gen mellőztetni,  megvettetni  fognak.  Ez  az  ő 
sorsok  és  ez  legyen. 

A  korány  fel  fog  derülni,  s  te  légy  tisztelt 
honfitárs!  a  népszabadság  diadalának  énekese. 
Te  merted  megjósolni  a  jövőt.  Mi  neked  azt 
kívánjuk,  hogy  te  megéljed  a  nagy  diadal 
szent  napjait,  s  boldogoknak  lásd  a  milliókat, 
kiknek  áldozád  szíved  minden  dobbanásait. 

Te  költő  vagy,  a  népszabadság  halhatatlan 
költője  . . .  stb. 

Nevedre  büszke  a  nemzet,  mint  Franczia- 
ország  Béranger-ra,  mint  az  ébredő,  ifjú  Né- 
metország Herweghre. 

Te  európai  pontra  tudtál  emelkedni,  s 
onnan  tekintesz  hazád  sorsára,  s  azért  tudsz 
élesen  ítélni  e  hon  zivataros  múltjáról,  azért 
mersz  függetlenül  széttekinteni  a  jelen  felett 
és  mersz  álmodozni  egy  szebb  jövőről.  Mi  a  te 
igéidhez  azt  kívánjuk,  hogy  azok  bár  minél 
előbb  megtestesülnének! 

Ez  az,  mit  a  te  multadról  el  akaránk  mon- 
dani. Jövődre  nézve  csak  arra  kérünk :  ne 
ernyedj  magas  pályádon,  s  ne  hagyd  magad 
azok  által  megzavartatni,   kik  dicsőségedet 

irigylik,  s  törpe  kezeikkel  le  szeretnék  fejedről 
tépni  a  halhatatlanság  csillagkoszoruját. 

Még  egy  pár  szót  a  költő  életéről  és  hivatá- 
sáról. 

Az  igazi  költő  élete  lassú  áldozat  a  haza 
oltáránál.  A  költő  keblét  az  érzelemláng  szokta 
megemészteni,  de  azért  kétségbe  ne  essék,  le 
ne  mondjon  a  halhatatlanság  koszorújáról. 

Ő  ezerek  helyett  érez,  s  érzelmei  azért  égnek 
lángokban,  hogy  ezek  lobogásánál  milliók 
keble  fölmelegedjék. 

S  a  mely  költő  ezt  képes  tenni,  csak  néhány 
napig  vagy  perczig  is,  az  eleget  élt,  az  ne  ret- 
tegjen a  haláltól,  az  jóltevője  volt  a  síró 
emberiségnek. 

Ő  széthinté  a  magas  eszméket,  az  életelve- 
ket, a  milliónyi  keblekbe,  s  ezen  elvek  és  esz- 
mék gyümölcsözni  fognak  a  boldogabb  unokák 
számára. 

Ö  szíveket  teremtett  oda,  hol  eddig  csak 
emberek  voltak,  és  embereket  oda,  hol  csak 
növényéletben  tengő  lények  éldegéltek. 

A  költők  nagy  hivatása  az,  hogy  a  teremtés 
munkáját  folytassák  ;  mert  a  világot  hetedfél 
nap  alatt  nem  lehetett  tökéletesen  bevégezni. 
....  (stb) 

E  szent,  e  nagy  hivatáshoz  kívánunk  mi 
neked  erőt  és  türelmet! 

Buzdítson  munkásságodban  ernyedetlenül 
a  közelismerés,  a  közméltánylat. 

Ha  pedig  én  és  ezer  meg  ezernyi  társaim 
elnémulnánk,  s  nem  tudnánk  téged  buzdítani, 
ha  a  világ  megsiketülne  s  nem  hallhatná  meg 
szabadságdalaidat :  te  még  is  énekelj,  mert 
karjaidra  van  fűződve  e  honnak  egyik  leg- 
szellemdusabb  leánya,  s  erről  egy  helyeslő 
mosoly  legyen  előtted  több  a  világ  valamennyi 
tapsainál. 

IV.  POLITIKAI  JEGYZETEK 

7.  Az  emberiség  fejlődésének 
korlátlanságáról 

Az  emberiség  pályája  végtelen  ;  ki  tudja, 
hová  fog  jutni  egy  uj  ezredév  alatt? ....  sok 
meg  fog  történhetni,  a  mit  jelenleg  gondolatban 
is  vakmerőségnek  tartunk.  Mi  elhagyók  a  ter- 
mészeti állapot'  földi  paradicsomát,  s  önszán- 
tunkból léptünk  a  szorgalom'  pályájára.  Azért 
hagyok  el  a  kész  paradicsomot,  hogy  magunk 
készítsünk  magunknak  egy  uj  édenkertet. 
Megindulánk  a  társadalmi  élet'  pályáján, 
melyet  a  képzelet  oly  szépnek  rajzolt,  s  a 
rózsaboritott  utak  helyett  tövises  ösvényt 
találtunk. 

—  A  sors  szánakozó  mosolylyal  nézett  a 
pályára  indult  ember  után  :  az  ember  küz- 
dött, munkálkodott,  szenvedett,  de  mind  e 
nehézségek'  daczára  is —  haladott.  Kislelkűség 
volna  kifáradnia  a  pálya'  közepén,  s  visza- 
térni  a   Rousseau  ajánlotta  sziklaüregekbe, 

s  faodukba.  —  Roppant  haladás  történt  eddig 
is,  s  e  század  följogosítva  érzi  magát  minden 
jövő  századtól  többet  és  többet  reméllni.  Gon- 
doljuk magunkat  előbbre  néhány  századdal 
jelenünknél :  mi  merész  képeket  fog  lelkünk 
elébe  a  csapongó  képzelet  rajzolni. 

Jön  egy  század,  meglehet,  melyben  a  ló  s 
tehervonó  marhák  állatgyüjteményekben  rit- 
kaságokul fognak  mutattatni ;  a  járom,  és 
nyereg  ritkaságtárban  fog  állani ;  mert  mind 
erre  szükség  nem  leszen,  minden  terhes  mun- 
kát gép  pótoland  :  nemcsak  a  munkára  kár- 
hoztatott rabszolgák,  hanem  a  tehervonó 
állatok  is  föl  fognak  szabadittatni  a  járom 
alól. 

Jön  egy  század,  meglehet,  melyben  uj  intéz- 
vények  váltandják  föl  a  mieinket,  s  a  mi  nap- 
jainkban áll,  le  fog  romboltatni,  vagy  önkényt 
összerogyik  ;  mert  magán  viseli  a  mulandóság' 
bélyegét ;  az  emberi  nemmel  pedig  csak  az 
élhet  versenyt,  a  mi  örök,  a  mi  végtelen.  — 
Lehet,  hogy  a  világbéke  napjaiban  csodálni 
fogják  az  emberek  a  véres  fegyvereket, 
melyekkel  hajdan  a  nemzetek  öldösék  egy- 
mást   az  emberiség  bölcsőjéből  nem  rég 

szabadult  ki,  a  nemzetek  meg  nem  köték  még 
egymással  a  testvérszeretet  szent  szövet- 
ségét. 

Jöhet  egy  század,  melyben  a  férfiak  köz- 
igazgatási jogai  meg  lesznek  osztva  a  hölgy- 
világgal, midőn  a  Rousseau  vagy  Cabet  rend- 
szerei fognak  divatozni  stb. 

És  jól  esnék-e  nekünk,  ha  e  messze  jövőkor 
pálczát  törne  fejünk  fölött,  mert  mi  mindezt 
létre  nem  hozók?  mind  ezt  ki  nem  vittük?  nem 
lenne  e  ezeknek  Ítélete  irányunkban  jogszerűt- 
len, méltánytalan?  nem  fájna-e  az  nekünk 
keservesen,  ha  ők  mellőzőleg,  szánó  mosolylyal 
emlékeznének  korunkról?  —  nem  fognánk-e 
sírunkból  fölkiáltani,  hogy  »e  kor  irányunkban 
méltánytalan,  kíméletlen,  s  nem  veszi  tekin- 
tetbe a  körülményeket,  melyek  közt  élénk ; 
nem  ismerik  el,  hogy  századunk  vala  a  lépcső, 
melyen  ők  fölebb  léptek ;  s  ha  mi  utat  nem 
késziténk  számukra,  ők  nem  lennének  ott, 
a  hová  e  lépcsőn  át  jutottak.« 

S  ím!  a  mi  igazságtalan  volna  irányunkban 
az  így  ítélő  jövő  kor,  oly  igazságtalanok 
vagyunk  mi  a  múlt  századokban  elhunytak 
irányt,  ha  nem  helyezzük  magunkat  vissza 
azon  viszonyok,  s  körülmények  közé,  melyek 
őket  környezek.  Azért  lesznek  e  gyűjte- 
ményben az  életrajzok  korrajzzal  párosítva, 
hogy  ebből  fölfogjuk  a  század  szellemét, 
s  azután  mondjuk  ki  elhunytjaink  fölött  az 
ítéletet. 

2.  A  középkor  szelleme 

A  középkor  jelen  századunk  csecsemői  élet- 
szakát képezte. 

A  gyenge  kisdedeknek  dajkára  volt  szük- 
sége. Ezek  valának  a  királyok. 

E  dajkák  visszaéltek  a  csecsemő  népek 
hiszékenységével. 

Rémképekkel  ijesztgetek  a  kezeikre  bízot- 
takat. 

S  a  megfélemiett  gyermek  népek  egész 
serege  sem  volt  képes  felszabaditni  magát 
a  dajkái  hatalom  alól.  Mert  ezek  szellem- 
felsőbbségök  által  a  lélek  fölött  tudtak  ural- 
kodni. 

Mit  is  tehet  a  kisded  gyermek  dajkája  ellen, 
kinek  szavai  borzasztóak  ugyan  előtte,  de 
azokban  kétkedni  még  sem  mer? 

Ha  e  kis  csoport  kétkedni  kezd :  az  ámitó 
dajka  még  komolyabban  szól  a  hétfejű  sár- 
kányról, a  rossz  szellemről  stb.  és  magas 
elbizottsággal  mondja,  miszerint  »ő  e  veszett 
sárkányt  rögtön  elő  is  hivja,  ha  kell.« 

Az  ámított  kisdedeknek  hideg  nyugalommal 
mondja,  hogy  »nyissák  fel  az  ajtót  s  az  idézett 
lény  azonnal  megjelen.« 

Lesz-e  e  gyermekek  közt,  ki  föl  merje  tárni 
az  ajtót? 

A  királyok  bérlett  apostolai  pokollal  és  örök 
kárhozattál  fenyegették  a  népet,  ha  a  zsarnok- 
ságnak ellene  mert  szegülni.  Emlékezzünk 
vissza  a  római  pápa  átokleveleire  . . . 

A  néplázadás  gyakran  kiátkozó  egyházi  irat 
által  elfojtatott.  Az  elégületlen  csoport  egy 
lépéssel  sem  tudott  tovább  menni. 

S  mért  történt  ez  igy? 

Mert  a  gyermek  nép  nem  vala  felvilágosodva. 

Hogy  a  nemzet  előre  haladhasson  :  ahhoz 
két  tényező  elem  szükséges :  anyagi  erő  és 
szellemi  hatalom. 

Mig  a  nemzet  nincs  felvilágosulva :  addig 
előhaladásról  szó  sem  lehet. 

Hasonlít  e  nemzet  a  madárfiukhoz,  mely 
fészkeihez  van  lánczolva,  s  anyagilag  csak 
eltengődik,  ha  anyja  táplálja  :  de  ön  erejéből 
nem  képes  magát  fentartani,  míg  meg  nem 
nőnek  szárnyai. 

A  nemzet  is  ily  rabja  szűk  fészkének,  mig  föl 
nem  világosodik. 

A  szellemi  erő  képezi  a  szárnyat,  melynek 
segélyével  a  nemzet  előre  haladhat. 

Mig  e  szárny  meg  nem  nő  :  addig  helyéből 
sem  képes  kimozdulni,  vagy  ha  mozdul  is, 
csak  egy  lépést  tehet,  s  lebukik. 

Mert  a  nemzet  előre  haladása  olyan,  mint 
egyes  emberé. 

A  nemzetnek  is  két  lábra  van  szüksége  :  ez 
az  anyagi,  és  szellemi  erő. 

E  két  lábnak  együtt  kell  menni,  ha  biztos 
előhaladást  akarunk. 

Különben  csak  egy  lépés  történhetik.  A  má- 
sik leszegzett  láb  gyökeret  ver  a  földbe,  s 
onnan  többé  ki  nem  mozdulhat. 

A  középkor  csecsemő  népeinek  vesztére 
szolgált  a  hajdankori  műveltség  maradványa  is. 

Legalább  első  pillanatra  ugy  tűnik  ez  föl. 

A  Krisztus  által  hirdetett  emberszeretet 
világboldogító  tanai  egész  a  fetizmusig  alá- 
sülyedtek  a  hűtlen  kezelők  vétke  miatt.  Pedig 
aki  egy  bogárban,  egy  darab  fában  istent 
képzel,  az  kimutatja,  miszerint  magát  cseké- 
lyebbnek tartja  a  bogárnál,  a  darab  fánál.  Hol 
itt  az  emberi  méltóság  lélekemelő  érzete?  . . . 

A  csecsemő  korú  nép  kezei  közt  minden 
játékbábbá  alacsonyult. 

Mert  a  kisded  nem  tudja  az  eszközöket  czél- 
szerüen  használni. 

A  kés  mily  hasznos  eszköz  különben,  s 
ha  a  gyermek  kezébe  adjuk :  önmagát  sérti 
meg. 

A  tüz  elkerülhetetlen  segédeszköz  az  embe- 
rek kezeiben,  de  ha  az  égő  fadarabot  kisded 
kezébe  adjuk :  ez  azzal  játszani  fog,  mig  ön- 
magát égeti  meg. 

A  nagy  világeszmékhez  nem  tudtak  a  közép- 
kori tudatlan  emberek  fölemelkedni. 

A  magas  eszmék  papírsárkányok  lőnek  a 
gyermek  kezeiben. 

Minél  magasabban  repül  a  sárkány,  annál 
erősebben  húzza  a  (madzagot)  fonalszálat, 
melynek  végét  a  gyermek  tartja  kezeiben. 

A  föld  fia  nem  képes  e  vonzerő  után  emel- 
kedni :  de  még  sem  akarja  szabadon  elrepíteni 
fentlebegő  sárkányát. 

S  mit  tesz  ekkor? 

Lehúzza  fellegmadarát  a  magasból  a  min- 
dennapi földre,  hol  az  minden  érdekét  elveszti, 
hol  az  többé  vonzerővel  nem  bir. 

A  magasban  lebegett  légi  madár  bemázolt 
papírdarabbá  lesz,  mely  többé  se  nem  gyö- 
nyörködtet, se  nem  vonz. 

Ezt  tévé  a  középkori  éretlen  nép  a  keresz- 
tény vallás  nagy  eszméinek  égi  madaraival. 

A  csillagokat  leimádta  a  földre. 

Az  isteni  fénykört  emberfőkről  hitte  szét 
sugárzani. 

Csodát  látott  minden  véletlen  esetben. 

»A  sirok  megnyíltak.  A  halottak  feltámadá- 
nak.  Julianus  Apostata  ellen  az  angyalok 
hadakoztak.  Juliánt  magát  egy  angyal  orgyilka 
végezé  ki.«  Mily  biztos  álarcz  az  orgyilkosnak 
egy  angyal  háta  mögé  rejtezkedni!  Az  angyalt 

soha  senki  nem  vallatja,  senki  kérdőre  nem 
fogja  vonni.  —  S  a  zsarnokság  bérlett  emberei 
ily  hazugságokból  szőtték  a  történetet . . . 
»Clodvig  keresztségénél  angyal  tartá  a  viz- 
szelenczét.«  Ily  történeti  adatokkal  ámították 
a  tudatlan  népet . . . 

Halhatatlanság  jeléül  a  test  rothadatlansága 
tekintetek.  S  Olaszhonban  egész  sírboltok 
vannak,  melyekben  a  halott  teste  egészen 
épen  marad,  ha  Nérót  vagy  Lajos  Fülöpöt, 
vagy  Sobrit  temetnék  is  oda. 

A  gyermek  szereti  azt,  ami  bámulatos,  ami 
rendkívüli. 

(A  kézirat  itt  megszakad.  F.  S.) 

3.  Az  egyházi  és  világi  zsarnokság  összefonó- 
dásáról 

E   szellemi   zűrzavarban    könnyű 

volt  egyeseknek  a  tömeg  lelkét  megigázni. 

Azért  állt  be  a  hyerarchiai  zsarnokság  s  a 
félvilág  porba  hullott  a  római  pápa  parancsai- 
nak mennydörgése  előtt. 

A  pápák  kegyéből  világi  zsarnokság  is 
emelkedett  föl.  A  k  irályoknak  szabad  volt 
népeiket  zsarolni,  oly  feltét  alatt,  hogy  ők 
maguk  koronás  rabszolgái  legyenek  a  vati- 
cánnak. 

E  lélek  gyilkoláshoz  járult  az  anyagi  eltiprás 
átka  is. 

A  durva  ököljog  vashatalma  lánczolá  bilin- 
csekhez Európa  népeinek  legnagyobb  részét. 

A  jog  mérlege  a  karhatalom  lön. 

A  milliók  ereje  egymás  ellen  használtaték 
föl,  s  a  legyőzött  nép  és  győzelmes  sereg  egy- 
aránt rabszolgává  lőn  néhány  tekintélyes 
kezeiben.  így  jött  létre  az  aristocratia. 

Európában  keserűen  csalatkozának  a  nem- 
zetek. 

Vetekedve  rohantak  ide,  a  boldogságot 
keresve.  A  népvándorláskor  minden  oldalról 
e  középpontra  zudulának. 

Az  ajtót  e  népek  önkezeikkel  zárak  be  ön- 
magukra. És  a  bezárt  kaput  nem  lehetett 
többé  kinyitni. 

Ekkor  vevék  észre,ihogy  paradicsom  helyett 
börtönbe  zárták  önmagukat. 

Rabokból,  és  börtönőrökből  állott  a  vágyak 
óhajtott  hazája.  Rab  volt  a  nép.  Börtönőr  a 
király  és  csatlósai. 

Európa  a  világ  fogháza  lőn.  A  rabok  milliói 
nem  tudták  lerázni  vasbilincseiket. 

Mert  a  gyermek  ilyszerü  mozgalmakra  nem 
képes. 

Az  ellenerő  hatalmas  volt,  miként  maga  a 
sors,  mint  maga  a  menny,  melynek  nevében 

működött.  A  zsarnok  »Isten  kegyébők  mon- 
dotta magát  királynak.  A  nép  választásáról, 
a  közvélemény  akaratáról  tudni  sem  akart.  — 
Két  erő  kezdett  egymással  küzdeni.  Egyik  a 
trón,  mely  a  nép  vállaira  volt  nehezítve, 
s  azért  folyvást  nyomott,  folyvást  föld  felé 
igázá  a  népet.  Másik  a  nép  ereje  lett  volna  : 
de  a  földön  fekvő  beteg  nem  birt  fölkelni, 
hogy  a  rajta  lévő  terhet  magáról  eldobja . . . 

S  mi  vígasztala  e  rab  népeket? 

A  rideg  megnyugvás. 

Ideiglenesen  egy  uj  erény  lőn  szükségessé : 
az  engedelmesség,  a  megnyugvás,  az  önmeg- 
tagadás alázatos  erénye. 

Más  korban  a  szolgaság  e  bélyegeit  bünökül 
fognók  tekinteni :  de  a  középkori  rabszolgák 
fájdalmaira  e  szavak  enyhítő  cseppek  gyanánt 
szolgáltának. 

4.  A  keresztény  vallás 

Krisztus  egyszerű  életelvei  összevéve  egy 
kiegészült  szobrot  képeznek. 

E  szobron  minden  vonás  életet  lehel ;  s  az 
egészet  e  gyönyörű  összhangzatból  foghatjuk 
fel. 

Később  akadtak,  kik  e  szobrot  változtatni, 
még  pedig  szépíteni  akarák. 

A  néma  fehér  szobor  nekik  nem  tetszett. 
Ennek  ajkairól  nem  tudták  leolvasni  az  élet 
szavait. 

A  meztelen  szoborra  veres  palástot  akasz- 
tanak, hogy  szembetűnő  legyen.  E  palást 
eltakará  a  szobor  szép  tagjait. 

Egy  másiknak  nem  tetszett  az  arcz,  mely 
szűz  halványságot  mutatott.  Ez  veresre 
mázolá  az  arczot. 

A  harmadik  szakállat  akasztott  a  hölgy- 
szobor ajkára. 

Még  olyan  is  volt,  ki  fejére  csörgősapkát  tőn. 

És  most  kérdezzük,  mivé  lőn  ezáltal  a 
művész  teremtménye? 

Ilyesztő  madár  lőn  a  szoborból. 

5.  Vita  az  arisztokráciáról 

(Horváth  István:)  Mi  az  aristocratia?  hol 
a  népnek  egyik  része  uralkodik.  Mi  a  demo- 
cratia?  hol  mindnyájan  uralkodnak.  De  lehet-é 
köztársaság,  hogy  mindnyájan  uralkodná- 
nak? 

Ezen  kifejezés  tehát  Democratia  szoros 
értelemben,  csak  létesíthetetlen  eszme.  Becsü- 
letes aristocratiája  igen  is  nemcsak  köztársa- 
ságokban, de  egyeduralkodásokban  is  száza- 
doktól ki  van  tüntetve.  Rómában  censor  volt, 

kit  kitörült,  elveszte  polgári  jogát!  —  Róma 
ezen  időben  dicső  volt! 

Hogy  minden  hazafi  becsületes,  azt  fel  nem 
foghatom,  hisz  Milfajd  (?)  és  Angyalbandi  is 
hazánk  fia  voltak,  s  még  sem  voltak  becsüle- 
tesek! Ha  én  azt  mondom,  hogy  becsületes, 
magában  értetődik,  hogy  van  esze  is,  mert  az 
együgyű  becsületest  jónak  nevezzük! 

(Vasvári:)  Hogy  még  köztársaság  aristo- 
cratia  nélkül  nem  létezett,  ebből  csak  az  követ- 
kezik, hogy  még  eddig  tökéletes  köztársaság 
nem  létezett.  De  »még  jőni  fog,  még  jőni 
kell  .. .« 

Becsületes  aristocratia  szinte  nem  létezett 
sehol  valódi  értelemben  s  ön  mégis  pártolja. 
És  jöhet  idő,  mikor  egy  köztársaság  becsület 
aristokratiával  dicsekvendik,  s  megegyez  az 
én  igényletemmel,  hogy  t.  i.  az  aristocraták 
hazafiak  legyenek,  mert  a  honfi  becsületes  is. 
De  ez  magában  nem  elég,  mert  lehet  valaki 
legbecsületesebb  ember  a  maga  egyszerűségé- 
ben az  eke  szarvát  fogva :  de  jaj  lenne  azon 
köztársaságnak,  kik  ezen  együgyűeket  tennék 
aristocratákká  a  köztársaság  kormányzására. 
Kell  hát  becsületesség,  de  ész  is  ám. 

(Horváth  István:)  Szén  szót:  aristocratia 
nemcsak  a  születés,  de  az  érdemek  is  megfejtik. 
Hol  nemes  kaszt  létezik,  ott  aristocratia  van 

—  de  a  való  nemesség  a  lélekben  rejlik.  Hogy 
köztársaság  el  lehet  aristocratia  nélkül,  az 
puszta  theoria,  —  az  élet  nem  mutatja.  Hol 
volt  köztársaság  aristocratia  nélkül.  —  Fel 
teszem  32  mill.  nép  egyszerre  kormányoz- 
ván!? 

Van  ész  aristocrata,  —  ez  még  nem  elegendő 
a  Status  feltartására,  mert  Július  Caesarnak  is 
volt  esze,  de  Rómát  megdöntötte?  Pénz  aris- 
tocratia, ez  anarchiát  hoz  létre,  —  születési 
aristocrátiává  alacsonyul! 

A  legüdvösebb  aristocratia  szerintem  a 
becsület  aristocratia,  a  mely  egy  köztársaság- 
ban censorok  által  határoztatik  meg. 

Melyik  aristocratia  ön  szerint  a  legüdvö- 
sebb? (mely  köztársaságban  is  létezhetik), 
mert  híjában  a  köztársaságban  is  mindnyájan 
nem  uralkodhatnak! 

(Vasvári:)  Köztársaságnak  nincs  szüksége 
aristocratiára.  Ha  vannak,  kik  a  többiek  előtt 
hatalmasabbakká  válnak,  és  a  kormány- 
zásba nagyobb  befolyást  gyakorolnak :  de 
a  köztársaság  ezeket  nélkülözheti  s  mégis 
fenálhat. 

Azonban  ha  van  aristocratia,  nem  elég  gaz- 
daglenni, vagy  születési  joggal  birnia,  hanem  sor 
és  hazafiság  emelje  őt  aristocratává,  s  akkor 
a  köztársaságot  nem  veszélyezteti. 

6,  Napóleon 

Napóleon  sas  volt,  mely  erősen  tudott 
repülni  a  nap  fénybirodalma  felé. 

A  nemzetnek  tetszett  a  fencsapongás,  s  a 
büszke  sassal  kezet  fogott. 

Azt  vélte,  hogy  annak  szárnyain  fel  fog 
jutni  a  fénybirodalomba,  mint  Ganiméd  a 
jupíteri  sas  szárnyain. 

S  emelkedett  is  a  nemzet.  De  nem  ugy,  mint 
Ganiméd,  hanem  mint  bárány,  melyet  el- 
ragad a  vad  keselyű,  s  éles  körmei  közt  visz 
magával. 

Az  utat,  merre  a  bárány  vitetek,  ártatlan 
vércseppek  jelölték. 

Napóleon  diadalaiban  a  nép  ágyutöltésül 
szolgált ! 

7.  Guizot 

Guizot  1830.  ministertárcát  halászott  ki. 
A  francia  nép  meggyujtá  maga  fölött  a 
házat,  hogy  a  kísértetet  annak  üszkei  közé 
temesse. 

Guizot  azt  monda  :  »elég  az  égetés«. 

Mert  ő  már  célhoz  ért,  s  a  közvész  idején 
zsákmányolt. 

A  nép  hitt  s  rövid  idő  múlva  újra  ott  látta  a 
kísérteteket. 

8.  A  februári  forradalom 

Az  1848-iki  forradalmat  én  a  két  előbbinek 
kifolyásául  tekintem. 

A  fa  utolsó  virága  is  kinyílt,  hogy  a  gyümöl- 
csözés  ideje  következzék. 

Annyi  vér  és  oly  kevés  eredmény! 

Semmi  arányosság! 

Francziaország  ugy  volt,  mint  ki  erős  meleg 
fördőben  akarja  visszanyerni  egészségét,  s 
fördés  után  elalél,  s  ájultan  rogy  össze. 
Francziaország  vérben  fördött,  s  ájultan  kel- 
lett lerogynia. 

De  ezen  ájulás  nem  a  halálnak  előjele.  Ez 
csak  ideiglenes.  Utána  következik  az  egészség, 
az  erő  visszatér,  az  öntudat  újra  fölébred. 

Fölébredt  Francziaország  is. 


9.  Széljegyzetek  olvasás  közben 

—  A  történetnek  nincs  kezdete,  sem  vége. 

—  Mióta  Mohamed  fekete  fátuma  meg- 
bukott ;  azóta  mindennek  okát  keresi  az  ész, 
és  fel  is  találhatja. 

—  A  világon  semmi  ok  nélkül  nem  történik. 

—  A  pénzaristocratia  kegyetlen.  Amott  leg- 
alább a  sziv  érez  (?),  ez  soha  le  nem  mond  : 
örök  zsarnok. 

—  A  lopást  illetőleg  az  nem  bün  a  termé- 
szettörvény szerint,  mert  a  természet  szerint 
minden  földi  adomány  közös,  melyből  kiki 
mértékletesen  éljen,  az  enyém  és  tiéd  csak  a 
társadalom  alakításkor  jön  életbe. 

10.  Utolsó  irás 

A  csatatér  színhelyére  jöttem  háromhóna- 
pos betegeskedésem  után,  hogy  ha  halnom 
kell,  együtt  haljak  meg  beteg  hazámmal,  vagy 
ha  a  hon  felgyógyul,  engem  is  gyógyítson  meg 
az  öröm,  melyet  ekkor  élvezendek.  —  Itt  járok 
a  nagyszerű  látvány  piaczán ;  vizsgálom  a 
haza  embereit,  és  gondolkodom ...  Itt  létem 
olyan,  mint  Pliniusé  az  Aethna-kitörés  rém- 
jeleneténél. 

JEGYZETEK 


/.  Történelembölcseleti  írások. 

1 — 6.  Ezek  a  tanulmányok  Vasvári  egyetlen  köny- 
véből, a  ^Történeti  Névtár«-ból  való  fejezetek,  az 
eredeti  fejezetcímekkel.  Vasvári  életrajzokban  sze- 
rette volna  feldolgozni  az  egész  magyar  történelmet, 
de  a  forradalom  kitörése  miatt  csak  az  Árpád-korig 
jutott  el  munkájában.  Ennek  a  munkának  első  —  és 
utolsó  —  megjelent  kötete  legnagyobbrészt  elvi  meg- 
jegyzéseit, ^bevezetési  ötleteit*  tartalmazza.  Teljes 
címe :  Vasváry  Pál :  Történeti  Névtár.  Élet-  és 
jellemrajzok.  I-ső  füzet.  Pest  1848  Magyar  Mihály. 
Idézett  fejezetek  :  Bevezetési  ötletek  :  I.,  IX.  Tájé- 
kozat :    I.  Bevezetési  ötletek :    VII.,  XIX.,  XX. 

7.  Életünk  és  a  történet.  Vasvári  kéziratban  maradt 
tanulmánya.  Egyetlen  ismert  példánya  az  Országos 
Levéltárban  található :  Vasvári  iratok  570.  sz. 
A  kézirat  első,  később  -törölt  címe :  A  földi  élet  és 
halhatatlanság. 

8.  Az  ember  és  tényei.  Kéziratban  maradt  tanul- 
mány. Vasvári  a  Történeti  Névtár  bevezető  tanul- 
mányának szánta,  de  valószínűleg  a  cenzúra  nyomá- 
sára kimaradt  a  kötetből.  Található  :  Orsz.  Levéltár. 
Vasvári  iratok.  207.  sz. 

//.  Politikai  írások  1848-ban. 

1.  A  múrcziusi  ifjúság.  Először  megjelent:  Élet- 
képek, 1848  június  4.  Vasvári  legremekebb,  ma  is 
jelentős  értékű  politikai  tanulmánya.  Szerkezeti  fel- 
építése és  tartalmi  mondanivalója  majdnem  egyezik 
Petőfi  Sándor  »A  márciusi  ifjak«  című  versével,  amely 
alig  egy  hónappal  Vasvári  tanulmánya  után  jelent 
meg.  Mindkét  írás  a  márciusi  ifjúság  forradalmi 
szereplésének  jelentőségét  emeli  ki,  s  tükrözi  azt  az 
elkeseredett  hangulatot,  amely  március  után  a  forra- 
dalmi politika  bukása,  illetve  a  radikálisok  nemzet- 
gyűlési választási  bukása  miatt  kialakult  a  márciusi 
ifjak  soraiban. 

2.  A  jobbágyfelszabadításról.  Kiadatlan  kézirat- 
töredék. Orsz.  Levéltár  190 — 191.  sz.  Valószínűleg 
a  jász-nagykun  nemzetőrök  parancsnokához  —  aki 
Vasvárinak  személyes  barátja  volt  —  tervezett,  de 
valamilyen  külső  körülmény  miatt  abbahagyott  levél 
vázlata.  (Cím  nélkül.)  Tudvalévő,  hogy  a  haladó 
történetírás  erősen  bírálta  a  márciusi  baloldal  paraszt- 
politikáját, hiszen  sem  Vasvári,  sem  Petőfi,  a  demo- 
kratikus balszárnynak  egyetlen  tagja  sem  kritizálta 
a  hiányos  és  a  parasztság  jelentős  rétegeit  —  a  szerző- 
déses jobbágyokat  —  nem  is  érintő  jobbágyfelszaba- 
dítást. Ez  a  becses  töredék  rámutat  a  márciusiak 
parasztpolitikájának  alapjára  :  a  márciusi  törvények 
oly  nagy  lépést  jelentettek  előre  a  feudalizmus  fel- 
számolásának területén,  hogy  Vasváriék  a  bírálat 
helyett  elegendőnek  tartották  a  pontos  és  kímélet 
nélküli  végrehajtást  hangsúlyozni. 

3.  Az  ellenforradalom  bujtogatásairól.  Kiadatlan 
cikkvázlat.  Orsz.  Levéltár  187.  'sz.  (Cím  nélkül.) 

Vasvári  ebben  a  cikkvázlatban  az  ellenforradalmi 
reakció  bujtogatásait  leplezi  le,  két  provokáció  kap- 

128 


csán.  Az  egyik  »a  június  11-iki  véres  é]«,  a  másik 
»a  Lederer  macskazene*.  A  márciusiak  a  Magyar- 
országon táborozó  idegen  csapattestek  jelenlétét  tar- 
tották a  reakció  főreménységének,  ezért  sorozatos 
gyűlésekkel  követelték  a  kormánytól  az  osztrák  ezre- 
dek eltávolíttatását.  Az  eredménytelen  figyelmezteté- 
sek és  bírálatok  után  a  márciusi  ifjúság  népmozga- 
lommal akarja  rábírni  a  kormányt  a  radikális  fel- 
lépésre :  »macskazenés«  tömegtüntetést  szervez 
május  10-én  Lederer  altábornagy  ellen.  Lederer  hírt 
kap  a  készülődésekről,  s  a  felvonuló  pesti  nép  Lederer 
katonáinak  puskatüzével  találja  szembe  magát. 
A  javarészt  fiatalokból  álló  tüntető  tömeg  ugyan 
három  halottal  és  20  sebesülttel  kénytelen  otthagyni 
a  Batthyány-kormány  tehetetlenségének  színhelyét, 
de  a  tüntetésnek  így  is  meg  van  az  az  eredménye, 
hogy  felhívja  a  figyelmet  a  forradalom  egyik  főkérdé- 
sére,  a  katonai  kérdésre. 

Ugyanez  a  szerepe  a  »június  11-iki  véres  éjnek*  is. 
A  katonák  között  bujtogató  reakció  egymás  ellen 
tüzeli  az  olasz  és  magyar  sorkatonaságot.  A  véres 
és  halottakat  eredményező  összetűzést  végülis 
Mészáros  Lázár  csillapítja  le. 

4.  Az  antiszemita  tüntetések  leszereléséről.  Kéz- 
iratban talált  utasítás  a  nemzetőrség  parancsnokához. 
Orsz.  Levéltár  189.  sz.  (Cím  nélkül.) 


///.  Szónoklatok. 

1.  A  petitió  kérdéséhez.  Vasvári  első  nagy  forra- 
dalmi szónoklata,  március  14-én  az  Ellenzéki  Kör 
gyűlésén.  Eredetije  nem  maradt  fönn,  de  Nyári 
Albert,  Vasvári  kortársa,  a  forradalomról  szóló  köny- 
vében, valószínűleg  saját  jegyzetei  alapján,  részlete- 

sen  idézi  a  nagyjelentőségű  beszédet.  (A  magyar 
forradalom  napjai.  I.  füzet  Vasvári  Pál  arcképével. 
Pesten,  1848.  Magyar  Mihály  könyvárusnál.  20 — 22. 
lap.)  A  beszédet  hitelesnek  tekinthetjük.  Egyrészt 
maga  Vasvári  sem  tiltakozott  beszédének  ilyesfajta 
közlése  ellen,  másrészt  rávall  a  szónoklat  egész  tónusa, 
fordulataival  és  hasonlataival  együtt. 

A  nemzetközi  forradalmi  helyzet  hatása  alatt  a 
márciusiak  egy  12  pontból  álló  petíciót  szerkesztettek, 
amellyel  a  királyt  a  demokratikus  reformok  meg- 
adására akarták  kényszeríteni.  A  liberális  nemesi 
ellenzék  félve,  hogy  a  petíció  el  nem  fogadása  forra- 
dalmat robbant  ki  Pesten  is,  el  akarta  halasztani 
a  petíciót.  A  demokratikus  és  liberális  politikai  össze- 
ütközése március  14-én  történt  meg,  az  Ellenzéki  Kör 
gyűlésén.  A  nemesi  liberálisoknak  sikerült  elodázó 
határozatot  elfogadtatni  a  gyűléssel,  de  a  márciusiak 
másnap  ennek  ellenére  tömegtüntetéssel  követelték 
a  petíció  elfogadását,  sőt  annak  néhány  pontját 
királyi  engedély  nélkül  azonnal  végrehajtották. 

2.  A  sajtó  szabadságáról  és  a  nemzetek  közötti  együtt- 
működésről. Található  :    Nyári :    i.  m.  (Cím  nélkül.) 

Március  tizenötödikén  a  Heckenast  nyomda  előtt 
tartotta  Vasvári  második  nagy  forradalmi  szónok- 
latát, miközben  benn  a  nyomdában  már  készültek 
a  szabad  sajtó  első  termékei. 

3.  A  kormány  üdvözlése.  Megjelent  a  Márczius 
Tizenötödike  1848  április  15-.iki  számában.  A  pesti 
nép  nevében  ezzel  a  beszéddel  fogadta  Vasvári  a 
Pestre  érkező  kormányt. 

4.  Indítvány  az  iparűző  és  kézműves  ifjúság  ügyében. 
Kéziratban  talált  beszédvázlat,  magát  a  szónoklatot 
Vasvári  a  megyei  választmányban  1848  április  15-én 

mondta  el.  Először  megjelent  a  Valóság  1947  novem- 
beri számában,  Fekete  Sándor  közlésében  és  bevezető 
tanulmányával.  Eredetije  az  Orsz.  Levéltárban 
»Agitatió«  címszó  alatt. 

Ennek  a  felbecsülhetetlen  értékű  kézirat  megszüle- 
tésének a  pesti  proletariátus  1848  április  eleji  céh- 
ellenes mozgalma,  felkelési  terve  az  oka.  Bár  a  már- 
ciusiak maguk  is  ellenségei  voltak  a  céhrendszernek, 
szembeszálltak  a  pesti  proletárok  önálló  forradalmi 
törekvéseivel,  mert  a  forradalom  folytatása  áprilisban, 
a  rendelkezésre  álló  erőkkel  és  a  márciusi  ifjúság 
visszavonulását  parancsoló  helyzetben  feltétlen  bukást 
eredményezett  volna.  Maguk  a  munkások  is  belátják 
a  helyzet  követelményeit,  s  Vasvári  még  aznap  a 
következő  szöveget  írhatta  beszédvázlata  utolsó 
lapjára :  »Ezen  indítvány  következtében  délután  a 
városi  választmányban  számos  iparos  jelent  meg. 
Előadták  sérelmeiket,  miszerint  most  már  nyiltan 
fellépve,  a  törvényes  úton  fogják  kívánni  a  céhek 
zsarnokságainak  megszüntetését.«  (E  kérdés  bővebb 
kifejtését  lásd  a  Valóság  fentebb  idézett  tanulmá- 
nyában.) 

5.  Petőfi  köszöntése.  Kiadatlan  kézirat.  Eredetije 
Orsz.  Levéltár  253.  sz.  (Cím  nélkül.) 

A  történetírás  nem  tud  arról  az  ünnepélyről, 
amelyet  a  márciusiak  rendeztek  Petőfi  tiszteletére 
s  amelyen  Vasvári  ezt  a  beszédet  elmondta.  Figye- 
lembevéve  azonban,  hogy  a  márciusi  forradalom  alatt 
s  később,  szeptember  után  nem  lehetett  sem  idejük, 
sem  módjuk  ilyen  ünnepélyek  szervezésére,  valószí- 
nűleg az  1848  áprilisa  és  augusztusa  közötti  időben, 
esetleg  éppen  a  költő  ellen  április  végén  meginduló 
hajszára  való  feleletül  demonstráltak  a  márciusi  ifjak 
Petőfi  mellett. 

IV.  Politikai  jegyzetek. 

1 .  Az  emberiség  fejlődésének  korlátlanságáról.  A  Tör- 
téneti Névtárba  bedolgozott  tanulmány.  Megjelent : 
i.  m.  49—50.  old.  (Cím  nélkül.) 

2.  A  középkor  szelleme.  Kiadatlan  kézirat,  való- 
színűleg 1848  első  hónapjaiból  Eredetije  az  Orsz. 
Levéltárban  754.  sz. 

Vasvárinak  ez  a  kemény  antiklerikális  írása  egy 
része  lett  volna  a  Történeti  Névtárnak,  de  a  cenzúra 
miatt  —  ahogyan  lábjegyzetben  írja  —  »kinyomat- 
lanul  hevert  egy  szerkesztőnél.* 

3.  Az  egyházi  és  világi  zsarnokság  összefonódásáról. 
Kiadatlan  töredék.  Orsz.  Levéltár  753.  sz.  (Cím 
nélkül.) 

4.  A  keresztény  vallás.  Kiadatlan  töredék.  Orsz. 
Levéltár  304.  sz. 

5.  Vita  az  arisztokráciáról.  Kiadatlan  kézirat.  Orsz. 
Levéltár  78.,  91.  sz. 

A  Vasvári  iratok  között  találtuk  azokat  a  kis  papír- 
szeleteket, amelyeken  Vasvári  és  valószínűleg  Horváth 
István,  a  pesti  egyetem  akkori  nagynevű  professzora 
sorra  vitatják  a  legkülönbözőbb  politikai  és  történeti 
kérdéseket,  így  például  a  nemzeti  karakter,  a  gyilkos- 
ság erkölcsi  vonatkozásainak,  a  nagy  ember  történeti 
szerepének,  s  többek  között  az  arisztokráciának  pro- 
blémáit. A  papírszeleteken  legtöbbször  Vasvári  veti  fel 
a  kérdéseket,  majd  Horváth  István  (?)  válasza  után 
papírszeletek  sorozatán  folytatják  a  vitákat.  A  Vas- 
vári politikai  fejlődésére  igen  jellemző  kézirat  való- 
színűleg 1846  végén  keletkezett. 

6.  Napóleon.  Valószínűleg  olvasás  közben  tett, 
kiadatlan  széljegyzet.  Orsz.  Levéltár  160.  sz. 

7.  Guizot  (m.  f.).  Orsz.  Levéltár  95.  sz. 

8.  A  februári  forradalom,  (m.  f.)  Orsz.  Levéltár 
161.  sz.  Mind  a  három  kézirat  valószínűleg  1847  végén 
keletkezett.  (Mind  a  három  cím  nélkül.) 

9.  Széljegyzetek  olvasás  közben.  Legnagyobbrészt 
1847-ből  származó,  papírszeleteken  található  szél- 
jegyzetek. Találhatók  az  Orsz.  Levéltárban,  sorrend- 
ben az  első  három  a  161.,  a  többi  a  95.  sz.  alatt. 

Vasvári  legkedvesebb  könyvei : 
Cabet:    Voyage  en  Icarie. 
Cabet:   Progrés  de  la  democratie. 
Mirabeau :   Mémoires. 
Robespierre :   Ses  Mémoires. 
Lamartine  :    L'histoire  des  Girondins. 

10.  Utolsó  írás.  Töredékes  kézirat.  Orsz.  Levéltár 
242.  (Cím  nélkül.) 

Vasvári  katonai  tervei,  napiparancsai  és  útilevelei 
közt  találtuk  meg  utolsó  feljegyzését.  A  kéziraton  az 
idézett  részen  kívül  a  következő  szavak  olvashatók : 
»Jelleg-nép-Teleki-Hamlet-Gede.« 

A  román  guerillacsapatok  körülzárják  az  erdélyi 
csatatéren  harcoló  Vasvárit,  aki  —  valószínűleg  árulás 
folytán  —  nem  kapja  meg  Bem  visszavonulási  paran- 
csát. 1849  július  6-án  délelőtt  a  szemtanuk  szerint, 
vörös  zászlóval  díszített  sátrában  még  Cabet  Ikáriai 
Utazását  olvasgatta,  s  naplóját  írta.  Ekkor  jegyez- 
hette fel  utolsó  gondolatait.  Délután  rohamot  vezé- 
nyelt s  este  már  halott  volt  a  magyar  forradalom  egyik 
legnagyobb  forradalmára. 

